
Tavhid aqidasi 


MUQADDIMA 
Bismillahir rohmanir rohiym 


Olamlar Robbi Allohga hamdu sanolar, Uning sodiqu amiyn Payg'ambariga va 
u zotning ahli va ashobiga salovotu salomlar boʻlsin... 

Bu kitobning mavzusi tavhid haqida boʻlib, uni muxtasar shaklda va iboralarini 
engil va tushunarli boʻlishiga ahamiyat qaratdim. Unda bir qancha manbalardan, 
xususan buyuk allomalar — shayxulislom Ibn Taymiya, alloma Ibn Qayyim, 
shayxulislom Muhammad ibn Abdul-Vahhob va uning shogirdlari bo'lmish 
muborak da'vat imomlari kitoblaridan iqtiboslar keltirdim. 

Shubhasiz, islomiy aqida xususidagi ilm barcha ilmlar ichida eng asosiysi bo'lib, 
amallar to'g'ri, Alloh huzurida maqbul va egalariga foydali bo'lishi uchun bu ilmni 
oʻrganish, oʻrgatish va unga amal qilishga qattiq ahamiyat berish zarurdir. 
Xususan, bugungidek dinsizlik, tasavvuf, tarkidunyochilik, mozorlarga sig'inish, 
payg'ambar yo'liga zid boʻlgan bid'atlar kabi har xil oqimlar keng tarqalgan 
zamonda yashab turar ekanmiz, uning ahamiyati yanada yaqqol koʻzga tashlanadi. 
Bu oqimlar g'oyat xatarli bo'lib, musulmon kishi ular qarshisida Kitob, Sunnat va 
salafi solih yoʻllari asosiga qurilgan sog'lom aqida quroli bilan qurollanmog'i lozim. 
Aks holda, yoʻldan ozdiruvchi bu oqimlar uni o'z domiga tortib ketishi mumkin. 
Bu esa musulmonlarning farzand-lariga sog'lom aqidani asl manbalaridan 
o'rgatishga qattiq ahamiyat berishni taqozo qiladi. 

Alloh taolo Payg'ambarimizga, u zotning ahli va ashobiga salovot va salomlar 
yo'llasin. 

Birinchi bob: 
Aqida ilmiga kirish 


Bu bob quyidagi bo'limlarni o'zi ichiga oladi: 

Birinchi boʻlim: Aqida ma'nosi, uning din binosining poydevori sifatidagi 
ahamiyati. 

Ikkinchi boʻlim: Sog'lom aqida manbalari va aqidani qabul qilishdagi salaflar 
manhaji. 

Uchinchi boʻlim: Aqidadan og'ib ketish va undan saqlanish yoʻllari. 


Birinchi boʻlim: 
Aqida ma'nosi, uning din binosining poydevori sifatidagi ahamiyati 


Aqidaning lug'aviy ma'nosi 


Aqida va e'tiqod so'zlari «bog'lash» ma'nosidagi «aqd» (-) so'zidan olingan 
boʻlib, «falon narsaga e'tiqod qildim» degani, unga dilimni va qalbimni bog'ladim, 
deganidir. Inson aqida bilan dindorga aylanadi. Aqida qalb amali bo'lib, u qalbning 
bir narsaga ishonishi va tasdiqlashidir. 


Aqidaning shar'iy ma'nosi 


Aqida Allohga, maloikalariga, kitoblariga, payg'ambarlariga, oxirat kuniga, 
qadarning yaxshi va yomoniga iymon keltirishdir, bularni iymonning ruknlari deb 
ataladi. 


Shariat ikki qismga — e'tiqodiy va amaliy ishlarga boʻlinadi. 

E'tiqodiy ishlar amalning kayfiyatiga (shakli shamoyiliga) taalluqli bo'lmagan, 
Allohning rubu-biyatiga, Unga ibodatning vojibligiga e'tiqod qilish, shuningdek 
yuqorida aytilgan barcha iymon ruknlariga e'tiqod qilish kabi ishlardir. Ularni 
asllar deb nomlanadi. 

Amaliy ishlar amalning kayfiyatiga taalluqli boʻlgan, namoz, zakot, ro'za va 
boshqa amaliy hukmlarga oʻxshagan ishlardir. Ularni far'lar (tarmoqlar) deb 
nomlanadi. Chunki, bular yaroqlilik va yaroqsizlik jihatidan unisiga (ya'ni asllarga) 
bino qilinadi. 

Sog'lom aqida — din uning ustiga quriladigan va amallar u bilan sahihyaroqli 
boʻladigan asosdir. 

Alloh taolo aytadi: 

«Kim Robbiga roʻbaroʻ” boʻlishidan umidvor boʻlsa, u holda yaxshi amal qilsin 
va Robbiga bandalik qilishda biron kimsani (unga) sherik qilmasin!» (Kahf: 110). 

«Darhaqiqat sizga ham, sizdan avvalgi (payg'ambarlarga ham shunday) vahiy 
qilingan-dir: Qasamki, agar mushrik boʻlsang, albatta qilgan amaling behuda 
ketur va albatta ziyon koʻruvchilardan boʻlib qolursan!» (Zumar: 65). 

«Bas siz Allohga — U zot uchun diningizni xolis kilgan holda ibodat qiling! 
(Ey insonlar), ogoh boʻlingizkim, xolis din yolgʻiz Allohnikidir» (Zumar: 2, 3). 

Ushbu oyati karimalar va shu ma'nodagi boshqa koʻplab oyatlarda amallar faqat 
shirkdan xoli bo'lsagina maqbul bo'lishiga dalil bordir. Shuning uchun 
payg'ambarlar — ularga Allohning salovotu salomlari boʻlsin — eng avvalo 
aqidani tuzatishga ahamiyat qaratganlar. Ular hamma narsadan avval qavmlarini 
yagona Allohgagina ibodat qilishga va Undan o'zgaga ibodatni tark qilishga da'vat 
qilardilar. 

Alloh taolo aytadi: «Aniqki, Biz har bir ummatga: «Allohga ibodat qilinglar 
va shay-tondan yiroq boʻlinglar», (degan vahiy bilan) bir payg'ambar 
yuborganmiz» (Nahl: 36). 

Har bir payg'ambarning qavmiga aytadigan birin-chi soʻzlari shunday edi: 

«Allohga ibodat qilinglar! Sizlar uchun Undan oʻzga biron Iloh yoʻqdir» 
(A'rof: 59, 65, 73, 85). 

Nuh, Hud, Solih, Shuayb va boshqa payg'ambarlar oʻz qavmlariga shunday 
xitob qilganlar. 

Payg'ambar sollallohu alayhi va sallam payg'am-barlikning ilk davrida, 
Makkada o'n uch yil muntazam ravishda odamlarni tavhidga va aqidani tuzatishga 
chaqirdilar. Chunki, din binosining asosiy poydevori shudir. Barcha zamonlarda 
da'vat egalari va islohga chorlovchilar payg'ambarlar izidan borib, birinchi 
navbatda da'vatlarini tavhidga chorlash va aqidani tuzatishga chaqirishdan 
boshlardilar, shundan keyin-gina dindagi boshqa buyurilgan ishlarga o'tardilar. 

Ikkinchi boʻlim: 
Sog'lom aqida manbalari va aqidani qabul qilishdagi salaflar manhaji 


Aqida tavqifiy (dalilga bog'liq) boʻlib, faqat shariat sohibi tomonidan kelgan 
dalil bilangina sobit bo'ladi va unda ray (fikr) va ijtihodga oʻrin yo'qdir. Shundan 
kelib chiqib, uning manbalari ham Kitob va Sunnatda kelgan dalillarga 
cheklangandir. Chunki, Allohni va Unga nisbatan e'tiqod qilinishi vojib bo'lgan va 
Uni poklash lozim boʻlgan narsalarni hech kim Uning oʻzidan ko'ra yaxshiroq 
bilmaydi, Allohni Uning Oʻzidan soʻng Rasululloh sollallohu alayhi va sallamdan 
ko'ra yaxshiroq biluvchi yoʻqdir. Shuning uchun salafi solihning va ularga 
ergashgan-larning aqidani qabul qilishdagi manhaji Kitob va Sunnatga cheklangan 
edi. 

Alloh taolo haqqida Kitob va Sunnat nimaga dalolat qilgan boʻlsa, ular o'sha 
narsaga iymon keltirdilar, e'tiqod qildilar va unga amal qildilar. Nima narsaga 
Allohning Kitobi va Payg'ambarining Sunnatida dalolat kelmagan boʻlsa, oʻsha 
narsani Alloh haqqida nojoiz sanadilar va uni rad qildilar. Shuning uchun ular 
oʻrtasida e'tiqod borasida ixtilof bo'lmadi, barchalarining aqidalari bitta va 
jamoatlari bir boʻldi. Chunki, Alloh taolo Uning Kitobini va Payg'ambarining 
Sunnatini mahkam tutgan kishilarni jamul-jam va ittifoq qilishga, e'tiqodlarini 
to'g'rilab qoʻyishga va manhajlarini birlashtirib qoʻyishga Oʻzi kafil bo'lgan. 

Alloh taolo aytadi: «Barchangiz Allohning arqonini (Qur'on va Sunnatni) 
mahkam tutingiz va boʻ“linmangiz!» (Oli Imron: 103). 

Alloh taolo aytadi: «Sizlarga Men tarafdan hidoyat kelganida kim Mening 
hidoyatimga ergash-sa, yoʻldan ozmas va baxtsiz boʻlmas» (Toha: 123). 

Shuning uchun ular najot topuvchi firqa deb nomlanganlar. Chunki, 
Payg'ambar sollallohu alayhi va sallam ummat etmish uch firqaga boʻlinib ketishi, 
barchasi do'zaxga ketishi va faqat birgina firqa undan najot topishi haqida xabar 
bergan hadislarida ayni ularning najot topishlariga guvohlik berganlar, oʻsha bitta 
firqaning kimligi haqidagi savolga javoban: «Ular bugunda men va ashoblarim 
tutgan yoʻlni ushlagan kishilardir», deganlar (Hadisni Imom Ahmad rivoyat 
qilgan). 

Darhaqiqat, Payg'ambar sollallohu alayhi va sallam xabar bergan narsaning 
tasdiqi koʻrindi. Ayrim insonlar aqidalarini Kitob va Sunnatdan boshqa, ilmi kalom 
va yunon faylasuflaridan qolgan mantiq qoidalari ustiga qurishgach, e'tiqodda 
toyi-lish va firqalarga boʻlinish hosil boʻldi va bu oʻz navbatida birlik va 
birdamlikning yo'qolishiga, jamoatning bo'linishi va islom jamiyatining parcha- 
lanishiga olib keldi. 

Uchinchi boʻlim: 
Aqidadan og'ib ketish va undan aqlanish yoʻllari 


Sog'lom aqidadan og'ib ketish yo'qlik va halokatga yuzlanish demakdir. Zero, 
sogʻlom aqidagina insonni foydali amal sari harakatlantiruvchi eng katta kuchdir. 
Sog'lom aqidada boʻlmagan kishi o'ziga yopiri-lib kelayotgan shak-shubha va 
gumon uyumlari girdo-bida qoladi va baxtli hayot yoʻllarini toʻg'ri ko'ra olmay 
qoladi. Oqibatda, hayotida halovat yo'qolib, tang-tor hayotga giriftor bo'ladi va bu 
tanglikdan qutulish uchun oʻzini har tarafga uradi, oxir-oqibat ba'zan o'zini 
oʻldirishdan boshqa chora topolmaydi. Bu hozirda sog'lom aqida yo'lidan mahrum 
boʻlgan juda koʻp xalqlarda guvoh bo'lib turilgan voqelikdir. Sog'lom aqida hukm 
surmagan jamiyat baxtli hayot kechirish omillaridan butkul mahrum bo'lgan 
hayvoniy jamiyatdir. Garchi, unda moddiy hayot vositalari va tiriklik omillaridan 
juda ko'p narsa muhayyo boʻlsa-da, bular uning uchun baxtli hayot kechirishga 
etarli bo'lmasdan, bu narsa kofir jamiyatlarda koʻrib turilganidek, aksar hollarda 
vayronalik va halokat sari etaklamoqda. Chunki, moddiy faktorlar ularning 
xususiyatlari va manfaatlaridan istifoda etish uchun to'g'ri yoʻl-yoʻriq va 
yo'llanmalarga muhtojdir. Yoʻl-yo'riqni esa faqat sog'lom aqidagina bera oladi. 

Alloh taolo aytdi: «(Yuborgan barcha pay-g'ambarlarimizga shunday dedik): Ey 
payg'am-barlar, halol-pok taomlardan englar va yaxshi amallar qilinglar! Albatta 
Men qilayotgan amallaringizni biluvchidirman» (Mu'minun: 51). 

Alloh taolo aytdi: «Aniqki Biz Dovudga (ulug') bir fazl-martaba ato etdik «Ey 
tog'lar va qushlar, (Dovud) bilan birga tasbeh aytinglar!» Va uning uchun 
temirni (xamirdek) yumshoq qilib qoʻydik. (Va unga dedik): «Sovutlar yasagin va 
(ularni) toʻqishda aniq-puxta ish qilgin! (Ey Dovud xonadoni), yaxshi amal 
qilinglar! Zero Men qilayotgan amallaringizni koʻrib turuvchidirman». 
Sulaymonga ertalab bir oylik, kechki payt bir oylik (masofani bosib o'tadigan) 
shamolni (bo'ysundirdik) va uning uchun mis bulog'ʻini oqizib qoʻydik. Yana 
jinlardan ham Robbining izni-irodasi bilan uning qoʻl ostida ishlaydigan 
kimsalarni (boʻysundirib qoʻygandirmiz). Ulardan kim Bizning amrimizdan 
toyilsa, Biz unga o't-olov azobidan totdirib qoʻyurmiz. Ular (Sulaymon-ga 
misdan) u xohlagan narsalarni — ibodatxona-larni, haykallarni, hovuzlar kabi 
(katta) lagan-larni va (o'choqlarga) oʻrnashgan (vazmin) qozon-larni qilib 
berurlar. «(Ey) Dovud xonadoni, (Alloh sizlarga ato etgan bu ne'matlarning 
shukronasi uchun) amal-ibodat qilinglar! Ban-dalarim orasida shukr qiluvchi 
(zotlar juda) ozdir» (Saba': 10-13). 

Binobarin, moddiy quvvat aqida quvvati bilan chambarchas bog'langan 
boʻlmogʻi lozim. Qachon botil aqidalarga og'ib ketish bilan undan ajralib qolsa, u 
holda moddiy kuch-quvvat vayronagarchilik va buzg'unchilik vositasiga aylanib 

qoladi. Buning isbotini hozirda moddiy kuch-qudratga ega, biroq sog'lom aqidaga 
ega bo'lmagan kofir davlatlarda koʻrib turilibdi. 

Sog'lom aqidadan og'ib ketishning bir necha sabablari bo'lib, ularni bilib olish 
zarurdir. Ular ichida eng muhimlari quyidagilar: 

1.Sahih aqidani o'rganish va o'rgatishdan yuz o'girilishi yoki unga etarlicha 
ahamiyat bermaslik tufayli uni bilmaslik. Buning oqibatida, sahih aqidani ham, 
uning ziddida boʻlgan boshqa mafkuralarni ham bilmaydigan, natijada haqni botil, 
botilni esa haq deb e'tiqod qiladigan avlod vujudga keladi. Umar ibn Xattob 
roziyallohu anhu aytganlaridek: «Agar johiliyatni tanimaydigan odam Islomda 
ulg'aysa, Islomning halqalari birma-bir buzilaveradi». 

2.Ota-bobolar yoʻliga taassub qilish va garchi botil boʻlsa-da, ular tutumini 
mahkam tutish, unga xilof keluvchi narsani, garchi haq boʻlsa-da, tark qilish. Alloh 
taolo aytganidek: «Qachon (mushriklarga): «Alloh nozil qilgan hukmlarga 
boʻysuning», deyilsa, ular: «Yoʻq, biz otalarimizni qanday yoʻlda topgan boʻlsak, 
oʻshanga ergashamiz», deyishadi. Agar otalari hech narsaga aqllari etmaydigan, 
toʻg'ri yoʻlni topolmaydigan boʻlsalar, ham-a?» (Baqara: 170). 

3.Odamlarning aqida xususidagi soʻzlarini ularning dalillarini bilmagan holda, 
yo dalillarining sahihligi darajasini bilma-gan holda olish bilan koʻr-koʻrona taqlid 
qilish. Jahmiylar, mu'taziliylar, ash'ariy-lar, so'fiylar va boshqa muxolif firqalar- 
ning voqeligi bunga misol bo'ladiki, ular oʻzlaridan ilgarigi zalolat peshvolariga 
koʻr-koʻrona taqlid qilib, adashdilar va sog'lom e'tiqoddan burilib ketdilar. 

4.Aziz-avliyolar shaxsida g'ʻuluv ketish, ularni oʻz darajalaridan yuqori qoʻyish, 
chunonchi ularni Allohdan boshqa hech kim qodir boʻlmaydigan, manfaat keltirish 
va zararni daf qilish kabi ishlarga qodir deb e'tiqod qilish, ularni hojatlarni oʻtash 
va duolarni ijobat qilishida Alloh bilan xalqlari oʻrtasida vositachi qilib olish. Oxir- 
oqibat ish Allohni qo'yib, ularga ibodat qilishga etib boradi, bu esa ularning 
mozorlariga sig'inish, ularga atab qon chiqarish va nazrlar keltirish bilan, ularga 
duo qilish, ulardan yordam va madad tilash koʻrinishida sodir boʻladi. Solihlar 
xususida Nuh qavmidan ayni shu qabildagi sig'inish sodir boʻlgan edi: «Va 
(o'zlariga ergashgan tuban-pastkash kimsalar-ga): «Sizlar hargiz o'z 
xudolaringizni tark qilmanglar!» «Vad»ni ham, «Suvo'»ni ham, «Yag'us»ni ham, 
«Yauq»ni va «Nasr»ni ham hargiz tark qilmanglar!» dedilar» (Nuh: 23). Bunday 
holatlar hozirda ham ko'plab oʻlkalarda qabrpastlardan sodir boʻlib turibdi. 

5.Allohning borliqdagi oyat-alomatlarini va Qur'ondgi oyatlarini tafakkur 
qilishdan g'ofillik hamda moddiy madaniyat taraqqiyoti mevalariga maftun bo'lib 
qolish oqibatida, ularning barini faqatgina inson qoʻli mahsuli deb oʻylab qoldilar, 
insonni ulugʻlay boshladilar va bu samaralarni yolg'iz inson kuch-harakati va 
ixtirosigagina nisbatlay boshladilar. Alloh taolo ilgari Qorun haqida aytganidek: 

«U: «Menga (bor molu-davlatim) faqat oʻzimdagi bilim sababligina ato etilgandir, 
(bas, hech kim uni mendan tortib ololmas»), dedi» (Qasas: 78). 

Yana inson aytganidekki, «Biz Oʻz tomo-nimizdan boʻlgan biron marhamatni 
totdir-sak albatta u «Bu yolgʻiz oʻzimning (donoli-gim va sa'y-harakatim bilan 
boʻldi), der» (Fussilat: 50). 

«Qachon Biz Oʻz tomonimizdan unga biron ne'mat ato etsak, u «Hech shak- 
shubhasiz bu (ne'mat) menga oʻzimning bilimdonligim sababli berildi», der» 
(Zumar: 49). 

Ular butun borliqni (koinotni) paydo qilgan va unga ushbu hayratomuz 
xususiyatlarni joylab qoʻygan, insonni yoʻqdan bor qilgan va unga oʻsha 
xususiyatlarni chiqarib olish va ulardan foydalanish qobiliyatini va malaka-sini 
berib qoʻygan Zotning buyukligi haqida fikr yuritmadilar. 

«Holbuki sizlarni ham, qilayotgan amalla-ringizni ham Alloh yaratgan-ku?!» 
(As-Soffat: 96). 

«Samovot va Er mamlakatlari haqida, Alloh yaratgan narsalar toʻg'risida... 
oʻylamaydilarmi?!» (A'rof: 185). 

«Alloh osmonlar va Erni yaratgan va osmondan suv (yomg'ir-qor) yog'dirib, 
uning yordamida sizlarga rizq bo'ladigan meva-larni chiqargan zotdir. U Oʻz 
amri bilan dengizda suzib yurishi uchun kemalarni sizlarga boʻysundirdi. Yana 
daryolarni ham sizlarga boʻysundirdi. U doimo aylanib turuvchi quyosh va oyni 
ham sizlar uchun boʻysundirdi (ya'ni, sizlar yaxshi yashashingiz uchun tartib- 
intizomga solib qo'ydi). Yana kecha va kunduzni sizlar uchun boʻysundirdi. 
Shuningdek, sizlarga barcha soʻragan narsa-laringizdan ato etdi. Agar Allohning 
ne'matlarini sanasangizlar, sanog'iga etolmaysizlar» (Ibrohim: 32-34). 

6.Koʻp hollarda xonadonlar toʻg'ri yoʻllanma va yo'l-yo'ʻriqlardan xoli boʻlib 
qoldi. Darhaqi-qat, Payg'ambar sollallohu alayhi va sallam aytganlaridek: «Har bir 
tug'ilajak bola fitrat ustida tug'iladi, soʻng ota-onasi uni yahudiy, nasroniy yoki 
majusiy qilib tarbiyalaydi» (Buxoriy va Muslim rivoyat-lari). Demak, ota-onaning 
bolani toʻgʻri yo'lga yo'llashda juda katta roli bor ekan. 

7.Islom olamining aksarida ta'lim-tarbiya va ommaviy axborot vositalari o'z 
vazifalarini toʻg'ri ado etmasligi. Darhaqiqat, aksariyat ta'lim-tarbiya yo'nalishlari 
diniy jihatga uncha ahamiyat qaratmayapti yoki bunga umuman loqayd 
qaramoqdaki, ommaviy axborot vositalari — televideniya, radio, gazeta-jurnallar 
yoshlar ongini buzish va yoʻldan ozdirish vositasiga aylanib qoldi, yoki moddiy, 
oldi-qochdi va ko'ngilochar narsalar-gagina e'tibor qaratib, axloqni tuzatadigan, 
sog'lom aqidani shakllantiradigan, adashgan oqimlarga qarshi turadigan ma'naviy 
yo'nalishlarga e'tibor qaratmayapti, natijada kufr va dinsizlik armiyasi qarshisida 
ularga qarshi hech narsa qilish qo'lidan kelmaydigan no'noq bir avlod 


ulg'aymoqda. 


www.ahliilm.com kutubxonasi 7 


Tavhid aqidasi 


Sog'lom aqidadan og'ib ketishdan saqlanish yoʻllari: 

1.Salafi solihlarimiz qilganlari kabi, Alloh azza va jallaning Kitobiga va 
Rasululloh sollallohu alayhi va sallamning Sunnat-lariga qaytish, sog'lom aqidani 
shu ikki manbadan olish. Bu ummatning oxirini uning avvalini isloh qilgan 
narsagina isloh qiladi. Adashgan toifalarning aqidalarini va shubhalarini ularga 
javob aytish va ulardan ogohlantirish uchun oʻqib-oʻrganish. Chunki, yomonlikni 
tanimaydigan odam unga tushib qolishi ehtimoli kattadir. 

2.Ta'lim-tarbiyaning har bir bosqichida sog'lom aqidani — salafi solih aqidasini 
— oʻqitish va o'rgatishga ahamiyat qaratish va ushbu fan uchun etarlicha dars 
soatlari ajratish, ushbu modda bo'yicha sinov va imtihonlarni kuchaytirishga 
ahamiyat berish. 

3.Sof salaf kitoblarini oʻqitishni yoʻlga qo'yish va adashgan toifalarning — 
so'fiylar, bid'atchilar, jahmiylar, mu'taziliylar, ash'ariylar, moturidiylar va 
boshqalarning kitoblaridan saqlanish, ularni faqatgina botillaridan ogohlantirish va 
ularga raddiya berish nuqtai nazaridan oʻqib oʻrganish. 

Odamlarga salaflar aqidasini bot-bot eslatib turadigan va sog'lom aqidadan 
og'uvchilarning zalolatlariga raddiya beradigan islohchi da'vat sohiblarining 
bo'lishi. 

Ikkinchi bob: 
Tavhidning ma'nosi va turlari 


Tavhid — Alloh taoloni yaratish va boshqarishda yagona deb bilish, ibodatni 
faqat Unga xolis qilish va Undan o'zgaga ibodatni tark qilish, Uning go'zal ismlari 
va oliy sifatlarini isbot qilish (bor deb e'tiqod qilish), Uni aybu nuqsondan pok deb 
bilishdir. Shu ta'rif bilan u tavhidning quyida bayon qilinadigan har uchala turini 
oʻz ichiga olgan bo'ladi. 


1. Rububiyat tavhidi 


U quyidagi bo'limlardan iborat: 

Birinchi boʻlim: Rububiyat tavhidi ma'nosi, uning fitratda (inson tabiatida) 
borligi va mushriklar ham uni tan olishlari; 

Ikkinchi boʻlim: Rob kalimasining Qur'on va Sunnatdagi ma'nosi, adashgan 
xalqlarning rububiyat bobidagi dunyoqarashlari va ularga raddiyalar; 

Uchinchi boʻlim: Borliqning Allohga itoat va taslim bilan bo'ysunishi; 

Toʻrtinchi boʻlim: Qur'onning Allohning yaratish, rizq berish va boshqa 
ishlarda yagonaligini isbotlashdagi manhaji (tutgan yoʻli); 

Beshinchi boʻlim: Rububiyat tavhidi uluhiyat tavhidini lozim tutishi. 


Birinchi boʻlim: 
Rububiyat tavhidi ma'nosi, mushriklar ham uni tan olishlari 


Tavhid umumiy ma'nosiga koʻra, Alloh taoloni rububiyatda yagona deb e'tiqod 
qilish, ibodatni Unga xolis qilish, Uning ism va sifatlarini isbot qilish (bor deb 
ishonish) bo'lib, u uch turga — rububiyat tavhidi, uluhiyat tavhidi, ism va sifatlar 
tavhidiga bo'linadi. Ulardan har birining oʻziga xos ma'nosi boʻlib, oʻrtadagi farq 
ochiqlanishi uchun ularni bayon qilish zarurati bor. 

Rububiyat tavhidi Alloh taoloni fe'llarida yagona bilishdir, bu esa 
quyidagilarga e'tiqod qilish bilan hosil boʻladi: 

U barcha maxluqotlarning yagona yaratuvchisidir: «Alloh barcha narsaning 
Yaratuvchisidir» (Zumar: 62). 

U barcha jonzotga rizq beruvchidir: «Yer yuzida oʻrmalagan jon borki, 
barchasining rizqi Alloh-ning zimmasidadir» (Hud: 6). 

U butun olamning egasi va olamdagi barcha ishlarni boshqaruvchidir. Beruvchi 
ham, oluvchi ham, aziz qiluvchi ham, xor qiluvchi ham Udir. U barcha ishga 
qodirdir. Kecha va kunduzni aylantiradi, hayot baxsh etadi va oʻldiradi: «Ayting: 
Ey mulku davlat egasi boʻlgan Allohim, sen istagan kishingga mulk ato qilursan 

va istagan kishingdan bu mulkni tortib olursan, istagan kishingni aziz qilursan 
va istagan kishingni xor qilursan. Bor yaxshilik yolg'iz Sening qo'lingdadir. 
Albatta Sen barcha narsaga qodirsan. Kechani kunduzga kiritursan va kunduzni 
kechaga kiritursan, oʻlikdan tirikni chiqarursan va tirikdan oʻlikni chiqarursan 
hamda istagan kishingga behisob rizq berursan» (Oli Imron: 26, 27). 

Alloh subhanahu va taolo yaratish va rizq berishda sherigi boʻlishini rad etgani 
kabi podshohlikda ham Uning sherigi yo yordamchisi boʻlishini rad etdi. 

Alloh taolo aytadi: «Bular Alloh yaratgan narsalardir. Endi (ey mushriklar,) 
sizlar Menga Undan oʻzga «xudolar» nimalarni yaratganini koʻrsatinglar-chi!» 
(Luqmon: 11). 

Alloh taolo aytadi: «Agar (Rahmon) Oʻz rizqini ushlab-toʻxtatib qoʻysa, 
sizlarga rizq-roʻz beradigan oʻsha zot kim oʻzi?!» (Mulk: 21). 

U barcha xalqlariga rububiyatda (tarbiyatchi-likda) yagona ekanini e'lon qildi: 

«Hamdu sano butun olamlar Robbi boʻlmish Allohgadir» (Fotiha: 2). 

«Albatta Robbingiz - Alloh osmonlar va erni olti kunda yaratgan, soʻng 
(Oʻzining ulug'ligi va buyukligiga loyiq bir tarzda) Arshga yuksalgan Zotdir. U 
kechani (qorong'ulikni) kunduzga kirit-gay, (kecha va kunduz bir-birini) 
shoshilgan holda quvib yurar. U quyosh, oy va yulduzlarni Oʻz amriga 
boʻysundirilgan holda (yaratdi). Ogoh boʻlingizkim, yaratish va buyurish faqat 
Unikidir. Barcha olamlar Robbi — Alloh buyukdir» (A'rof: 54). 

Alloh taolo barcha xaloyiqlarni Oʻzining rububiyatiga iqrorlik ustida yaratdi. 
Hatto, ibodatda Unga sheriklar qiluvchi mushriklar ham Uning rububiyatda 
yagonaligiga iqror boʻlishadi. Alloh taolo aytadi: 

«Ayting: «Etti osmonning hojasi va ulug” arshning sohibi kimdir?» Ular: 
«(Bularning barchasi) Allohnikidir», derlar. Ayting: «Axir qoʻrqmaysizlarmi?!» 
Ayting: «Agar bilsanglar (aytinglar-chi), «Barcha narsaning podshohligi qoʻlida 
boʻlgan, Oʻzi (barchaga) Homiylik qiladigan, Unga qarshi birov homiylik qila 
olmaydigan zot kimdir?» Ular: «Bunday podshohlik va homiylik yolg'iz 
Allohnikidir», derlar. Ayting: «Bas qanday aldanmoqdadirsizlar?!» (Mu'minuun: 
86-89). 

Ushbu tavhidga insoniyat orasidan biron bir taniqli toifa qarshi chiqqan emas, 
balki qalblarga unga iqror boʻlish tabiati oʻrnatilgan boʻlib, bu iqrorlik boshqa 
narsalarga iqrorlikdan ko'ra kuchliroqdir. Alloh taolo payg'ambarlar haqida hikoya 
qilganidek: «Payg'ambarlari aytdilar: «Osmonlar va Erning yaratuvchisi boʻlmish 
Alloh(ning borligi va birligi) xususida shak-shubha boʻlishi mum-kinmi?!» 
(Ibrohim: 10). 

Olamlar Robbini inkor qiluvchi deb tanilgan kimsalar ichida eng mashhuri 
bo'lmish Fir'avn ham ich-ichida Uning borligiga ishonardi. Bu esa Muso 
alayhissalomning unga qilgan xitobida koʻrinadi: «(Muso) dedi: «(Ey Fir'avn), sen 

anavi ochiq-ravshan (mo''jizalarni) faqat osmonlar va Erning Robbigina nozil 
qilganini aniq bilursan» (Isro: 102). 

Alloh taolo Fir'avn va uning qavmi haqida aytadi: «Va oʻzlari aniq bilgan 
hollarida zulm va kibr qilib, u (mo'jizalarni) inkor etdilar» (Namli: 14). 

Xuddi shunga oʻxshash, bugungi kundagi Rob taoloni inkor qiladigan xudosiz 
kommunistlar ham aslida haqni qabul qilishga bo'yinlari yor bermagani uchungina 
Uni zohirda inkor qilishadi, aslida ular botinlarida e'tirof etishga majburlarki, har 
qanday mavjudning albatta muvjidi (paydo qiluv-chisi) bor, har qanday 
maxluqning albatta xoliqi (yaratuvchisi) bor, har qanday izning albatta iz 
qoldiruvchisi bor. Alloh taolo aytadi: «Bal-ki ular hech narsadan (ya'ni, 
Yaratuvchisiz) yaralib qolgandirlar?! Yoki ular oʻzlari yaratuvchimi-kanlar-a?! 
Balki osmonlar va Erni ham ular yaratgandirlar?! Yoʻq, ular ishonmaslar!» (At- 
tur: 35, 36). 

Butun olamni, uning yuqorisini ham, quyisini ham, barcha qismlarini 
mushohada etib ko'ring, ularning barchasini oʻz yaratuvchisi, paydo qiluvchisi va 
podshohiga guvohlik berib turganini topasiz. Aql va fitratlarda yaratuvchini inkor 
qilish ilmni inkor qilish bilan barobar, ikkalasi oʻrtasida hech qanday farq yo'qdir. 
Chunki, sahih ilm yaratuvchining borligini isbot qiladi. Kommunistlarning 
bugungi kunda Rob taoloning vujudini surbetlarcha inkor qilishlari, aslida, haqni 
tan olishga bo'yinlari yor bermagani hamda sog' aql va sog'lom fikr natijalarini 
musodara qilishgani uchunginadir. Kim oʻzini shunday oʻringa tushirsa, u aqlini 
yo'qotibdi va oʻzini odamlarning kulgisiga qoʻyibdi. Shoir aytga-nidek: 

Voajab, Ilohga osiylik nechun?! 

Kofir Uni qanday qiladir inkor?! 

Axir olamdagi har bir narsada 

Biru borligiga alomat bisyor! 

Ikkinchi boʻlim: 
Rob kalimasining Qur'on va sunnatdagi ma'nosi, adashgan xalqlarning 
rububiyat bobidagi dunyoqarashlari va ularga raddiyalar 


«Rob» kalimasining Kitob va Sunnatdagi ma'nosi 

«Rob» kalimasi aslida, bir narsani o'stirib-ulg'aytirmoq va mukammallik holiga 
etkazmoq ma'nosini ifodalaydigan «Robba - yarubbu» fe'li-ning o'zagidan olingan 
boʻlib, «ar-Rob» mutlaqlik holida faqat Alloh taologa nisbatan iste'mol qilinadi, 
«Olamlar Robbi» (Fotiha: 2), «Sizlar-ning Robbingiz va ilgarigi ota- 
bobolaringizning Robbi» (Shu'aro: 26) kabi. 

Allohdan boshqalarga esa faqat boshqa bir so'zga izofa qilingan (bog'langan) va 
cheklangan holda ishlatiladi, «robbud-dor» (hovlining egasi) va «robbul faras» 
(otning egasi) kabi. Alloh taolo Yusuf alayhissalom haqida hikoya qilgan quyidagi 
oyatlarda ham u bir tafsirga ko'ra, shu ma'noda keladi: 

«Hojangning oldida men haqimda zikr qilgin (zora, umeni bu zulmdan ozod 
qilsa)», dedi. (Lekin) shayton hojasiga zikr qilishni uning yodidan chiqarib, 
(Yusuf) bir necha yil zindonda qolib ketdi» (Yusuf: 42). 

«Hojangning yoniga qaytib borib...» (Yusuf: 50). 

«Sizlarning biringiz (bu zindondan xalos boʻlib) yana hojasiga soqiylik qilur» 
(Yusuf: 41). 

Imom Buxoriy va Imom Muslim rivoyat qilgan bir hadisda Rasululloh 
sollallohu alayhi va sallam ham yoʻqolib qolgan tuya haqida soʻzlay turib: «hatto 
uni egasi topguni-cha» deb, «rob» kalimasini ishlatganlar. 

Olamlar Robbi — ularning yaratuvchisi, podshohi, isloh qiluvchisi, ularni Oʻz 
ne'matlari bilan va ularga payg'ambarlar tushirish, kitoblar nozil qilish, amallariga 
jazo-yu mukofot berish bilan tarbiyat qiluvchi, degan ma'noni bildiradi. Ibnul 
Qayyim rahimahulloh aytadi: «Zero, rububiyat bandalarga buyruq va qaytariqlar 
qilishni, yaxshilarining yaxshiligiga mukofot va yomonlarining yomonligiga jazo 
berishni taqozo qiladi». 


Rububiyatning mohiyati shudir. 

1. «Rob» kalimasining ma'nosi adashgan xalqlar tasavvurida 

Alloh taolo xalqlarni tabiiy xilqat boʻlmish tavhid tabiati ustida va yaratuvchini 
— Rob subhanahu va taoloni tanish sifati bilan yaratdi. 

Alloh taolo aytadi: «Bas (ey Muhammad), oʻzingizni doimo toʻg'ri boʻlgan 
dinda (Islomda) tuting! Alloh insonlarni yaratgan tabiiy xilqatni saqlangiz! 
Allohning yaratishi oʻzgarti-rilmas. Eng toʻg'ri din mana shudir. Lekin koʻp 
odamlar bilmaslar» (Rum: 30). 

Alloh taolo aytadi: «Robbingiz Odam bolalarining bellaridan (ya'ni pushti 
kamar-laridan to Qiyomat Kunigacha dunyoga keladigan barcha) zurriyotlarini 
olib: «Men sizlarning Robbingiz emasmanmi?», deb, oʻzlariga qarshi guvoh 
qilganida, ular: «Haqiqatan Sen Robbimizsan, bizlar bunga shohidmiz», 
deganlarini eslang!» (A'rof: 172). 

Demak, Allohning rububiyatiga (robligiga) iqror boʻlish va Unga yuzlanish 
tabiiy xilqat ishidir, shirk esa keyin yuzaga kelgan ishdir. Paygʻambar sollallohu 
alayhi va sallam: «Har bir tug'ilajak bola fitrat (xilqat)da tug'iladi, so'ng ota-onasi 
uni yahudiy yo nasroniy yo majusiyga aylantiradi», deganlar (Buxoriy va Muslim 
rivoyatlari). Agar bandani o'z fitratiga (tabiiy xilqatiga) tashlab qoʻyilsa edi, u 
albatta tavhid sari yoʻnalgan bo'lardi, payg'ambarlar olib kelgan va kitoblarda nozil 
boʻlgan, shuningdek unga borliqdagi oyat-alomatlar ham dalolat qilib turgan haq 
da'vatini qabul qilgan boʻlardi. Biroq, noto'g'ri tarbiya va dinsizlik muhiti — shu 
ikkisi norasidaning hayot yoʻlini oʻzgartirib yuboradi va shu boisdan bolalar zalolat 
va yoʻldan ozishda oʻz ota-onalariga taqlid qilishadi. 

Alloh taolo hadisi qudsiyda: «Men banda-larimni hanif (ya'ni toʻgʻri yo'ldan 
og'magan) holda yaratdim, soʻng shaytonlar ularni yoʻldan ozdirdi-lar» deydi 
(Ahmad va Muslim rivoyatlari). Ya'ni, shaytonlar ularni butlarga sig'inishga va 
Allohni qo'yib, butlarni o'zlariga iloh qilib olishga burib yubordi, natijada ular 
zalolat va gumrohlik, boʻlinish va ixtiloflar changaliga tushishdi. Har bir firqaning 
oʻz sig'inadigan xudosi boʻlib, boshqaning xudosiga sig'inmaydi. Chunki, 
barchalari haqiqiy Rob taoloni tark qilib, botil roblarga sig'inishga mubtalo 
boʻlishdi. Alloh taolo aytganidek: Bas, mana shu Alloh — haqiqiy Robbingizdir. 
Haqiqatdan keyin esa faqatgina zalolat bor, xolos (ya'ni, haqiqiy Robbingiz 
boʻlmish Allohdan oʻzgaga sig'inar ekansiz, albatta yo'ldan ozgan bo'lasiz). Bas, 
qay tarafga burilib ketmoqdasizlar?!» (Yunus: 32). Zalolatning esa chek-chegarasi 
yo'q, u oʻzining haq Robbidan yuz oʻgirgan har bir kishining doimiy hamrohidir. 
Alloh taolo aytadi: «Tarqoq — turli-tuman «xudolar» yaxshiroqmi yoki yagona va 
g'olib Allohmi? Sizlar esa, U zotni qoʻyib, oʻzlaringiz va ota-bobolaringiz atab 
olgan nomlar-butlarga-gina ibodat qilasizlar. Axir Alloh ularga (ibodat qilish 
haqida) biron hujjat tushirmagan-ku?» (Yusuf: 39, 40). 

Rububiyatda sifatlari ham, fe'llari ham bir xil boʻlgan ikkita xoliqni isbotlash 
(borligini e'tiqod qilish) ma'nosida shirk boʻlishi mumkin emas, faqatgina ayrim 
mushriklar ularning ma'budalari borliqdagi ayrim tasarruflarga qodirligini da'vo 
qilishgan, xolos. Shayton ularni oʻsha ma'budalarga sig'intirish uchun aqllarini 
chalg'itib o'ynagan va har bir qavmni o'z aqllariga qarab oʻynatgan. Chunonchi, 
ayrim toifalarni butparastlikka oʻliklarni ulug'lash tomondan chorlagan, Nuh 
qavmi solih kishilarining suratlarini vafotlaridan keyin tasvirlab olish orqali ularga 
sig'inishga o'tib ketishgani kabi. Yana bir toifa esa, samodagi ayrim yulduzlarning 

(sayyoralarning) olamga ta'siri borligini da'vo qilishgan va ular suratida butlar 
yasab, ular uchun alohida ibodatxonalar qurishgan. Keyin ushbu yulduzlarga 
sig'inishda ham ixtilof qilib, ba'zilari quyoshga, ba'zilari oyga, yana ba'zilari 
boshqa yulduzlarga sig'inishadi, ular uchun alohida haykallar qurishadi, har bir 
yulduzning o'ziga xos haykali boʻladi. Ayrimlari olovga sig'inishadiki, ular maju- 
siylardir. Ayrim mushriklar Hindistonda boʻlgani kabi, sigirlarga sig'inishadi. 
Ayrimlari maloika-larga, ayrimlari dov-daraxt va tog'u toshlarga, yana ayrimlari 
qabr va mozorlarga sig'inishadi. Hammasi-ning sababi bitta: ularning 
tasavvurlarida mazkur sig'inilayotgan narsalarda rububiyat xususiyatlaridan 
nimadir bor. 

Ayrimlari esa mazkur butlar oʻzida qandaydir g'oib narsalarni tamsil etadi, deb 
da'vo qilishadi. Ibnul Qayyim aytadilar: «But aslida, g'oibdagi bir ma'bud shaklida 
yasalgan bo'lib, ular but-sanamni oʻsha ma'bud-ning noibi va o'rinbosari boʻlishi 
uchun, uning shakli, ko'rinishi va suratida yasashadi. Yo'qsa, ma'lumki, aqli raso 
bo'lgan hech bir kimsa oʻz qoʻli bilan tosh yo yog'ochdan yoʻnib yasagan narsani 
iloh va ma'bud deb e'tiqod qilmaydi...». 

Shuningdek, qadimda ham, hozirda ham butparastlar o'sha o'liklar ularga 
shafoatchi bo'lishini va Alloh huzurida bularning hojatlari oʻtalishida vositachi 
boʻlishini da'vo qilishadi, «Biz (oʻsha «xudo»larimizga) faqat ular bizni Allohga 
yaqin qilishlari uchungina ibodat qilurmiz», deyishadi (Zumar: 3), «Ular Allohni 
qo'yib, oʻzlariga ziyon ham, foyda ham etkaza olmaydigan narsalarga ibodat 
qilishadi va: “Ana shu narsalar Alloh huzurida bizlarning oqlovchilarimiz”, 
deyishadi» (Yunus: 18). 

Shuningdek, ayrim arab mushriklari va nasroniylar oʻz ma'budalarini Allohning 
farzandi deb tasavvur qilishardi, arab mushriklari Allohning qizlari degan 
e'tiqodda maloikalarga sig'inishdi, nasroniylar esa Iyso Masih alayhissalomga 
Alloh-ning oʻgʻli degan e" tiqodda ibodat qilishdi. 

2. Ushbu botil tasavvurlarga raddiyalar 

Alloh taolo ushbu botil tasavvurlarning barini quyidagi so'zlari bilan rad etdi: 

a) Butparastlarga quyidagi so'zlari bilan raddiya berdi: 

«(Ey mushriklar, o'zlaringizcha sigʻ“inayotgan sanamlaringiz) — «Lot», «Uzzo», 
va yana uchinchi-lari boʻlmish tuban «Manot» haqida hech oʻylab 
ko'rdinglarmi?!» (An-najm: 19, 20). Oyat ma'nosi, Imom Qurtubiy aytganlaridek: 
“Bu olihalar haqida hech oʻylab ko'rdingizmi? Ular Allohga sherik bo'la olishlari 
uchun, biron foyda yo zarar etkaza oldilarmi?! Rasululloh sollallohu alayhi va 
sallam va ashoblari ularni buzib, vayron qilgan paytda ular oʻzlarini himoya qila 
olishdimi?! 

Alloh taolo aytadi: 

«(Ey payg'ambar), ularga Ibrohim xabarini tilovat qiling! Oʻshanda u otasi va 
qavmiga: «Nimaga ibodat qilmoqdasizlar?» — degani-da, ular: «But-sanamlarga 
ibodat qilmoqdamiz. Bas ularga sodiqligimizcha qolurmiz», dedilar. (Ibrohim) 
aytdi: «Iltijo qilgan paytlaringizda (butlaringiz) sizlarni(ng iltijolaringizni) eshit- 
dilarmi yoki sizlarga foyda yo ziyon etkaza oladilarmi?!» Ular dedilar: «Yoʻq, 
bizlar ota-bobolarimizning mana shunday (butlarga ibodat) qilishlarini 
koʻrganmiz (shuning uchun bizlar ham butlarga ibodat qilamiz)» (Shuaro: 69-74). 

Ular ushbu but-sanamlari duolarini eshit-masligini va ularga biron foyda ham, 
zarar ham etkaza olmasligini tan olishgandi, faqat ota-bobolariga taqlid qilibgina 
ularga sig'inishardi, taqlid esa botil hujjatdir. 

b) Quyosh, oy va yulduzlarga sig'inuvchi kimsalarga quyidagi so'zlari bilan 
raddiya berdi: 

«U quyosh, oy va yulduzlarni Oʻz amriga boʻysundirilgan holda (yaratdi)» 
(A'rof: 54). 

«Kecha va kunduz, quyosh va oy Uning (tanholigi va qudratiga dalolat 
qiladigan) oyat-alomatlari-dandir. Agar sizlar (Allohga) ibodat qiluvchi 
boʻlsanglar, quyoshga ham, oyga ham sajda qilmanglar, (balki) ularni(ng 
barchasini) yaratgan zotga — Allohga sajda qilinglar!» (Fussilat: 37). 

v) Maloikalarga va Masih alayhissalomga ularni Allohning farzandi degan 
e'tiqodda ibodat qiluvchi kimsalarga quyidagi so'zlari bilan raddiya berdi: 

«Alloh hech bir farzand tutmadi» (Mu'minuun: 91). 

«Uning jufti yoʻq-ku, qayoqdan bolasi boʻlsin!» (An'om: 101). 

«U tug'magan va tugʻilmagandir. Va hech kim U zotga teng emasdir» (Ixlos: 3, 
4). 

Uchinchi boʻlim: 
Borliqning Allohga itoat va taslim bilan boʻysunishi 


Borliq koinot — eru koʻk, falaklar, sayyoralar, jonzotlar, dov-daraxtlar, toshu 
tuproq, dengizu koʻllar, maloikalar, insu jin, barcha-barchasi Allohga bo'ysinuvchi, 
Uning kavniy amri farmoniga itoat etuvchidir. Alloh taolo aytadi: 

«Axir osmonlaru Erdagi barcha jonzot istasa-istamasa Unga bo'ysunib 
turibdi-ku!» (Oli Imron: 83). 

«Balki Er va osmonlardagi narsalar u Zotga tegishlidirki, hammasi Unga 
boʻysunadi» (Baqara: 116). 

«Osmonlar va Erdagi barcha jonivorlar va farishtalar ham kibr-havo qilmagan 
hollarida yolgʻiz Allohga sajda qilurlar» (Nahl: 49). 

«(Ey Payg'ambar), siz osmonlardagi va erdagi bor jonzot, quyosh, oy, 
yulduzlar, togʻlar, dov-daraxtlar va (barcha) jonivorlar hamda koʻpdan-koʻp 
insonlar (yolg'iz) Allohga sajda qilishini ko'rmadingizmi?» (Haj: 18). 

«Osmonlar va Erdagi barcha jonzot va ularning soyalari xoh istasinlar, xoh 
ista-masinlar, ertayu kech faqat Allohgagina sajda qiladilar — boʻysunadilar» 
(Ra'd: 15). 

Ushbu koinotlar va olamlarning bari Allohga boʻysunadi, Uning hukmiga bosh 
egadi, Uning xohish-irodasi va amru farmoniga muvofiq harakatlanadi, ulardan 
hech biri Unga biron narsada osiylik qilmaydi, har biri oʻz vazifasini oʻta aniq 
tartib-intizom bilan ado etadi, oʻz yaratuvchisini har qanday aybu nuqson va 
ojizlikdan pok sanaydi. Alloh taolo aytadi: «Etti osmon, Er va ulardagi bor jonzot 
(Allohni) poklar. Mavjud boʻlgan barcha narsa hamdu sano aytish bilan U zotni 
poklar. Lekin sizlar (ey insonlar), ularning tasbeh aytishla-rini — poklashlarini 
anglamassizlar» (Isro: 44). 

Tilsizu tilli, jonsizu jonli mavjudotning bari Allohga itoat qiladi, Uning kavniy 
amri farmoniga (ya'ni borliq uchun tuzib qoʻygan qonuniyatiga) bo'ysunadi, 
barchasi holat tili bilan boʻlsin, so'zlovchi til bilan boʻlsin, Allohni barcha aybu 
nuqsondan poklab turadi. Oqil inson ushbu mavjudotlar haqida fikr yuritgani 
sayin ularning haq bilan va haq uchun yaratilgan ekanini bilaveradi, ularning 
(ma'lum qonuniyatga) boʻysundirilgan ekanini, ular oʻz boshqaruvchilariga aslo 
qarshi chiqmasliklarini, barcha-barchasi oʻz fitratlari bilan yaratuvchilariga iqror 
ekanini bilib boraveradi. 

Shayxulislom Ibn Taymiya rahimahulloh aytadi: «Ular bo'ysinuvchi, taslim 
bo'luvchi, egiluvchi va xokisorlik izhor qiluvchi boʻlib, buning bir qancha jihatlari 
bor. Jumladan: 

O'zlarining Unga muhtoj ekanlarini bilishadi; 

Uning ular ustida joriy boʻlayotgan qadari va istak-xohishlariga bo'yin egishadi; 

Muztarlik holatida Unga duo-iltijo qilishadi; 

Moʻmin Robbining amriga, shuningdek uning taqdiriga bitgan musibatlariga 
ixtiyoriy ravishda boʻysunadi. Bunday hollarda u oʻziga buyurilgan sabr va boshqa 
ishlarni oʻzi xohlab qiladi, u Allohga o'z ixtiyori bilan taslim bo'luvchidir, o'zi istab 
bo'yinsunuvchidir. Kofir esa Robbining kavniy amriga bo'ysunadi. Borliq va 
koinotning sujudidan murod ularning boʻyin egishlaridir. Har bir narsa-ning sujudi 
uning o'ziga xos va o'ziga munosib koʻrinishda, Robbiga boʻ'ysunishini 
ifodalaydigan bir shaklda bo'ladi. Har bir narsaning tasbeh aytishi majoziy emas, 
balki haqiqat boʻlib, uning oʻziga xos shakldadir». 

Shayxulislom Ibn Taymiya rahimahulloh Alloh taoloning: «Allohning dinidan 
oʻzga din istaydi-larmi?! Axir osmonlaru Erdagi barcha jonzot istasa-istamasa 
Unga boʻysunib turibdi-ku! Oʻshalar ham faqat Uning Oʻziga qaytariladilar-ku!» 
(Oli Imron: 8) oyati haqida so'z yuritib, shunday deydi: 

«Alloh subhanahu butun borliq istasa-istamasa Unga bo'ysunishini xabar berdi. 
Chunki, barcha maxluqotlar, xoh iqror boʻlsin, xoh inkor qilsin, Unga toʻla-toʻkis 
qulchilik qilib turuvchidir, Unga taslimdir, Uning tadbiri ila boshqariluvchidir, 
istasa ham, istamasa ham Unga boʻyin eguvchidir. Hech bir mavjudot Uning 
istagidan, Uning qazo va qadaridan tashqariga chiqa olmagay. Bir holdan 
boshqasiga o'zgarish ham, kuch-quvvat ham faqat Uning tarafidandir. U butun 
olamning Robbi va podsho-hidir, olamda Oʻzi istaganidek tasarruf qiladi. U barcha 
mavjudotning yaratuvchisi, yo'qdan bor qiluvchisi va har biriga o'ziga xos suratu 
shakl beruvchi Zotdir. Undan boshqalar hammasi yaratil-gandir, tarbiyat 
qilinuvchidir, faqirdir, muhtojdir, zaifdir, bandadir. Yolg'iz Ugina subhanahu va 
taolo qudratlidir, yaratuvchidir, bor qiluvchidir, paydo qiluvchidir». 

Toʻrtinchi boʻlim: 
Qur'onning Allohning yaratish, rizq berish va boshqa ishlarda 
yagonaligini isbotlashdagi manhaji 


Qur'onning yaratuvchining borligi va birligini isbotlashdagi manhaji-yo'li to'g'ri 
fitrat va sog'lom aqllar bilan hamohang manhaj boʻlib, aqllar qanoatlanadigan va 
raqiblar taslim bo'ladigan sahih dalil-hujjatlarga qurilgandir. Quyida ulardan 
ayrimlarini koʻrib chiqamiz: 

1. Harbir yangi paydo boʻlgan narsaning albatta bir paydo qiluvchisi borligi 
isbot talab qilmas haqiqatdir. 

Bu esa fitrat bilan bilinadigan, hatto yosh bolalarga ham ma'lum bo'lgan 
birlamchi masaladir. Chunki, birov bir yosh bolaning orqasidan kelib, o'zini 
ko'rsatmasdan bir shapaloq ursa, u darhol: «Kim urdi?» deb so'raydi. Agar unga: 
«Seni hech kim urgani yo'q» deyilsa, tabiiyki u bunga ishonmaydi va unga tushgan 
zarba oʻz-oʻzidan bo'lib qolganini aqli qabul qilmaydi. Agar: «Seni falonchi urdi» 
deyilsa, u dod solib, to urgan odamdan alamini olmagunicha qoʻymaydi. Shuning 
uchun Alloh taolo aytadiki: «Bal-ki ular hech narsadan (ya'ni, Yaratuvchisiz) 
yaralib qolgandirlar?! Yoki ular oʻzlari yaratuvchimikan-lar-a?!» (At-tur: 35). Bu 
narsalar birlamchi, ya'ni hech kim bilmay qolishi va inkor qilishi mumkin 
bo'lmagan ma'lumot ekanini bayon qilish uchun oyati karima istifhomi inkoriy 
(inkor ma'nosiga dalolat qiluvchi so'roq) shaklida keldi: «Bal-ki ular hech 
narsadan (ya'ni, Yaratuvchisiz) yaralib qolgandir-lar?! Yoki ular oʻzlarini oʻzlari 
yaratdilarmi?!» Har ikkisi ham botil. Demak, ularni yaratgan bir yaratuvchi borligi 
ma'lum boʻladi, u esa Alloh subhanahu va taolodir, Undan oʻzga yaratuvchi 
yo'qdir. Alloh taolo aytadi: 

«Bular Alloh yaratgan narsalardir. Endi sizlar Menga Undan oʻzga «xudolar» 
nimalarni yaratganini koʻrsatinglar-chi!» (Luqmon: 11). 

«Sizlar Allohni qoʻyib duo-iltijo qilayotgan (butlaringiz) haqida xabar 
beringlar, Menga koʻrsatinglar-chi, ular Erdan nimani yaratgan-lar?!» (Ahqo£f: 4). 

«Yo ular Alloh yaratgani kabi yarata oladigan butlarni U zotga sherik qilishib 
olib, soʻngra ularga yaratilgan narsalar (Alloh yaratganmi yoki sig'inayotgan 
butlari yaratganmi) noma'lum boʻlib qoldimi? Ayting: «Alloh barcha narsani 
yaratuv-chidir va U tanho g'olibdir» (Ra'd: 16). 

«Aniqki, sizlar Allohni qoʻyib iltijo qilayotgan butlar agar barchalari 
birlashgan-larida ham bir chivin yarata olmaslar» (Haj: 73). 

«(Mushriklarning) Allohni qoʻyib, iltijo qilayotgan butlari biron narsani 
yaratuvchi emasdir, balki oʻzlari yaraluvchidirlar» (Nahl: 20). 

«(Ey mushriklar), axir (barcha mavjudotni) yaratuvchi zot — Alloh bilan (hech 
narsa) yarata olmaydigan (butlaringiz) barobarmi?! Oʻylamay-sizlarmi?!» (Nahl: 
17). 

Shu qadar koʻp va takror-takror chaqiriqlarga qaramay, biron kishi biror narsani 
yaratganini da'vo qilolmadi, buni isbotlash u yoqda tursin, quruq da'vo qilishga 
ham jur'at qilmadi. Bu bilan Alloh subhanahu va taolo yagona yaratuvchi zot ekani 
va Uning hech qanday sherigi yoʻqligi ma'lum boʻldi. 

2. Butun olamning ishi oʻta aniq nizom va gʻoyat puxtalik bilan yurib turgani 
ham uning yaratuvchisi yagona iloh va hech qanday sheriksiz tanho Rob ekaniga 
eng kuchli dalildir. 

Alloh taolo aytadi: «Alloh farzand tut-magandir va U zot bilan birga biron iloh 
boʻlgan emasdir. Aks holda, albatta har bir iloh oʻzi yaratgan narsa bilan ketib, 
bir-birlaridan ustun boʻlib olur edilar» (Mu'minun: 91). 

Haqiqiy iloh yaratuvchi va faoliyat ko'rsatuvchi bo'lmog'i zarur. Agar Alloh 
subhanahu va taolo bilan birga Uning mulkiga sherik boʻlgan boshqa bir iloh ham 
boʻlsaydi, u holda uning ham yaratish va boshqa faoliyatlari bo'lardi va tabiiyki 
boshqa bir ilohning o'ziga sherik bo'lishiga rozi boʻlmasdi, agar sherigini engishga 
va podshohligu ilohlikni yolgʻiz oʻzi qoʻlda tutishga qodir bo'lsa, albatta shunday 
qilgan boʻlardi. Agar bunday qilish qo'lidan kelmasa, unda xuddi dunyodagi 
podshohlar har biri oʻzining xos mulki va saltanatiga ega boʻlgani kabi u iloh ham 
o'zining mulku yaratishdan boʻlgan ulushini ajratib olib, uni mustaqil boshqarishga 
oʻtgan bo'lardi va natijada boʻlinish yuzaga kelgan boʻlardi. Demak, quyidagi uch 
ishdan biri bo'lishidan boshqa chora yo'q: 

a) Ulardan biri ikkinchisini oʻziga bo'ysun-diradi va podshohlikka tanho ega 
chiqadi; 

b) Har biri oʻzi yaratgan xalqini va oʻz mulkini ajratib, mustaqil boshqarishga 
oʻtadi va oʻrtada bo'linish yuzaga keladi; 

v) Har ikkisi ham ularga buyrug'i o'tadigan va oʻzi istaganidek tasarruf qilishga 
qodir bo'lgan yagona bir qudratli podshohning qoʻl ostida bo'ladi. Oʻsha podshoh 
haq iloh, ular esa uning qullari bo'ladi. 

Voqelik ham shu oʻzi. Modomiki, olamda boʻlinish va parchalanish yuzaga 
kelmagan ekan, bu narsa uning ishlarini boshqarib turuvchi zot yagonaligiga, 
uning talashuvchisi va sheriklikka da'vogari yo'qligiga, olamning egasi yagona va 
sheriksiz ekaniga dalildir. 

3. Barcha maxluqotlarni oʻz vazifalarini bajarish va oʻz xususiyatlarini ado 
etishga boʻysundirilgani 

Borliqdagi hech bir maxluqot o'ziga yuklan-gan vazifani ado etishdan bosh 
tortmaydi. Muso alayhissalom Fir'avn bilan so'zlashuvda ayni shu haqiqatni dalil 
qilib keltiradi. Fir'avn undan: «Sizlarning Robbingiz kim, ey Muso?», deb 

so'raganida Muso qoniqarli va etarli javob berib dedi: «Robbimiz barcha narsaga 
oʻz xilqatini — shaklini ato etib, soʻngra (uni) toʻgʻri yoʻlga solib qoʻygan zotdir» 
(Toha: 49, 50). Ya'ni, Robbimiz barcha maxluqotni yaratgan va har bir mavjudotga 
oʻziga mos va munosib boʻy-bast va sifatlarni ato etgan, soʻng har birini nima 
maqsadda va qanday vazifa uchun yaratgan boʻlsa, oʻsha narsaga yo'llab qoʻygan 
zotdir. Bu yoʻllashi dalolat qilish va ilhomlantirish hidoyati boʻlib, u barcha 
maxluqotlarda ko'rib turilgan umumiy hidoyatdir. Binobarin, har bir mavjudotni 
ko'rasiz-ki, o'zining manfaati uchun yaratilgan narsalarga intilib, o'ziga zararli 
boʻlgan narsalardan uzoqlashishga harakat qiladi. Alloh taolo hatto tilsiz-aqlsiz 
hayvonga ham o'ziga foydali narsani qilishiga, zararli narsadan qochishiga va 
hayotdagi vazifasini ado etishiga imkon beradigan idrokni berib qoʻygan. Alloh 
taolo aytganidek: «U barcha narsani chiroyli qilib yaratgan zotdir» (Sajda: 7). 

Jamiyki maxluqotlarni yaratib, ularga aqllarni lol qoldiradigan shaklu suratlar 
ato etib qo'ygan zot haqiqiy Robdir, Uni inkor qilish vujuddagi eng ulkan haqiqatni 
inkor qilishdir, haqni bila turib, tan olishga boʻyin yor bermasligidir. Darhaqiqat, 
Alloh taolo xalqlarga ular dunyoda muhtoj bo'ladigan barcha narsani ato etdi, 
so'ng ularni bu narsalardan foydalanish yoʻliga yoʻllab qoʻydi. Shubhasiz, U har bir 
turga mansub mavjudotga oʻziga mos va munosib shaklu shamoyil va surat berdi, 
har erkagu ayolga o'z jinsiga munosib qaddi-qomat va ko'rinish ato etdi, har bir 
a'zoga oʻz vazifasiga yaroqli shakl va qobiliyat berdi. Shularning barchasida U 
subhanahu va taolo butun mavjudotning robbi ekaniga va faqat Uning o'zigina 
ibodatga sazovor zot ekaniga qat'iy dalil-hujjatlar bordir. 

Har narsada bordir oyat-alomat 

Biru borligiga qilmish dalolat. 

Shubhasiz, Alloh subhanahu va taoloning rububiyatini, ya'ni xalqlarni tarbiyat 
qiluvchi ekanini va buni U oʻzi yolgʻiz amalga oshirishini isbotlashdan maqsad — 
shu bilan ibodatga ham Uning oʻzi yolg'iz, hech bir sheriksiz loyiq zot ekaniga, 
ya'ni uluhiyat tavhidiga dalil olishdir. Agar inson rububiyat tavhidiga iqror bo'lsa- 
yu, uluhiyat tavhidiga iqror bo'lmasa, yoki uni loyiq darajada o'rniga qoʻymasa, u 
musulmon ham, muvahhid (tavhid ahli) ham sanalmaydi. Balki, uni kofir va dinsiz 
deyiladi. Inshoolloh, kelgusi bo'limda shu haqda soʻz yuritamiz. 

Beshinchi boʻlim: 
Rububiyat tavhidi uluhiyat tavhidini lozim tutishi 


Bu degani, kim Allohning rububiyat tavhidiga iqror boʻlsa va yaratuvchi ham, 
rizq beruvchi ham, borliq ishlarini yurgizuvchi ham faqat Allohning Oʻzi ekanini 
e'tirof etsa, u endi ibodatning barcha turiga ham yagona Allohning O'zigina loyiq 
ekaniga iqror bo “lmog'i lozim boʻladi. Uluhiyat tavhidi shudir. Uluhiyatdan 
murod ibodatdir, iloh esa ma'bud (ibodat qilinuvchi zot) demakdir. Demak, 
Allohgagina duo-iltijo qilinadi, Undangina madad so'raladi, Ungagina tavakkul 
qilinadi, qurbonliklar faqat Unga atab bo'g'izlanadi, nazrlar faqat Unga ataladi, 
boshqa turdagi barcha ibodatlar ham faqat Unga qilinadi. Rububiyat tavhidiga 
iqrorlik uluhiyat tavhidining vojib boʻlishiga dalildir. Shuning uchun Alloh 
subhanahu va taolo koʻpincha, uluhiyat tavhidini inkor qiluvchilarga qarshi 
ularning rububiyat tavhidiga iqrorliklarini hujjat qilib keltiradi. Misol uchun, 
quyidagi oyatlarda shunday deydi: 

«Ey insonlar, sizlarni va sizlardan ilgari oʻtganlarni yaratgan Robbingizga 
ibodat qilingiz, shoyad taqvo egalari boʻlsangiz. U zot sizlar uchun Erni 
qarorgoh, osmonni tom qilib qoʻydi va osmondan suv tushirib, uning yordamida 
sizlarga rizq boʻlsin, deb mevalar chiqardi. Bas, bilib turib oʻzgalarni Allohga 
tenglashtirmang!» (Baqa-ra: 21, 22). 

Ularni uluhiyat tavhidiga, ya'ni O'ziga ibodat qilishga buyurarkan, ularga 
qarshi hujjat sifatida rububiyat tavhidini, ya'ni ilgarigi-yu keyingi barcha insonlarni 
yaratganini, Eru osmonni va ular orasidagi mavjudotni yaratganini, shamollarni 
boʻysundirib qoʻyganini, yomg'irlar yog'dirganini, nabototni undirib-o'stirganini, 
bandalar uchun rizq oʻlaroq mevalarni chiqarganini aytib, modomiki shundoq 
ekan, bu va bundan boshqa narsalardan hech birini yaratmagan va qilmagan 
kimsalarni ibodatda Unga sherik qilishlari o'ta noloyiq ish boʻlishini zikr qildi. 
Demak, uluhiyat tavhidini isbot qilishning fitriy (inson tabiati va xilqatiga tegishli) 
yo'li — unga rububiyat tavhidini dalil sifatida keltirish boʻldi. Chunki, inson 
(tafakkuri) avval o'zining ilk yaratilish manbaiga va o'ziga foyda va zarar kelib 
chiqish o'rinlariga bog'langach, keyin oʻzini Unga yaqinlashtiradigan, Uni o'zidan 
rozi qiladigan, oʻzi bilan Uning oʻrtasidagi aloqani mustahkamlaydigan vositalarga 
ko'chadi. Rububiyat tavhidi uluhiyat tavhidiga kirish eshigidir. Shu tufayli Alloh 
taolo mushriklarga shu yoʻl bilan hujjat keltirdi va payg'ambariga ham ularga 
qarshi shu narsalarni hujjat qilishini buyurdi. Alloh taolo aytdi: 

«(Ey Payg'ambar, ularga) ayting: «Agar biluvchi boʻlsanglar (aytinglar-chi), bu 
er va undagi bor jonzot kimniki?» Ular: «Allohnikidir», derlar. Ayting: «Bas 
(shundan) ibrat-eslatma olmaysiz-larmi?!» Ayting: «Etti osmonning hojasi va 
ulug' arshning sohibi kimdir?» Ular: «(Bularning barchasi) Allohnikidir», derlar. 

Ayting: «Axir qoʻrqmaysizlarmi?!» Ayting: «Agar bilsanglar (aytinglar-chi), 
"Barcha narsaning podshohligi qoʻlida boʻlgan, Oʻzi (barchaga) Homiylik 
qiladigan, Unga qarshi birov homiylik qila olmaydigan zot kimdir?» Ular: 
«Bunday podshohlik va homiylik yolgʻiz Allohnikidir», derlar. Ayting: «Bas 
qanday aldanmoqdadirsizlar?!» (Mu'minun: 84-89). 

«Mana shu Alloh sizlarning Robbingizdir. Undan oʻzga hech qanday haq iloh 
yoʻqdir. U hamma narsaning yaratuvchisidir. Bas, Unga bandalik qilingiz!» 
(An'om: 102). 

U oʻzining rububiyatda tanho ekanini ibodatga ham yolg'iz O'zi sazovor 
ekaniga dalil-hujjat qilib keltirdi. Zotan, U xalqlarni faqat uluhiyat tavhidi uchun 
yaratgandir: «Men jin va insni faqat Oʻzimga ibodat qilishlari uchungina 
yaratdim» (Az-zariyat: 56). 

Banda rububiyat tavhidini e'tirof etgani bilan, to uluhiyat tavhidiga ham iqror 
boʻlmagunicha va unga amal qilmagunicha muvahhid (tavhid ahlidan) bo'la 
olmaydi. Boʻlmasa, mushriklar ham rububiyat tavhidiga iqror boʻlishgan, biroq bu 
ularni Islomga kirit-magan edi. Ular Allohni yaratuvchi, rizq beruvchi, hayot baxsh 
etuvchi, o'ldiruvchi deb e'tirof etganlari holda Rasululloh sollallohu alayhi va 
sallam ularga qarshi urushdilar. Alloh taolo aytadi: 

«(Ey Payg'ambar), qasamki, agar siz ulardan oʻzlarini kim yaratgani haqida 
so'rasangiz, albatta ular: «Alloh», derlar» (Zuxruf: 87). 

«(Ey Payg'ambar), qasamki, agar siz ulardan: «Osmonlar va Erni kim 
yaratgan?» deb so'rasangiz, albatta: «Ularni qudratli va dono (Alloh) yaratgan», 
derlar» (Zuxruf: 9). 

«(Ey Payg'ambar) ayting: «Kim sizlarga osmon va zamindan rizq berur yoki 
kim quloq-koʻzlaringizga egalik qilur?! Kim o'likdan tirikni chiqarur va tirikdan 
oʻlikni chiqarur hamda kim barcha ishlarni tadbir qilib turur?!» Ular albatta: 
«Alloh», deydilar» (Yunus: 31). 

Qur'onda bu ma'nodagi oyatlar koʻp. Kimki, tavhid degani Allohning borligini 
e'tirof etishdir yo Allohning yaratuvchi va borliqni boshqaruvchi ekaniga iqror 
bo'lishdir, deb da'vo qilsa va tavhidning shu turigagina cheklansa, payg'ambarlar 
chaqirgan tavhid-ning mohiyatini anglab etmagan boʻladi. Chunki, u malzum 
ustida to'xtab, lozimni tark qilgan yoki dalil ustida toʻxtab, madlul alayhni tark 
qilgan bo'ladi. 

Hech qanday kamchiligi bo'lmagan hamma taraflama mutlaq barkamollik 
uluhiyat xususiyatlaridandir. Bu esa ibodatning barchasi yolg'iz Unga bo'lmog'ini 
vojib qiladi. Ta'zim, ulug'lash, qo'rqish, duo qilish, umidvor bo'lish, tavba qilish, 
tavakkul qilish, madad so'rash, kuchli muhabbatga yo'g'rilgan oʻta hokisorlik, 
bularning hammasi ham aql, ham shariat, ham fitrat taqozosiga ko'ra, yolg'iz 

Allohga qaratilgan bo'lmog'i vojibdir, ham aql, ham shariat, ham fitrat taqozosiga 
koʻra Undan oʻzgaga qilinishi mumkin emasdir. 

U quyidagi bo'limlardan iborat: 

Birinchi boʻlim: Uluhiyat tavhidining ma'nosi va uning payg'ambarlar 
da'vatining mavzusi ekani; 

Ikkinchi boʻlim: Ikki shahodat kalimasi: ma'nolari, ruknlari, shartlari, ular 
taqozo qiladigan ishlar, ularni buzuvchi narsalar; 

Uchinchi boʻlim: Qonunchilik: halol qilish, harom qilish Allohning haqqi; 

Toʻrtinchi boʻlim: Ibodat: ma'nosi, turlari, umumiyligi; 

Beshinchi boʻlim: Ibodatning chekchegarasini belgilashdagi xato tushunchalar 
(ibodat ma'nosini to'liq tushunmaslik yoki unda g'uluv ketish kabi); 

Oltinchi boʻlim: Durust ibodatning ustunlari: sevgi, qo'rquv, boʻysunish, 
umidvorlik; 

Ettinchi boʻlim: Ibodat va amalning qabul boʻlishi shartlari — ixlos va shariatga 
ergashish; 

Sakkizinchi boʻlim: Dindagi darajalar: Islom, iymon, ehson. Ularning ta'rifi va 
ular oʻrtasidagi umumiylik va xususiylik. 

Birinchi boʻlim: 
Uluhiyat tavhidining ma'nosi va uning payg'ambarlar da'vati mavzusi 
ekani 


Uluhiyat tavhididan murod ibodatdagi tavhiddir. 

Uluhiyat tavhidi — bandalar shar'iy ibodat koʻrinishida qiladigan: duo, nazr, 
qon chiqarish, umidvorlik, xavf, tavakkul, rag'bat, rahbat, inobat kabi fe'llarini 
Alloh taoloning yolg'iz Oʻziga qilishlaridir. Tavhidning shu turi avvalgi-yu oxirgi 
barcha payg “ambarlarning da'vati mavzusidir. Alloh taolo aytadi: 

«Darhaqiqat, Biz har bir ummatga: «Allohga ibodat qilinglar va tog'utdan 
yiroq boʻlinglar», (degan vahiy bilan) bir payg'ambar yuborganmiz» (Nahl: 36). 

«(Ey Payg'ambar), Biz sizdan ilgari yuborgan har bir payg'ambarga ham: 
«Mendan oʻzga haq iloh yoʻqdir, bas Mengagina ibodat qilinglar», deb vahiy 
yuborgandirmiz» (Anbiyo: 25). 

Har bir payg'ambar qavmiga da'vatni uluhiyat tavhidiga buyurish bilan boshlar 
edi. Nuh, Hud, Solih, Shuayb aytganlari kabi: «Ey qavmim, Allohga ibodat 
qilinglar! Sizlar uchun Undan oʻzga haq Iloh yoʻqdir» (A'rof: 59, 65, 73, 85). 

«Ibrohimni (eslang) — u oʻz qavmiga degan edi: «Allohga ibodat qilinglar va 
Undan qoʻrqing-lar!» (Ankabut: 16). 

Alloh taolo Muhammad sollallohu alayhi va sallamga nozil qildi: «Ayting: 
Darhaqiqat men Allohga U zot uchun dinimni xolis qilgan holda ibodat qilishga 
buyurilganman» (Zumar: 11). 

Payg'ambar sollallohu alayhi va sallam aytgan-lar: «Odamlar bilan to ular 
«Allohdan oʻzga haq iloh yo'qdir va Muhammad Allohning payg'ambaridir», deb 
guvohlik bermagunlaricha urushishga buyurildim» (Buxoriy va Muslim 
rivoyatlari). 

Musulmon kishi zimmasidagi eng birinchi vazifa «La ilaha illalloh» deb 
guvohlik berish va shunga amal qilishdir. Alloh taolo dedi: «(Ey Payg'ambar), 
Allohdan oʻzga hech qanday haq iloh yoʻq ekanini biling va oʻz gunohingiz 
uchun hamda moʻmin-moʻminalar(ning gunohlari) uchun magʻfirat soʻrang!» 
(Muhammad: 19). 

Islom dinini qabul qilayotgan kishiga birinchi bo'lib buyuriladigan narsa ikki 
shahodat kalimasini aytmoqlikdir. Shundan ma'lum boʻladiki, uluhiyat tavhidi 
payg'ambarlar da'vatidan asosiy koʻzda tutilgan muroddir. Bunday deb 
nomlanishiga sabab, uluhiyat Alloh taoloning “Alloh” degan ismi dalolat qiladigan 
sifat boʻlib, Alloh — uluhiyat egasi, ya'ni ibodat qilinuvchi (ma'bud) demakdir. 

Ubudiyat (qullik va bandalik) bandaning vasfi ekani e'tibori bilan bu tavhidga 
ibodat tavhidi ham deyiladi. Zotan, banda Robbiga g'oyat muhtoj boʻlgani tufayli 

ushbu ibodatlarning barini ixlos bilan ado etishi vojib boʻladi. Shayxulislom Ibn 
Taymiya rahimahulloh aytadi: 

«Bilingki, Allohga biron narsani sherik qilmagan holda ibodat qilish bandaning 
Allohga bo'lgan ehtiyojidir. Buning qiyos qilinadigan biror oʻxshashi yo'q. Faqat 
ba'zi jihatdan tananing emak-ichmakka boʻlgan ehtiyojiga o'xshab ketadi, biroq 
oʻrtada juda katta farq mavjud. Zero, bandaning haqiqati (mohiyati) uning qalbi va 
ruhidir. Qalb va ruh salomatligi esa uning ilohi boʻlmish, Undan oʻzga haq iloh 
bo'lmagan Alloh bilangina hosil bo'ladi va dunyoda Uning zikri bilangina orom 
topadi. Bandaga Allohdan boshqasi tarafidan qandaydir lazzat va surur kelgan 
taqdirda ham, bu unda davomli ravishda boʻlmaydi, balki bir turdan boshqa turga 
va bir shaxsdan boshqa shaxsga koʻchib turadi. Ammo, u Ilohiga har qanday holda 
va hamma vaqt g'oyat ehtiyojlidir, qaerda bo'lmasin, U u bilan birgadir». 

Tavhidning ushbu turi payg'ambarlar da'vatining mavzusi boʻldi. Chunki, u 
barcha amallar uning ustiga quriladigan asos-poydevordir, usiz hech bir amal 
durust va yaroqli bo'lmaydi. Agar u vujudga kelmasa, uning ziddi boʻlmish shirk 
yuzaga chiqadi. Alloh taolo aytdi: 

«Albatta Alloh Oʻziga (biron narsaning) sherik qilinishini kechirmas» (Niso: 48, 
116). 

«Agar ular mushrik boʻlganlarida qilgan amallari behuda ketgan boʻlur edi» 
(An'om: 88). 

«Qasamki, agar mushrik boʻlsang, albatta qilgan amaling behuda ketgay va 
albatta ziyon koʻruvchilardan boʻlib qolgaysan!» (Zumar: 65). 

Chunki, tavhidning bu turi bandaga vojib bo'luvchi huquqlarning eng 
birinchisidir. Alloh taolo aytadi: 

«Allohga bandalik qilinglar va Unga hech narsani sherik qilmanglar hamda 
ota-onaga yaxshilik qilinglar!» (Niso: 36). 

«Robbingiz yolgʻiz Uning Oʻziga ibodat qilish-laringizni hamda ota-onaga 
yaxshilik qilishla-ringizni amr etdi» (Isro: 23). 

«Ayting: Kelinglar, Robbingiz sizlarga harom qilgan narsalarni tilovat qilib 
beray. U zotga biron narsani sherik qilmangiz, ota-onaga yaxshilik qilingiz...» 
(An'om: 151). 

Ikkinchi boʻlim: 
Ikki shahodat kalimasi: ma'nolari, ruknlari, shartlari, ular taqozo qila- 
digan ishlar, ularni buzuvchi ishlar 


Birinchi: Shahodat kalimalari ma'nosi 

1) «La ilaha illalloh» deb guvohlik berish ma'nosi — Allohdan oʻzga hech kim 
ibodatga sazovor emas, deb e'tiqod qilish va iqror boʻlish, shu e'tiqodni lozim tutib, 
unga amal qilish demakdir. «La ilaha» Allohdan oʻzga hech bir kimsa, kim 
bo'lishidan qat'iy nazar, ibodatga loyiqligini inkor qilish, «illalloh» esa ibodatga 
faqat Allohning o'zigina sazovor ekanini e'tirof etishdir. Ushbu kalimaning 
qisqacha ma'nosi — Allohdan oʻzga haq ma'bud yo'q, demakdir. Aynan «Allohdan 
oʻzga ma'bud yoʻq» deb emas, balki «Allohdan oʻzga haq ma'bud yo'q» deb aytish 
lozim va shu toʻg'ri ma'no bo'ladi. Chunki, birinchi ma'no voqelikka ziddir, 
Allohdan boshqa ham ibodat qilinayotgan ma'budalar koʻp, Allohdan boshqasi 
ma'bud emas, deyilsa, o'sha narsalarga ibodat ham Allohga ibodatligi kelib 
chiqadi. Bu esa eng katta botil gapdir va bu er yuzi ahlining eng kofirlaridan 
boʻlmish “vahdatul-vujud” ahlining mazhabidir. 

Ushbu kalimani bir necha botil ma'nolar bilan tafsir qilingan. Jumladan: 

a) Uning ma'nosi — “Allohdan oʻzga ma'bud yo'q” deganidir. Bu ma'no to'g'ri 
emas. Chunki, bundan, yuqorida aytganimizdek, haqqu nohaq har qanday ma'bud 
Alloh ekani kelib chiqib qoladi. 

b) Uning ma'nosi — “Allohdan boshqa yaratuvchi yoʻq” deganidir. Bu esa 
aslida, ushbu kalima ma'nosining bir qismi, toʻla ma'nosi emas. Chunki, bu ma'no 
faqat rububiyat tavhidini isbot qiladi, bu esa etarli emas, chunki mushriklar ham bu 
tavhidni e'tirof etishgan. 

v) Uning ma'nosi — “Hokimiyat faqat Allohni-kidir” deganidir. Bu ham uning 
ma'nosining bir juz'i, to'la ma'nosi emas. Chunki, bunday deyishning o'zi etarli 
emas. Chunki, hokimiyatni yagona Allohga qilgani bilan, agar Allohdan boshqaga 
duo qilsa yo ibodat turlaridan birortasini Allohdan boshqasiga bursa, muvahhid 
(tavhid ahlidan) boʻlmaydi. 

Bu tafsirlarning barchasi botil yo noqis tafsirlardir. Biz ularni odamlarning 
qo'llaridagi ba'zi kitoblarda bo'lgani uchungina, tanbeh oʻlaroq keltirdik. 

Ushbu kalimaning salaflar va muhaqqiq ulamolar nazdidagi eng toʻg'ri tafsiri, 
yuqorida aytganimizdek, “Allohdan o'zga barhaq ma'bud yoʻq” deganidir. 

2) «Muhammadun rosululloh» deb guvohlik berish ma'nosi — Muhammad 
sollallohu alayhi va sallamni Allohning bandasi va butun insoniyatga elchisi 
ekanlarini botinu zohirda e'tirof etish, so'ng buning taqozosi oʻlaroq, u zotning 
amrlariga itoat qilish, soʻzlarini tasdiqlash, qaytargan ishlaridan tiyilish va Allohga 
u zotning shariatlariga muvofiq ibodat qilishdir. 

Ikkinchi: Ikki shahodatning ruknlari 

a) «La ilaha illalloh»ning ikkita rukni boʻlib, biri nafiy, biri isbotdir. 

Birinchi rukn “La ilaha” — nafiy (rad qilish) boʻlib, u shirkning barcha turlarini 
yo'qqa chiqaradi va Allohdan oʻzga sig'iniladigan barcha narsalarga kofir bo'lishni 
vojib qiladi. 

Ikkinchi rukn “Illalloh” — isbot (bor deb bilish) boʻlib, ibodat qilinishga faqat 
yagona Allohgina sazovor ekanini o'rnatadi va shunga amal qilishni vojib qiladi. 
Bu ikki ruknning ma'nosi ko'pgina oyatlarda kelgan. Misol uchun: 

«Bas, kim tog'utga kofir boʻlsa va Allohga iymon keltirsa, u hech ajrab 
ketmaydigan mustah-kam halqani ushlabdi» (Baqara: 256). 

Oyatdagi «Kim tog'utga kofir boʻlsa» iborasi birinchi rukn boʻlmish «La ilaha» 
ma'nosidir, «Allohga iymon keltirsa» iborasi esa ikkinchi rukn bo'lmish «Illalloh» 
ma'nosidir. 

Alloh taoloning Ibrohim alayhissalom tilidan keltirgan soʻzlari ham shunga 
oʻxshaydi: «Albatta men sizlar ibodat qilayotgan butlardan pokdirman. Magar 
meni yaratgan Zotgagina (ibodat qilurman)» (Zuxruf: 26, 27). 

Bundagi «butlardan pokdirman» iborasi ham birinchi rukndagi nafiy ma'nosi, 
«magar meni yaratgan zotgagina» iborasi esa ikkinchi rukndagi isbot ma'nosidir. 

b) «Muhammadun rosululloh» kalimasining ikkita rukni bor, biri — u zot 
Allohning bandasi, ikkinchisi — Allohning rasuli (elchisi) ekanidir. Buikki ruknu 
zot sollallohu alayhi va sallam haqlarida ifrot (haddan oshish) va tafritni (e'tiborsiz 
qarashni) yoʻqqa chiqaradi. U zot ushbu ikki ulugʻ sifatlari bilan xalqlarning eng 
komilidirlar. Bu erdagi “banda” ma'nosi — ibodat qiluvchi, qul, demakdir. Ya'ni, u 
zot boshqa insonlar nimadan yaratilgan boʻlsa, shundan yaratilgan oddiy 
insondirlar, u kishiga ham boshqalarga joriy boʻlgan narsa joriy bo'ladi. Alloh taolo 
aytganidek: «(Ey Muhammad, ularga) ayting: «Hech shak-shubha yo'qki, men ham 
sizlar kabi bir odamdirman» (Kahf: 110). Darhaqiqat, Payg'ambar sollallohu alayhi 
va sallam bandalik haqqini toʻla-toʻkis ado etdilar va Alloh taolo u zotni shu bilan 
maqtadi. Alloh taolo aytadi: 

«Alloh Oʻz bandasiga (ya'ni Muhammad alayhis-salomga, u kishini barcha 
balo-qazodan asrash uchun) etarli emasmi?!» (Zumar: 36). 

«Bandasi (Muhammad sollallohu alayhi va sallam)ga Kitob — Qur'onni nozil 
qilgan Allohga hamdu sano boʻlsin» (Kaht£: 1). 

«(Alloh) bir kecha, Oʻz bandasi (Muhammad)ni — unga oyat- 
mo'jizalarimizdan koʻrsatish uchun (Makkadagi) Masjid-al-haromdan 
(Quddusdagi) Biz atrofini barakotli qilib qoʻygan Masjid-al-Aqsoga sayr 
qildirgan (barcha aybu nuqsondan) pok Zotdir» (Isro: 1). 

«Rasululloh» ma'nosi — butun insoniyatni Allohga da'vat qilish, ularga 
xushxabar berish va ogohlantirish uchun yuborilgan Allohning elchisi, demakdir. 

U zotga ushbu ikki sifat bilan guvohlik berishda u zot haqlaridagi ifrotu tafritni 
(ya'ni haddan ortiq ulug'lashni ham, behurmat qilishni ham) rad qilish 
mujassamdir. Zero, u zotga ummatlik da'vosi-dagi insonlar ichida u kishini 
ulug'lashda haddan oshgan va haqlarida g'uluv ketgan, hatto bandalik darajasidan 
ilohlik darajasiga chiqarib qoʻygan, Allohni qoʻyib, u kishidan madad soʻraydigan, 
Allohdan boshqa hech kim qodir boʻlmaydigan hojatlarni baroridan keltirish va 
musibatlarni aritish kabi ishlarni u kishidan so'raydigan kishilar ham bor. Va 
aksincha, u zotning risolatlarini inkor qilgan, yo'llariga ergashishga beparvolik 
qiladigan, u zot keltirgan dinga zid so'zu ishlarga mukkasidan ketgan, u zotning 
hukmlari va xabarlarini o'zboshim-chalik bilan xato ta” vil qiladigan kimsalar ham 
bor. 


Uchinchi: Ikki shahodatning shartlari 

a) «La ilaha illalloh»ning shartlari 

«La ilaha illalloh» kalimasining ettita sharti bor boʻlib, shu shartlar hammasi 
topilgandagina bu kalima o'z aytuvchisiga foyda beradi. Ular quyidagilar: 

Birinchi: Ilm (bilim). Buning ziddi jaholat (bilmaslik)dir. 

Ikkinchi: Yaqiyn (aniq ishonch). Buning ziddi shak-shubhadir. 

Uchinchi: Qabul. Buning ziddi rad qilishdir. 

Toʻrtinchi: Bo'ysunish. Buning ziddi tark qilishdir. 

Beshinchi: Sidq (rostgo'ylik). Buning ziddi yolg'ondir. 

Oltinchi: Ixlos. Buning ziddi shirkdir. 

Ettinchi: Muhabbat. Buning ziddi nafratdir. 


Birinchi shart: Ilm 

Ya'ni, ushbu kalimadan koʻzda tutilgan ma'noni hamda bu kalima rad qiladigan 
va isbot qiladigan narsalarni bilishdir. Buning ziddida esa ushbularni bilmaslik 
turadi. Alloh taolo aytadi: «Faqat oʻzlari bilgan hollarida haq guvohlik bergan 
(ya'ni, «La ilaha illalloh» deb guvohlik bergan) kishilargina...» (Zuxruf: 86). 

Ya'ni, ular tillari bergan guvohlikni qalblari anglagan-bilgan hollarida «La ilaha 
illalloh» deb guvohlik bergan kishilardir. Agar ma'nosini bilmagan holda til 
bilangina aytib qoʻysa, bu narsa foyda bermaydi. Chunki, uning mazmuniga 
e'tiqod qilgan boʻlmaydi. 


Ikkinchi shart: Yaqiyn 

Ya'ni, aytuvchisi uning ma'no-mazmuniga aniq ishonch hosil qilgan bo'lishi 
shart. Agar bu haqda shak-shubha qiladigan boʻlsa, bu kalima unga foyda 
bermaydi. Alloh taolo aytadi: «Haqiqiy moʻminlar faqat Alloh va Rasuliga iymon 
keltirib, soʻngra hech qanday shak-shubha qilmagan... zotlardir» (Hujurot: 15). 

Shak-shubha qiluvchi kimsa munofiq boʻladi. Payg'ambar sollallohu alayhi va 
sallam Abu Hurayra roziyallohu anhuga: «Ushbu devor ortida «La ilaha illalloh» 
deb chin qalbidan ishonch bilan guvohlik bergan qay bir kishini ko'rsang, unga 
jannat bashoratini ber» deganlar (Imom Muslim rivoyati). Demak, kim bu kalimaga 
chin dildan ishongan boʻlmasa, jan-natga kirishga loyiq boʻlmaydi. 


Uchinchi shart: Qabul 

Uchinchi sharti ushbu kalimaning taqozosi boʻlgan yagona Allohgagina ibodat 
qilish va Undan oʻzgaga ibodatni tark qilishni qabul qilmoqlikdir. Kim bu kalimani 
aytgani holda, mazkur shartini qabul qilmasa va unga amal qilmasa, Alloh taolo 
quyidagi oyatda aytgan kishilar jumlasidan boʻladi: «Ular «Allohdan oʻzga haq 
iloh yoʻqdir», deyilgan vaqtda kibr-havo qilishar va «Biz hali bir majnun shoirni 
deb ilohlarimizni tark qilar ekanmiz-mi?!» deyishar edi» (As-soffat: 35, 36). 

Bugungi kundagi qabrparastlarning holati ham xuddi shunday, ular ham «La 
ilaha illalloh» deydilar, biroq qabrlarga sig'inishni tashlamay-dilar. Va demakki, 
«La ilaha illalloh» ma'nosini qabul qilmaydilar. 


Toʻrtinchi shart: Boʻysunish 

Toʻrtinchi sharti ushbu kalima dalolat qilgan narsaga to'la bo'ysunishdir. Alloh 
taolo aytadi: «Kim chiroyli amal qiluvchi boʻlgan holida oʻzini Allohga topshirsa, 
bas u mustahkam xalqani ushlabdi» (Luqmon: 22). 

«Mustahkam halqa»dan murod «La ilaha illalloh»dir. «Oʻzini Allohga 
topshirsa» degani ixlos bilan Allohga bo'ysunsa, deganidir. 


Beshinchi shart: Sidq 

Beshinchi sharti ushbu kalimani sidqidildan, ya'ni qalb shuni tasdiqlagan holda 
aytishdir. Agar tili bilan aytsa-yu, qalbi tasdiqlamasa, yolg'onchi munofiq boʻladi. 
Alloh taolo aytadi: «Odamlar orasida shunday kimsalar ham borki, oʻzlari 
moʻmin boʻlmaganlari holda «Allohga va Oxirat Kuniga iymon keltirdik», 
deydilar. Ular Allohni va iymonli kishilarni aldamoqchi boʻladilar va oʻzlari 
sezmagan holda faqat o'zlarinigina aldaydilar. Ularning dillarida maraz bor edi, 
bas, Alloh marazlarini yanada ziyoda qildi. Ular uchun qilgan yolg'onlari sabab 
alamli azob bordir» (Baqara: 8-10). 


Oltinchi shart: Ixlos 

Ixlos — ushbu kalimani aytish bilan dunyo matolaridan bironta narsani maqsad 
qilmasdan, riyo va sum'ani tark qilib, amalni har qanday shirk aralashmalaridan 
toza va musaffo holda qilishdir. 

Itbon hadisi deb tanilgan sahih hadisda Rasululloh sollallohu alayhi va sallam 
aytgan-laridek: «Albatta, Alloh Oʻzining yuzini istab «La ilaha illalloh» degan 
kishini doʻzaxga harom qilgandir» (Buxoriy va Muslim rivoyatlari). 


Ettinchi shart: Muhabbat 

Ettinchi sharti ushbu kalimaga va u dalolat qilgan narsalarga hamda uning 
taqozosiga ko'ra amal qilayotgan kishilarga muhabbat qo'yish. Alloh taolo aytadi: 
«Odamlar orasida shunday kimsalar borki, ular o'zgalarni Allohga teng bilib, 
ularni Alloh-ni sevgandek sevadilar. Iymonli kishilarning Allohga boʻlgan 
muhabbatlari esa (anavilarning Allohga va oʻz ilohlariga boʻlgan muhabbatidan) 
kuchliroqdir» (Baqara: 165). 

«La ilaha illalloh» ahli boʻlmish iymonli kishilar faqat Allohni xolis, chin dildan 
yaxshi koʻradilar. Shirk ahli esa Allohni ham, Unga qo'shib boshqa ilohlarini ham 
yaxshi ko'rishadi. Bu esa «La ilaha illalloh» taqozosiga ziddir. 


b) «Muhammadun rosululloh»ning shartlari 

«Muhammadun rosululloh» shahodat kalimasining shartlari quyidagilardir: 

1.Muhammad sollallohu alayhi va sallamning payg'ambarliklarini e'tirof etish 
va bunga chin dildan e'tiqod qilish. 

2.Ushbu e'tirofini tili bilan ochiq aytish. 

3.U zotga to'la ergashish, bu esa u zot keltirgan haqqa amal qilish va u zot 
qaytargan botildan tiyilish bilan boʻladi. 

4.U zot xabar bergan oʻtmish va kelajak ishlaridan iborat g'ayb xabarlarini 
tasdiq-lash. 

5.U zotni oʻz joni, moli, bola-chaqasi, ota-onasi va barcha odamlardan ko'ra 
ko'proq yaxshi ko'rish. 

6.U zotning soʻzlarini har qanday kishining so'zidan ustun qo'yish va u zotning 
sunnat-lariga amal qilish. 


Toʻrtinchi: Ikki shahodat kalimasi taqozo qiladigan ishlar 

a) «La ilaha illalloh» kalimasi taqozo qiladigan ishlar 

«La ilaha» iborasidan tushunilgan nafiyga amal qilib, Allohdan boshqa jamiki 
ma'budalarning ibodatidan voz kechish hamda «Illalloh» iborasidan tushunilgan 
isbotga amal qilib, faqat Allohning O'ziga, hech qanday sherik keltirmasdan ibodat 
qilish. Aksariyat ushbu kalimani aytadigan kishilar bunga amal qilmaydilar, uning 
taqozosiga xilof qilib, ilohlikni maxluqlarga, mozorlarga, qadamjolarga, tog'utlarga, 
daraxt va toshlarga isbot qilishadi. Ular tavhidni bid'at deb e'tiqod qilishadi, unga 
chaqirgan kishilarni yomon ko'rishadi, ibodatni xolis Alloh-gagina qiladigan 
kishilarni malomat qilishadi. 

b) «Muhammadun rosululloh» kalimasi taqozo qiladigan ishlar 

U zotga ishonish va itoat qilish, u zot qaytargan ishlarni tark qilish, sunnatlariga 
amal qilishga cheklanish, sunnat boʻlmagan, bid'at va dinda yangi paydo qilingan 
ishlarni tashlash, u zotning so'ʻzlari-ni boshqa har qanday kishining soʻzidan yuqori 
qoʻyish. 


Beshinchi: Ikki shahodat kalimasini buzuvchi ishlar 

Ular Islomni buzuvchi ishlardir. Chunki, ayni shu ikki shahodat kalimasini 
aytish bilan inson Islomga kiradi. Bu kalimani talaffuz qilish uning mazmun- 
mohiyatini e'tirof etish hamda u taqozo etgan islomiy amallarni amalga oshirish 
demakdir. Kim shunga amal qilmasa, ushbu kalimaga guvohlik bergan paytda o'z 
zimmasiga olgan ahdni buzgan bo'ladi. Islomni buzuvchi ishlar ko'p bo'lib, 
ulamolar fiqh kitoblarida unga alohida bob ajratib, «Murtadlik haqida bob» deb 
ataganlar. Ulardan eng muhimlari o'nta boʻlib, ularni shayxulislom Muhammad 
ibn Abdul-Vahhob rahimahulloh shunday bayon qiladi: 


1.Allohning ibodatida shirk keltirish. Alloh taolo aytadi: 

«Albatta Alloh Oʻziga (biron narsaning) sherik qilinishini kechirmas. 
Shundan boshqa gunohlarni Oʻzi xohlagan bandalari uchun kechirur» (Niso: 48, 
116). 

«Albatta kimda-kim Allohga shirk keltirsa, Alloh unga jannatni harom qilur 
va borar joyi doʻzax boʻlur. Zulm qiluvchilar uchun biron yordamchi boʻlmas» 
(Moida: 72). 

Allohdan boshqaga atab qon chiqarish, mozorlar yo jinlar uchun jonliq 
bo'g'ishlash ham shu turga kiradi. 

2.Oʻzi bilan Allohning o'rtasiga vositachilar qilib, ularga duo-iltijo qiladigan, 
shafoat-larini so'raydigan, ularga tavakkul qiladigan (suyanadigan) kishi kofir 
bo'lishiga ittifoq qilingan. 

3.Mushriklarni kofir sanamaydigan, ularning kufrida shak qiladigan yo 
ularning yoʻllarini toʻg'ri sanaydigan kishi kofir bo'ladi. 

4.Payg'ambar sollallohu alayhi va sallamdan boshqasining yo'li u zotning 
yo'llaridan koʻra mukammalroq, yoki boshqasining hukmi u zotning hukmlaridan 
to'g'riroq deb e'tiqod qilgan kishi kofir boʻladi. Tog'utlarning hukmlarini Rasu- 
Tulloh sollallohu alayhi va sallamning hukmlaridan afzal sanaydigan, qonunlarning 
hukmini Islom hukmidan afzal biladigan kimsalar bunga misol bo'ladi. 

5.Payg'ambar sollallohu alayhi va sallam keltirgan din va shariatdan biror 
narsani yomon ko'rgan kishi — garchi o'zi shunga amal qilsa ham - kofir boʻladi. 

6.Rasululloh sollallohu alayhi va sallamning dinidan yo shu dindagi savob va 
azoblar ustidan kulib, masxara qilgan kimsa kofir bo'ladi. Bunga dalil Alloh 
taoloning quyidagi soʻzlaridir: «Ayting: «Allohdan, Uning oyatlaridan, Uning 
payg'ambaridan kuluvchi boʻldingizmi?» Uzr aytmanglar! Sizlar iymon 
keltirganingizdan soʻng yana kufrga qaytdingiz» (Tavba: 65, 66). 

7.Sehrgarlik. (Er-xotinning koʻ'ngilini bir-biriga ilitish yo sovutish uchun) isitma- 
sovutma qilish ham shunga kiradi. Kim shunday qilsa yo shunga rozi boʻlsa, kofir 
bo'ladi. Bunga dalil Alloh taoloning quyidagi soʻzidir: «Holbuki, u farishtalar: 
«Biz faqatgina fitnamiz (ya'ni odamlarni aldab imtihon qilish uchun 
yuborilganmiz), bas, (sen sehr o'rganish bilan) kofir boʻlib qolma», demasdan 
turib hech kimga hech narsa o'rgatmas edilar» (Baqara: 102). 

8.Musulmonlar qarshisiga mushriklarni qoʻllab-quvvatlash va ularga yordam 
berish. Bunga dalil Alloh taoloning quyidagi so'zlaridir: «Siz-lardan kim ularga 
doʻst boʻlsa, bas, u oʻshalar-dandir. Albatta, Alloh zolim qavmni hidoyat qilmas» 
(Moida: 51). 

9.Kimda-kim, ayrim insonlar Muhammad sollal-lohu alayhi va sallamning 
shariatlaridan chiqishga haqli boʻladi, xuddi Xazir Muso alayhissalomning 
shariatlaridan chiqishga haqli boʻlgani kabi, deb e'tiqod qilsa, kofir boʻladi. Men 
bunga qo'shimcha qilib aytamanki, ayrim g'uluv ketgan soʻfiylar e'tiqod qilgani- 
dek, ularning ba'zi piru murshidlari Muhammad sollallohu alayhi va sallamning 
shariatlariga ergashishga ehtiyoj qoldirmaydi-gan darajada oliy maqomga etganini 
e'tiqod qilgan kishi kofir boʻladi. 

10.Allohning dinidan yuz oʻgirish, uni o'rgan-maslik va unga amal qilmaslik. 
Bunga dalil Alloh taoloning quyidagi soʻzlaridir: «Kofir boʻlgan kimsalar esa 
oʻzlari ogohlantirilgan narsadan yuz oʻgiruvchidirlar» (Ahqo£f: 3), «Oʻz Robbining 
oyatlari bilan pand-nasihat qilinganidan soʻng, ulardan yuz oʻgirgan kimsadan 
ham zolimroq kim bor?! Albatta Biz unday jinoyatchi kimsalardan intiqom 
oluvchidirmiz» (Sajda: 22). 

Shayx Muhammad ibn Abdulvahhob rahimahulloh aytadi: «Islomni buzuvchi 
bu amallarni hazillashib yo jiddiy yo qoʻrqib aytgan va qilgan kishilar o'rtasida farq 
yo'q. Faqat majburlangan kishigina bundan mustasnodir. Shuning uchun ham 
musulmon bu ishlar-dan hazir boʻlishi va oʻz nafsiga ulardan xavf qilishi zarurdir. 
Allohdan Uning g'azabini keltiruvchi va azobiga yoʻliqtiruvchi ishlardan panoh 
tilaymiz». 

Uchinchi boʻlim: 
Qonunchilik: halol qilish va harom qilish Allohning haqqi 


Qonunchilik deb tarjima qilganimiz “tashri'”-dan murod — Alloh taolo 
bandalari aqida, muomalot va boshqa ishlarda unga amal qilishlari uchun 
tushirgan manhaj, ya'ni yoʻl-yo'riqlar majmuidir. Halol qilish va harom qilish ham 
shunga doxil boʻlib, hech kim Alloh halol qilmagan narsani halol sanashi va Alloh 
harom qilmagan narsani harom sanashi mumkin emas. Alloh taolo aytadi: 

«Alloh sha'niga yolgʻon toʻqish uchun (ya'ni, Alloh buyurmagan hukmlarni 
Allohniki deyish uchun) tillaringizga kelgan yolgʻonni gapirib: «Bu halol, bu 
harom», deyavermanglar!» (Nahl: 116). 

«Ayting: Xabar beringizchi (ey mushriklar), Alloh sizlar uchun nozil qilgan 
rizqu roʻzning (ayrimlarini) harom, (ayrimlarini) halol qilib oldingiz». Ayting: 
Xabar beringizchi, (bunday qilish uchun) sizlarga Alloh izn berdimi yoki Alloh 
sha'niga boʻhton qilmoqdamisizlar?!» (Yunus: 59). 

Alloh taolo Kitob va Sunnatdan biron dalilsiz halol qilish va harom qilishdan 
qaytardi va bunday qilishni Allohga nisbatan uydirma to'qish deb atadi. 
Shuningdek, Alloh subhanahu va taolo bir narsani hech qanday dalilsiz farzu vojib 
yoki harom deb e'lon qilgan kishini Oʻzining xos haqqi boʻlmish qonunchi-likda 
sheriklik da'vo qiluvchi deb xabar berdi. Alloh taolo aytadi: 

«Yoki ularning dindan Alloh izn bermagan narsalarni ularga shariat qilib 
bergan sheriklari — butlari bormi?!» (Shuro: 21). 

Kim shu narsani bila turib Allohdan boshqa qonun chiqaruvchiga itoat qilsa va 
uning qonuniga amal qilsa, uni Allohga sherik qilgan boʻladi. Alloh taolo aytadi: 

«Agar ularga boʻysunsangizlar, hech shak-shubhasiz mushriklardan boʻlib 
qolgaysizlar» (An'om: 121). 

Ya'ni, Alloh harom qilgan oʻlimtiklarni halol sanaydigan kimsalarga kim itoat 
qilsa, u mushrik boʻladi. 

Alloh taolo yana shunday deb xabar berganki, kim Alloh harom qilgan narsani 
halol qiladigan va Alloh halol qilgan narsani harom sanaydigan ruhoniy va 
rohiblariga itoat qilsa, Allohni qoʻyib, o'shalarni oʻziga iloh qilib olgan bo'ladi. 
Alloh taolo aytadi: 

«Ular Allohni qoʻyib, oʻzlarining olimlarini va rohiblarini hamda Masih ibn 
Maryamni Rob (iloh) qilib oldilar. Holbuki, faqat yagona Allohga bandalik 
kilishga buyurilgan edilar. Undan oʻzga haq iloh yoʻqdir. U zot ularning 
shirklaridan pokdir» (Tavba: 31). 

Adiy ibn Hotim roziyallohu anhu ushbu oyatni eshitib: «Yo Rasululloh, biz 
ularga ibodat qilmasdik-ku», deganida Rasululloh sollallohu alayhi va sallam: 
«Ular Alloh harom qilgan narsani halol qilishganida sizlar ham uni halol 

sanarmidinglar, ular Alloh halol qilgan narsani harom qilishganida sizlar ham uni 
harom sanarmidinglar, axir?!», dedilar. U: “Ha, shunday», deganida «Shu ularga 
ibodat qilishlaridir», dedilar (Imom Termiziy rivoyati). 

Shayx Abdurrahmon ibn Hasan rahimahulloh aytadi: “Ushbu hadisda shunga 
dalil borki, Alloh-ning ma'siyatida olimlar va rohiblarga itoat qilish Allohni qoʻyib, 
ularga ibodat qilishdir va bu Alloh aslo kechirmaydigan katta shirkdir. Zero, oyat 
so'nggida Alloh taolo aytmoqdaki: «Holbuki, faqat yagona Allohga ibodat 
qilishga buyurilgan edilar. Undan oʻzga haq iloh yoʻqdir. U zot ularning shirk- 
laridan pokdir». Boshqa bir oyatda Alloh taolo aytadiki: «Allohning nomi zikr 
qilinmagan narsalardan emangiz! Zotan, bu ish itoatsiz-likdir. Albatta, 
shaytonlar oʻz doʻstlarini (ya'ni mushriklarni) sizlar bilan janjallashishlari uchun 
vasvasaga solurlar. Agar ularga bo'ʻysunsan-gizlar, hech shak-shubhasiz 
mushriklardan boʻlib qolursizlar» (An'om: 121). Koʻpchilik odamlar dalilga 
bepisand qarashlari tufayli, oʻzlari taqlid qilgan kishilarga dalilga xilof bo'lgan 
ishlarda taqlid qilib, shu holga tushib qolishadi, bu esa shirkdir” (iqtibos tugadi). 

Allohning qonuniga rioya qilish va Undan oʻzga-ning qonunlarini tark qilish 
«La ilaha illal-loh»ning taqozo va talablaridandir. 

Toʻrtinchi boʻlim: 
Ibodat: ma'nosi, turlari, umumiyligi 


1. Ibodat ma'nosi 

Ibodat aslida qullik, hokisorlik, bo'yinsunish demakdir. 

Shariat istilohida esa, uning bir necha ta'rif-lari bo'lib, umumiy ma'nosi bittadir. 
Jumladan: 

Ibodat — Allohga U payg'ambarlari vositasida buyurgan ishlarga bo'ysunish 
bilan itoat qilish demakdir. 

Ibodat — Alloh subhanahu va taologa hokisorlik ifodasidir. U Allohga cheksiz 
muhabbatga yoʻgʻrilgan cheksiz hokisorlikdir. Uning umumiy va keng qamrovli 
ta'rifi shuki, ibodat — Alloh yaxshi koʻradigan va rozi bo'ladigan barcha zohiriy va 
botiniy so'z va ishlardir. 

Ibodat qalb, til va tana a'zolariga taqsim-langandir. 

Xavf (qo'rquv), rajo (umidvorlik), muhabbat, tavakkul, rag'bat, rahbat 
(qo'rqinch), bular qalbga taalluqli ibodatlardir. 

Tilda va dilda tasbeh, tahlil, takbir, hamd, shukr aytish, bular til va qalbga 
taalluqli ibodatlardir. 

Namoz, zakot, haj, jihod, bular qalb va tana a'zolari ibodatidir. 

Ibodatning qalb, til va badan a'zolariga taalluqli bundan boshqa ham turlari 
ko'pdir. 

Ibodat — Alloh taolo xalqlarni faqat shu uchun yaratgandir. Alloh taolo aytadi: 

«Men jin va insni faqat Oʻzimga ibodat qilishlari uchungina yaratdim. Men 
ulardan biron rizq istamasman va ular Meni taomlantirishini istamasman. Zero 
Allohning Oʻzigina (barcha xaloyiqqa) rizqu roʻz beruvchi, kuch-quvvat sohibi va 
qudratlidir» (Az-zariyat: 56-58). 

Demak, Alloh subhanahu va taolo xabar bermoq-daki, insu jinni yaratishi 
ostidagi hikmat ularning Allohga ibodat qilib turishlaridir. Aslida, Alloh ularning 
ibodatlariga muhtoj emas, aksincha ular Allohga muhtojliklari tufayli Uning 
ibodatiga ehtiyojlidirlar va Unga shariatiga muvofiq ibodat qiladilar. Bas, kim 
Allohga ibodat qilishdan bosh tortsa, u kibr qiluvchidir. Kim Allohga ibodat qilsa 
va U bilan birga boshqasiga ham ibodat qilsa, u mushrikdir. Kim yolgʻiz Allohga 
ibodat qilsa, biroq Uning shariatiga muvofiq qilmasa, u bid” atchidir. Kim Allohga 
Uning shariatiga muvofiq ibodat qilsa, u moʻmin va muvahhiddir. 


2. Ibodat turlari va umumiyligi 

Ibodatning turlari koʻp bo'lib, u til va badan a'zolarida zohir bo'lgan va qalbda 
sodir bo'lgan zikr, tasbeh, tahlil, Qur'on tilovati, namoz, zakot, ro'za, haj, jihod, 
yaxshilikka buyurish va yomonlikdan qaytarish, qarindosh-urug/, etim-esir, miskin 

va musofirlarga ehson (yaxshilik) qilish kabi barcha toat turlarini oʻz ichiga oladi. 
Shuningdek, Alloh va Rasulini yaxshi koʻrish, Allohdan qo'rqish va Unga tavba- 
inobat qilish, dinni Allohga xolis qilish, Uning hukmiga sabr qilish va qazosiga rozi 
boʻlish, Unga suyanish, rahmatidan umidvor boʻlish va azobidan qo'rqish ham 
ibodatdir. Moʻmin kishi oʻzining qilayotgan har bir ishida agar qurbatni (Allohga 
yaqinlashishni) niyat qilsa, uning har bir xatti-harakati ibodatga aylanadi. Hatto, 
uyqu va eyish-ichish bilan agar Allohning toatiga kuch-quvvat hosil qilishni niyat 
qilsa, shu ham ibodatga aylanadi. Oldi-sotti, kasb-hunar, nikohlanish kabi odatiy 
ishlar ham yaxshi niyat tufayli ibodatga aylanib, bu bilan savobga erishiladi. 
Demak, ibodat faqat ma'lum rasm-rusumlargagina cheklanib qolmaydi. 

Beshinchi boʻlim: 
Ibodatning had-hududini belgilashdagi xato tushunchalar bayoni 


Ibodatlar tavqifiydir 

Shu ma'nodaki, hech bir ibodat Kitob va Sunnatdan boʻlgan biron dalilsiz 
mashru/' (shariatga muvofiq) boʻlmaydi. Nimaiki, mashru' boʻlmasa, u bid'at deb 
e'tibor qilinadi va qabul qilinmaydi. Payg'ambar sollallohu alayhi va sallam 
aytganla-ridek: «Kim bizning amrimiz boʻlmagan bir amalni qilsa, u rad 
qilingusidir» (Muttafaqun alayh). Ya'ni, uning bu ishi maqbul boʻlmaydi, bu ishi 
uchun gunohkor boʻladi. Chunki, uning ishi ma'siyatdir, toat emasdir. Qolaversa, 
mashru/' ibodatlarni ado etishdagi sog'lom yoʻl — beparvolik va yalqovlik bilan oʻta 
haddan oshish va g'uluv o'rtasidagi mo''tadillikdir. Alloh taolo payg'ambariga amr 
etganidek: «Bas (ey Muhammad), siz va siz bilan birga tavba qilgan zotlar 
oʻzingizga buyurilgani yanglig” Toʻgʻri yoʻlda boʻlingiz! Tug'yonga tushman- 
giz!» (Hud: 112). 

Ushbu oyati karima ibodatlarni ado etishning sog'lom va toʻg'ri yoʻlini chizib 
bermoqda. Bu esa ularni ado etishda haddan oshish ham, loqaydlik ham bo'lmagan 
mo''tadil yoʻlni tutish bilan, “o'zingizga buyurilgani yanglig'” shariatga muvofiqlik 
bilan hosil bo'ladi. So'ngra ta'kidlab, “tug'yonga tushman-giz!” amri berilmoqdaki, 
tug'yon — haddan oshish va g'uluv ketishdir. Payg'ambar sollallohu alayhi va 
sallam ashoblaridan uch kishining oʻz amallarini kam sanab, ulardan biri: «Men 
umrbod roʻza tutaman» deb, ikkinchisi: «Uxlamasdan, tinimsiz namoz oʻqiyman» 
deb, uchinchisi: «Uylanmasdan o'taman» deb aytgan-larini eshitib, ularga tanbeh 
berganlar, «Ammo, men ro'za ham tutaman, og'zim ochiq ham boʻlaman. Namoz 
oʻqiyman va ham uxlayman va ham ayollarga uylanaman. Kim mening 
sunnatimdan yuz o'girsa, u mendan emas!», deganlar (Muttafaqun alayh). 

Hozirda ibodat borasida odamlarni bir-biriga butunlay qarama-qarshi boʻlgan 
ikki tarafga bo'linib qolganini koʻrish mumkin. 

Birinchi toifa ibodat tushunchasini g'oyat tor tushunib, uni ado etishga o'ta 
loqayd qaraydi, ayrim ibodat turlarini umuman bajarmaydi, ibodatlarni ma'lum bir 
amallargagina va masjidda ado etiladi-gan ibodatlargagina cheklab qo'ygan. Ular 
uchun uyda, ishxonada, bozorda, ko'chada, o'zaro muomalalarda, siyosatda, 
hukmda, nizolarda va hayotning boshqa maydonlarida ado etilajak ibodat 
tushunchasi mavjud emas. 

To'g'ri, masjidning o'ziga xos fazli bor, besh vaqt namoz masjidda ado etilishi 
vojib. Biroq, ibodat shugina emas, ibodat musulmon kishining masjid 
tashqarisidagi barcha hayotini ham qamrab oladi. 

Ikkinchi toifa esa, ibodatlarni tatbiq qilishda oʻta qattiq, haddan oshish yo'lini 
tutadi. Mustahab amallarni farzu vojib darajasiga chiqaradi, ayrim muboh ishlarni 

harom sanaydi. Uning tutgan yoʻliga qarshi bo'lganlarni adashgan va xatokorlikka 
hukm qiladi, ularning tushunchalarini xatoga chiqaradi. 

Aslida, yo'llarning eng yaxshisi Muhammad sollallohu alayhi va sallamning 
yo'llaridir, ishlar-ning yomoni esa dinda yangi paydo qilinganlaridir. 

Oltinchi boʻlim: 
Durust ibodatning ustunlari 


Ibodatning asosiy ustunlari uchta boʻlib, ular sevgi, xavf va umidvorlikdir. 

Hokisorlikka yo'g'rilgan muhabbat va umidvor-likka qorishgan qo'rquv... 
Ibodatda mana shu holatlar jamul-jam bo'lmog'i zarur. Alloh taolo moʻmin 
bandalarini shunday vasf etadi: 

«Alloh ularni yaxshi koʻrur, ular Allohni yaxshi koʻrurlar» (Moida: 54). 

«Iymonli kishilarning Allohga boʻlgan muhabbatlari kuchliroqdir» (Baqara: 
165). 

Alloh taolo Oʻz payg'ambarlari vasfida aytadi: 

«Darhaqiqat, ular yaxshi ishlarni qilishga shoshar va Bizga rag'bat va qoʻrquv 
bilan duo-iltijo qilar edilar. Ular Bizga ta'zim-itoat qiluvchi edilar» (Anbiyo: 90). 

Salaflardan birlari shunday degan ekan: «Allohga yolg'iz muhabbat bilangina 
ibodat qilgan kimsa zindiq, yolgʻiz umidvorlik bilangina ibodat qilgan kimsa 
murji', yolg'iz qoʻrquv bilangina ibodat qilgan kishi haruriy, Unga sevgi, qo'rquv 
va umidvorlik bilan ibodat qilgan kishi moʻmin muvahhiddir». Buni shayxulislom 
“Ubudiyat” risola-sida zikr qilgach, shunday deydi: «Demak, Allohning dini Unga 
ibodat, itoat va bo'ysunishdan iborat. Ibodatning asl ma'nosi xorlik va 
hokisorlikdir. Zotan, arablarda bosilaverib, qadam izi bo'lib ketgan yoʻlni “tariq 
mu'abbad” (24 3: 55) deyiladi. Ibodat hokisorlik ma'nosini va muhabbat ma'nosini 
oʻz ichiga olgan bo'lib, uning zimnida Alloh taologa cheksiz muhabbatga qorishiq 
cheksiz hokisorlik bordir. Birov bir odamga yomon ko'rgani holda boʻysunib tursa, 
unga sig'ingan boʻlmaydi. Birov bir narsani yaxshi koʻ'rsa-yu, unga boʻysunmasa, 
unga sig'ingan boʻlmaydi, oʻz farzandini yoki do'stini yaxshi koʻrgani kabi. 
Shuning uchun Allohning ibodatida bu ikki sifatning birigina etarli boʻlmaydi, 
balki Alloh bandaga hamma narsadan suyumliroq boʻlishi zarur bo'ladi va uning 
nazdida Alloh barcha narsadan buyukroq bo'lishi vojib boʻladi, balki toʻla-toʻkis 
muhabbat va bo'ysunish faqat Allohgagina bo'lmog'i loyiqdir...” (iqtibos tugadi). 

Ushbular ibodatning mehvari (markaziy o'qi) bo'lib, ibodat uning atrofida 
aylanadi. Alloma Ibnul Qayyim “Nuniyya” nomli qasidasida ushbu ma'noni 
ifodalab, shunday deydi (she'r mazmuni): 

“Rahmonga boʻlgan ibodat Unga bo'lgan cheksiz muhabbat hamda obidning 
cheksiz hokisorligidan iborat bo'lib, shu ikkisi ibodatning ikki qutbidir. Va ibodat 
falagi shu ikki qutb atrofida aylanadi. Uning aylanishi payg'ambarning amri 
bilandir, nafsu havo va shayton yo'rig'i bilan emas”. 

Alloma ushbu satrlarda ibodatning mahbubga - ya'ni, Alloh taologa — 
muhabbat va hokisorlik uzra aylanishini falakning ikki qutbi uzra aylanishiga 
tashbeh qilmoqda va ibodat falagining aylanishi xohish-havo bilan yoki nafsu 

shaytonning yo'rig'i bilan emas, balki Rasululloh sollallohu alayhi va sallamning 
amrlari va u zot keltirgan shariat ko'rsatmasi asosida boʻlishini zikr qilmoqda. 

Ism va sifatlar tavhidi quyidagi bo'limlardan iborat: 

Birinchi: Ism va sifatlarning sobitligiga Kitob, Sunnat va aqldan dalillar; 

Ikkinchi: Ahlus-sunna val-jamoaning Allohning ism va sifatlari borasidagi 
manhaji; 

Uchinchi: Ism va sifatlarni yo ulardan biror-tasini inkor qilgan kimsaga raddiya. 


Birinchi: Ism va sifatlarning sobitligiga Kitob, Sunnat va aqldan dalillar 

A) Kitob va Sunnatdan dalillar 

Yuqorida tavhid uch qismga — rububiyat tavhidi, uluhiyat tavhidi va ismu 
sifatlar tavhidiga taqsimlanishini aytib oʻtdik va avvalgi ikki turdagi tavhidga bir 
qancha dalillar keltirdik. Endi tavhid-ning uchinchi turi boʻlmish ism va sifatlar 
tavhidiga dalillarni zikr qilamiz. 

Dastavval Kitob va Sunnat dalillariga murojaat qilamiz. Qur'onda Alloh taolo 
shunday deydi: 

«Allohning goʻzal ismlari bordir. Bas, Uni oʻsha ismlar bilan chorlanglar (yod 
etinglar). Uning ismlarida haqdan og'ib (noo'rin joylarda ularni qo'llaydigan 
mushrik) kimsalarni tark qilinglar. Ular yaqinda qilib oʻtgan amallariga yarasha 
jazolanurlar» (A'rof: 180). 

Ushbu oyatda Alloh subhanahu va taolo Oʻzining ismlari borligini xabar berib, 
ularni goʻzalismlar deb atadi va ular bilan duo qilishga, “Yo Alloh”, “Yo Rahmon”, 
“Yo Rahiym”, “Yo Hay”, “Yo Qayyum”, “Yo Robbal olamiyn” deb nido qilishga 
buyurdi. Uning ismlarida — ularni rad qilish yo noto'g'ri ta'vil qilish yo boshqa 
qilish bilan — haqdan og'ib ketadigan kimsalarga ushbu yomon qilmishlarining 
jazosini albatta berishi bilan tahdid qildi. 

Alloh taolo yana aytadi: 

«Allohdan oʻzga haq iloh yoʻq, faqat Ugina bordir. Uning uchun eng goʻzal 
ismlar bordir» (Toha: 8). 

«U — Alloh shunday zotdirki, Undan oʻzga hech qanday haq iloh yoʻqdir. (U) 
g'ayb va shahodatni (ya'ni yashirin va oshkora narsalarni) biluvchidir. U 
mehribon va rahmlidir. U — Alloh shunday zotdirki, Undan oʻzga hech qanday 
haq iloh yoʻqdir. U (yolg'iz) podshohdir, (barcha ayb-nuqsondan) pokdir, 
salomatdir, (Oʻzi xohlagan bandalarini dunyo balo-ofatlari va oxirat azobidan) 
omon qiluvchidir, (bandalarning amallarini) koʻrib-kuzatib turuvchi-dir, qudrat 
sohibidir, boʻysundiruvchidir, (tanho) kibr egasidir. Alloh ularning 
(mushriklarning) shirklaridan pokdir. U — Alloh yaratuvchidir, (yoʻqdan) bor 
qiluvchidir, (barcha narsaga) surat-shakl beruvchidir. Uning goʻzal ismlari 

bordir. Osmonlar va Erdagi bor narsa Unga tasbeh aytur. U qudrat va hikmat 
sohibidir» (Hashr: 22-24). 

Ushbu oyatlar Allohning ismlari sobit (bor) ekaniga dalil boʻladi. 

Endi Allohning ismlari sobitligiga Sunnatdan boʻlgan dalillarga kelsak, Abu 
Hurayra roziyallohu anhu rivoyat qilgan hadisda Rasululloh sollallohu alayhi va 
sallam aytadilar: «Albatta, Allohning to'qson to'qqiz - bir kam yuz — ismi borki, 
kim ularni sanasa, jannatga kiradi» (Muttafaqun alayh). 

Allohning ismlari bu sanoqqa cheklangan emas. Bunga dalil shuki, Abdulloh 
ibn Mas'ud roziyallohu anhu rivoyat qilgan hadisda Rasululloh sollallohu alayhi va 
sallam duolarida shunday deganlar: «Seniki boʻlgan har bir ism bilan Sendan 
so'raymanki, Sen u bilan Oʻzingni nomlagan eding yo uni kitobingda nozil qilgan 
eding yo uni xalqlaringdan birontasiga bildirgan eding yo uni Oʻz huzuringdagi 
g'ayb ilmida qoldirgan eding. Shu ismlarning hammasi bilan so'raymanki, 
Qur'onni qalbimning bahori qilgin...» (Ahmad “Musnad”da rivoyat qilgan, Ibn 
Hibbon sahih sanagan). Demak, Allohning ismlari shu toʻqson to'qqizga 
cheklangan emas ekan. Yuqoridagi hadisdan murod shuki — vallohu a'lam -— kim 
ushbu toʻqson toʻqqiz ismni o'rgansa, ularni yod olsa va ular bilan duo va ibodat 
qilsa, jannatga kiradi va bu ushbu ismlar uchun xosiyatdir. 

Allohning ismlaridan har bir ism Uning sifatlaridan bir sifatni o'z ichiga olgan. 
Masalan, Alim (bilguvchi) ilm va bilim sifatiga dalolat qiladi, Hakim (hikmatli) 
hikmat sifatiga dalolat qiladi, Sami' (eshituvchi) va Basir (ko'ruvchi) eshitish va 
ko'rish sifatiga dalolat qiladi, va hokazo har bir ism Allohning sifatlaridan bir 
sifatga dalolat qiladi. Alloh taolo aytadi: 

«(Ey Payg'ambar), ayting: U — Alloh Birdir. Alloh (barcha hojatlar bilan) 
koʻzlanuvchidir (ya'ni barcha hojatlar Undan so'raladi, ammo U hech kimga 
muhtoj emasdir). U tug'magan va tug'ilmagandir (ya'ni Allohning o'g'il-qizi ham, 
ota-onasi ham yo'qdir. U azaliy va abadiy zotdir). Va hech kim U zotga teng 
emasdir» (Ixlos surasi). 

Anas roziyallohu anhudan rivoyat qilinadi: Ansorlardan birlari Qubo masjidida 
ularga imom boʻlib namoz oʻqib berardi. U har safar namozda biron surani qiroat 
qilsa, avval “Qul huvallohu ahad” surasi bilan boshlar, keyin boshqa surani o'qirdi 
va har bir rakaatda shunday qilardi. Ashoblari unga bu haqda gapirib: «Sen har 
safar shu sura bilan boshlaysan, keyin shu o'zi kifoya qilmaydi, deysan-da, yana 
boshqa surani o'qiysan. Yo shuning o'zinigina oʻqi yo esa uni qoʻyib, boshqasini 
oʻqi», deyishdi. U: «Yoʻq, men bu surani qoʻymayman. Agar mening imom 
boʻlishimni istasanglar, shunday oʻqib beraman. Agar xohlamasanglar, imomlikni 
tark qilaman», dedi. Uni ichlaridagi eng afzal kishi deb ko'rganlaridan boshqaning 
imom bo'lishini istamadilar. So'ngra Payg'ambar sollallohu alayhi va sallam ular 
huzuriga kelganlarida u zotga buning xabarini berdilar. U zot: «Ey falonchi, nega 

ashoblaring aytgan narsani qilmaysan? Har rakaatga shu surani albatta oʻqishga 
seni nima majbur qildi?», deb so'radilar. U: «Men bu surani yaxshi ko'raman», deb 
javob berdi. Rasululloh sollallohu alayhi va sallam: «Uni yaxshi ko'rishing seni 
jannatga kiritadi», dedilar (Imom Buxoriy “Sahih”ida rivoyat qilgan). 

Oisha roziyallohu anhodan rivoyat qilinadi: Payg'ambar sollallohu alayhi va 
sallam bir kishini bir sariyyaga (qoʻshinga) bosh qilib yubordilar. U ashoblariga 
namozda imom boʻlar va qiroatini “Qul huvallohu ahad” bilan tamomlar edi. 
Qaytib kelganlaridan soʻng bu haqda Payg'ambar sollallohu alayhi va sallamga 
aytib berishdi. U zot: «Undan so'ranglar-chi, nega shunday qilarkin», dedilar. 
Undan bu haqda so'rashganida: «Chunki, u Rahmonning sifati, men u bilan qiroat 
qilishni yaxshi koʻraman», deb javob berdi. Payg'ambar sollallohu alayhi va sallam: 
«Unga aytib qoʻyinglar, Alloh taolo uni yaxshi ko'radi», dedilar (Imom Buxoriy 
“Sahih”ida rivoyat qilgan). Ya'ni, bu sura Rahmon taoloning sifatlarini oʻz ichiga 
olgandir. 

Alloh subhanahu va taolo Oʻzining yuzi bor ekanini xabar bergan: «Buyuklik va 
karam sohibi boʻlgan Robbingizning yuzigina boqiy mangu qolur» (Ar-rahmon: 
27). 

U O'zining qo'li borligini xabar bergan: «Oʻz qoʻllarim bilan yaratgan 
narsaga...» (Sod: 75). 

«Yoʻq! U zotning qoʻllari ochiqdir» (Moida: 64). 

Yana Alloh taolo rozi boʻlish, yaxshi koʻrish, yomon ko'rish, g'azab qilish va 
boshqa sifatlarga egaki, bu haqda Uning o'zi xabar bergan yoki Payg'ambar 
sollallohu alayhi va sallam Uni shu sifatlar bilan sifatlaganlar. 


B) Aqliy dalillar 

Allohning ism va sifatlari borligiga aqliy dalillar ham mavjud. Jumladan: 

1.Borliqdagi turli-tuman va har xil ko'rinishdagi buyuk mavjudotlar o'z 
vazifalarini qat'iy tartib-nizom bilan ado etishi, oʻziga belgilangan chiziqdan 
zarracha og'masdan yoʻlida yurishi Allohning buyukligi, qudrati, ilmi, hikmati, 
irodasi va istak-xohishiga dalolat qiladi. 

2.In' om-ehsoni, zararlarni aritishi, balolarni ko'tarishi, bularning bari rahmati, 
karami va saxovatiga dalil bo'ladi. 

3.Osiylarga balo va azob tushirishi Uning g'azabi va yomon ko'rishiga dalolat 
qiladi. 

4.Toat-ibodatli bandalarni ikrom qilishi, ularni sobitqadam qilishi Uning 
ulardan roziligi va muhabbatiga dalolat qiladi. 


Ikkinchi: Ahlus-sunna val-jamoaning Allohning ism va sifatlari borasidagi 
manhaji 

Salafi solih va ularga ergashganlardan iborat ahlus-sunna val-jamoaning 
manhaji — Allohning ism va sifatlarini Kitob va Sunnatda qanday kelgan bo'lsa, 
shunday isbot qilish (bor deb e'tiqod qilish)dir. Ularning manhaji quyidagi tamoyil- 
larga quriladi: 

1.Ular Allohning ism va sifatlarini Kitob va Sunnatda kelganidek, zohiricha va 
lafzlari dalolat qilgan ma'nolari bo'yicha isbot qiladilar, ularni zohiridan boshqaga 
ta'vil qilmaydilar, lafzlari va ma'no-mazmunla-rini o'z oʻrnidan oʻzgartirmaydilar. 

2.Allohning ism va sifatlarini maxluqot-larning sifatlariga o'xshatishni rad 
qiladi-lar. Alloh taolo aytganidek: «Biron narsa U zotga oʻxshash emasdir. U 
eshituvchi va ko'ruvchidir» (Shuro: 11). 

3.Allohning ism va sifatlari isbotida Kitob va Sunnatda kelgan xabarlardan 
uyog'iga o'tmaydilar, bu xususda Alloh va Rasuli nimani isbot qilgan (ya'ni bor 
degan) boʻlsa, oʻshani isbot qiladilar, Alloh va Rasuli nimani nafiy qilgan (ya'ni 
yo'q degan) bo'lsa, o'shani nafiy qiladilar, Alloh va Rasuli nimadan sukut qilgan 
boʻlsa, undan sukut qila-dilar. 

4.Ism va sifatlar haqidagi nasslarni (ya'ni oyat va hadisdan dalillarni) ma'nosi 
tushunarli va tafsiri aniq boʻlgan muhkam (ya'ni aniq bir ma'noli) deb e'tiqod 
qiladilar, ularni mutashobih (ya'ni birdan ortiq ma'noga ehtimoli bor) deb 
bilmaydilar, ularning manhajini bilmaydigan ayrim zamondosh qalamkash va 
yozuvchilar ularga tuhmat oʻlaroq nisbat berishgani kabi ular ism va sifatlar-ning 
ma'nolarini tafviz (ya'ni ularning ma'nosini Allohning oʻziga topshirish) ham 
qilmaydilar. 

5.Sifatlarning ma'nosini emas, balki ularning kayfiyatini (shakli-shamoili 
qandayligini) Allohga tafviz qiladilar va bu haqda bahs yuritmaydilar. 

Uchinchi: Ism va sifatlarni yo ulardan birortasini inkor qilgan kimsaga 
raddiya 

Uch turli kishilar ism va sifatlarni inkor qilishadi. 

1.Jahmiylar. Ular Jahm ibn Safvonning izdoshlari bo'lib, ism va sifatlarni barcha- 
sini inkor qilishadi. 

2.Mu'taziliylar. Ular Hasan Basriy rahima-hullohning dars halqasidan ajralib 
chiqib ketgan Vosil ibn Atoning izdoshlaridir. Ular ismlarni ma'nodan xoli boʻlgan 
quruq lafzlar sifatida isbot qiladilar, sifatlar-ni esa umuman inkor qiladilar. 

3.Ash'ariylar, moturidiylar va ularning izdoshlari. Ular ismlarni isbot qiladilar, 
sifatlarning ba'zisini isbot qilib, ba'zisini nafiy qiladilar. Ular bu borada o'z 
mazhablarini bir shubha ustiga, ya'ni oʻz da'volari bo'yicha, Allohni maxluqotlarga 
o'xshatishdan qochishga qurganlar. Chunki, maxluqotlar ham bu ismlarning 
ba'zilari bilan ismlanadilar va shu sifatlar bilan sifatlanadilar. Bas, ism va sifatning 
lafzi va ma'nosidagi sheriklikdan ularning haqiqatida (mohiyatida) ham sheriklik 
lozim keladi, deyishadi. Bundan esa, ularning nazarida, maxluqni Xoliqqa 

oʻxshatish lozim keladi. Bu bilan ular quyidagi ikki ishdan birini lozim tutishlariga 
to'g'ri keladi: 

Yo ism va sifatlar haqidagi nasslarni zohiridan boshqa ma'noga ta'vil 

qilish, yuzni o'zga, qoʻlni ne'matga (yoki qudratga) ta'vil qilish kabi. 

Yo esa ularning ma'nosi zohiridan boshqacha (ya'ni, majoziy ma'noda) 

degan e'tiqod bilan, ulardan nima murod ekanini faqat Allohning oʻzi 

biladi, deb nasslarning ma'nosini Allohga tafviz qilish (topshirish). 

Ism va sifatlarni dastavval inkor qilganlar ayrim arab mushriklari boʻldi. Alloh 
taolo ular haqida quyidagi oyatni nozil qildi: 

«(Ey Payg'ambar) shunday qilib, Biz sizni (koʻpdan-koʻp) avlodlardan keyin 
kelgan bir avlodga — ular Rahmonni inkor qilib turgan hollarida — Biz sizga 
vahiy qilgan narsalarni tilovat qilib berishingiz uchun payg'ambar qilib 
yubordik» (Ra'd: 30). 

Bu oyat nozil bo'lish sababi, Quraysh qabilasi Rasululloh sollallohu alayhi va 
sallamning Rahmonni zikr etayotganlarini eshitib, buni inkor qildilar. Shunda 
Alloh taolo: «Ular Rahmonni inkor qilib turgan hollarida» oyatini nozil qildi. 

Ibn Jarir bu voqea Hudaybiya sulhida boʻlganini aytadi. O'shanda Quraysh 
bilan Rasululloh sollallohu alayhi va sallam oʻrtalarida sulh tuzilayotgan paytda 
kotib «Rahmon va Rahim boʻlgan Allohning ismi bilan» deb yozganida, Quraysh: 
«Biz Rahmon deganni bilmaymiz», dedi. 

Ibn Jarir yana Ibn Abbosdan rivoyat qilishicha, Rasululloh sollallohu alayhi va 
sallam sajdalarida «Yo Rahmon, yo Rahim» deb duo qilardilar. Shunda mushriklar, 
bu oʻzi bitta ilohga sig'inishini da'vo qiladi, biroq ikkitaga duo qiladi, deyishdi. 
Shundan soʻng Alloh taolo: «(Ey Payg'ambar), ayting: Allohga duo qilinglar yoki 
Rahmonga duo qilinglar. Qanday duo qilsangiz-da (joizdir). Zero, U zotning 
goʻzal ismlari bordir» (Isro: 110) oyatini nozil qildi. 

Alloh taolo «Furqon» surasida aytadi: «Qachon (mushriklarga): «Rahmonga 
sajda qilinglar», deyilsa, ular: «Nima u Rahmon? Sen buyurgan narsaga sajda 
qilaveramiz-mi?», deyishar» (Furqon: 60). 

Oʻsha mushriklar keyingi jahmiy, mu'taziliy, ash'ariylarning hamda Allohning 
U O'zi uchun isbot qilgan yoki payg'ambari U uchun isbot qilgan ismu sifatlarini 
inkor qilgan barcha kimsalarning salaflari edi. Naqadar yomon salaflar va naqadar 
yomon izdoshlar boʻldi ular! 

Ularga bir necha tomonlama raddiya berish mumkin; 

Birinchidan: Alloh subhanahu va taolo Oʻziga ism va sifatlarni isbot qildi (ya'ni 
bor dedi), Payg'ambar sollallohu alayhi va sallam ham Alloh taolo uchun ism va 
sifatlarni isbot qildilar. Endi oʻsha ism va sifatlarni yo ulardan ba'zisini Allohdan 
nafiy qilish (ya'ni borligini inkor varad qilish) Alloh va Rasuli isbot qilgan narsani 
rad qilish boʻladi. Bu esa Alloh va Rasuliga qarshi chiqish boʻladi. 

Ikkinchidan: Ushbu sifatlarning maxluqotlarda ham mavjudligidan yoki ba'zi 
maxluqotlar mazkur ismlardan ba'zisi bilan nomlanishidan Alloh va xalqlari 
o'rtasida oʻxshashlik lozim kelmaydi. Chunki, Alloh subhanahu va taoloning ism 
va sifatlari O'ziga xos, maxluqotlarning ism va sifatlari esa o'zlariga xosdir. Alloh 
taoloning zoti oʻzga max-luqotlarning zotiga o'xshamagani kabi, Uning ism va 
sifatlari ham maxluqotlarning ism va sifatlariga o'xshamaydi. Bir ismda va uning 
ma'nosida umumiy tarzda sherik boʻlish uning haqiqatida ham sherik bo'lishni 
taqozo etmaydi. 

Masalan, Alloh subhanahu va taolo Oʻzini Alim (biluvchi, dono) va Halim deb 
nomlagan, ba'zi bandalarini ham alim va halim deb nomlagan: «(Maloikalar 
Ibrohimga) bir dono (alim) oʻgʻil xushxabarini berdilar» (Az-zariyat: 28), «Bas Biz 
unga bir halim oʻg'ilning xushxabarini berdik» (As-soffat: 101). Barcha alim 
birdek emas, barcha halim ham bir xilda emas. 

Alloh taolo O'zini Sami' (eshituvchi) va Basir (ko'ruvchi) deb nomladi: 
«Al-batta, Alloh eshituvchi, koʻruvchi boʻlgan zotdir» (Niso: 58). Ayrim 
bandalarini ham sami' va basir deb atadi: «Biz uni eshituvchi, ko'ruvchi qilib 
qoʻydik» (Inson: 2). Bir eshituvchi boshqa eshituvchidek, bir ko'rguvchi boshqa 
ko'rguvchidek emas, axir. 

Alloh taolo Oʻzini Rauf va Rahim (mehribon va rahmli) deb nomladi: 
«Darhaqihat, Alloh odamlar-ga mehribon va rahmlidir» (Haj: 65). Ba'zi 
bandalarini ham rauf va rahim deb atadi: «(Ey insonlar), axir sizlarga 
o'zlaringizdan boʻlgan, sizlarning kulfat-mashaqqat chekishingizdan 
qiynaluvchi, sizlarning (toʻg'ri yoʻl — haq dinga kelishingizga) haris — tashna 
boʻlgan va barcha moʻminlarga mehribon va rahmli boʻlgan bir payg'ambar 
keldi-ku!» (Tavba: 128). Rauf bilan raufning, rahim bilan rahimning farqi bor! 

Shuningdek, U O'zini ayrim sifatlar bilan sifatladi, bandalarini ham ayni shu 
sifatlar bilan sifatladi. 

Misol uchun, U Oʻzini ilm bilan sifatladi: «Va ular U zotning ilmidan faqat Oʻzi 
istagan narsalarnigina biladilar» (Baqara: 255). 

Bandalarini ham ilm bilan sifatladi: «Sizlarga juda oz ilm berilgandir» (Isro: 
85), «Har bir ilm sohibining ustida (undan ustunroq) bilimdon bordir» (Yusuf: 
76), «Ilm-ma'firat ato etilgan kishilar dedilar» (Qasas: 80). 

U O'zini kuch-qudrat bilan sifatladi: «Shubhasiz Alloh kuchli, qudratlidir» 
(Haj: 40), «Zero Allohning Oʻzigina (barcha xaloyiqqa) rizqu roʻz beruvchi, kuch- 
quvvat sohibi va qudratlidir» (Az-zariyat: 58). 

Bandalarini ham kuch-quvvat bilan sifatladi: «Alloh shunday zotdirki, sizlarni 
nochor narsadan (ya'ni bir tomchi suvdan) yaratdi, soʻngra (sizlar uchun) 
nochorlikdan keyin kuch-quvvat (paydo) qildi, soʻngra kuch-quvvatdan keyin 
yana nochorlik va qarilikni paydo qildi» (Rum: 54). 

Ma'lumki, Allohning ism va sifatlari faqat Uning Oʻziga xos va Oʻziga mosdir. 
Maxluqotlarning ismlari esa ularning o'zlariga xos va mosdir. Bir ismda va uning 
ma'nosida sheriklikdan uning haqiqatida ham sheriklik lozim kelmaydi. Buni 
ikkita bir xil ism yo sifat egasi boʻlgan shaxsning har tomonlama bir xil emasligidan 
ham bilsa bo'ladi. 

Uchinchidan: Komillik sifatlariga ega boʻlmagan zotiloh boʻlishga yaramaydi. 
Shuning uchun ham Ibrohim alayhissalom otasiga: «Ey ota, nega siz 
eshitmaydigan, koʻrmaydigan va sizga biron foyda etkaza olmaydigan butga 
ibodat qilasiz?» degan (Maryam: 42). 

Alloh taolo buzoqqa sig'inganlarga raddiya berib: «U (buzoq) oʻzlariga 
soʻzlamasligini va hidoyat ham qila olmasligini bilmadilar-mi?!» dedi (A'rof: 
148). 

Toʻrtinchidan: Sifatlarning isboti (bor boʻli-shi) komillikka, nafiysi (yoʻq 
boʻlishi) esa nuqsonga dalolat qiladi. Hech qanday sifatga ega boʻlmagan narsa yo 
yo'q, yo esa o'tanoqis boʻladi. Alloh subhanahu va taolo bunday boʻlishdan pokdir. 

Beshinchidan: Sifatlarni zohiridan boshqacha ma'noga ta'vil qilishga biron dalil 
yo'q va bu botil ishdir. Ularning ma'nosini tafviz qilish (Alloh-ning o'ziga 
topshirish)dan Alloh taolo bizga Qur'onda ma'nosini anglab boʻlmas soʻzlar bilan 
xitob qilgani kelib chiqadi. Holbuki, Alloh bizga Qur'onni tadabbur (tafakkur) 
qilishga buyurgan, U qanday qilib ma'nosi anglanmas narsani tadabbur qilishga 
buyuradi?! 

Demak, ma'lum boʻldiki, Allohning ism va sifatlarini Uning Oʻziga loyiq boʻlgan 
tarzda isbot qilish va ularni maxluqotlarning sifatlariga oʻxshatishni rad qilish 
zarur boʻladi. Alloh taolo aytgandek: «Biron narsa U zotga oʻxshash emasdir. U 
eshituvchi va ko'ruvchidir» (Shuro: 11). U Oʻzini biron narsaga oʻxshashini rad 
qildi va Oʻziga eshitish va ko'rish sifatini isbot qildi. Bu esa sifatlarni isbot qilishdan 
tashbeh lozim kelmasligiga hamda o'xshashlik bo'lmagan holda sifatlarni isbot 
qilish vojibligiga dalil boʻladi. 

Bu ahlus-sunna val-jamoaning ism va sifatlar-dagi nafiy va isbot borasidagi 
so'zlarining umumiy ma'nosidir. 

Uchinchi bob: 
Bashariyat hayotidagi yoʻldan og'ish. Kufr, dinsizlik, shirk va nifoq 
tarixiga bir nazar 


U quyidagi bo'limlarni o'z ichiga oladi: 

Birinchi boʻlim: Bashariyat hayotidagi yoʻldan og'ish. 

Ikkinchi boʻlim: Shirk, ta'rifi va turlari. 

Uchinchi boʻlim: Kufr, ta'rifi va turlari. 

Toʻrtinchi boʻlim: Nifoq, ta'rifi va turlari. 

Beshinchi boʻlim: Johiliyat, fisq, zalolat, murtadlikning qismlari va hukmlari 
bilan har birining haqiqatining bayoni. 


Birinchi boʻlim: 
Bashariyat hayotidagi yoʻldan og'ish 


Alloh taolo xalqlarni Oʻzining ibodati uchun yaratdi va bunda ularga yordam 
beradigan rizqlarni muhayyo qilib qo'ydi: «Men jin va insni faqat Oʻzimga ibodat 
qilishlari uchungina yaratdim. Men ulardan biron rizq istamasman va ular Meni 
taomlantirishini istamasman. Zero Allohning Oʻzigina (barcha xaloyiqqa) rizqu 
roʻz berguvchi, kuch-quvvat sohibi va qudratlidir» (Az-zariyat: 56-58). 

Nafsni o'z fitratiga — tabiiy xilqatiga qoʻyil-sa, u Allohning ilohligiga iqror 
bo'luvchi, Allohni yaxshi koʻruvchi va Unga biron narsani sherik qilmasdan ibodat 
qiluvchi bo'ladi. Biroq, inson va jin shaytonlari aldash maqsadida yaltiroq so'zlar 
bilan vasvasa qilib, chiroyli ko'rsatadigan narsalar uni buzadi va og'dirib yuboradi. 
Zotan, tavhid inson tabiatiga oʻrnatilgan, shirk esa aslida unga begona va kelgindi 
narsadir. Alloh taolo aytadi: «Bas, oʻzingizni doimo toʻg'ri bo'lgan dinda 
(Islomda) tuting! Alloh insonlarni yaratgan tabiiy xilqatni saqlangiz! Allohning 
yaratishi oʻzgarti-rilmas» (Rum: 30). 

Rasululloh sollallohu alayhi va sallam dedilar: «Har bir tug'ilgan go'dak fitrat 
ustida tug'iladi, soʻng ota-onasi uni yahudiy yo nasroniy yo majusiyga aylantiradi» 
(Buxoriy va Muslim rivoyatlari). Demak, tavhid odamzotning qon-qonida bor 
narsadir. 

Odam alayhissalom va u zotdan keyin kelgan zurriyotlari davrida uzoq asrlar 
mobaynida din — Islom edi. Alloh taolo aytadi: «Odamlar bir millat edilar. Soʻng 
Alloh (mo'minlarga) xushxabar eltguvchi va (kofirlarni jahannam azobidan) 
qoʻrqi-tuvchi payg'ambarlarini yubordi» (Baqara: 213). 

Ibn Abbos roziyallohu anhumo aytadi: «Odam va Nuh alayhissalomlar o'rtasida 
oʻn asr oʻtgan, barchasi Islomda edi». 

Ibn Qayyim «Ig'osatul-lahfon»da: «Bu haqdagi eng toʻg'ri soʻz shu, zero Ubay 
ibn Ka'b qiroatida mazkur oyat: «Soʻng oralarida kelishmovchiliklar paydo 
boʻlgach, Alloh xush-xabar eltguvchi va qoʻrqituvchi payg'ambarlarni yubordi», 
deb oʻqiladi. «(Avvalda) odamlar faqat bir millat (ya'ni, bir dinda) boʻlgan edilar. 
Soʻngra boʻlinib ketdilar» (Yunus: 19) oyati ham bunga shohid boʻladi», deydi. 

Ya'ni, payg'ambarlar yuborilishining sababi — xalqlar avvaldan o'zlari uning 
ustida boʻlib kelgan haq dindan bo'linib ketishlari boʻldi. 

Xuddi shunga o'xshash, arablar ham Ibrohim alayhissalomning dinida bo'lgan 
edilar. Bir davr kelib, Amr ibn Luhay al-Xuzo'iy ismli kimsa u zotning dinlarini 
o'zgartirib, arab erlariga, xususan Hijozga but-sanamlarni olib kirdi, shundan so'ng 
Allohdan o'zgaga sig'inishlar boshlandi, ushbu muqaddas diyorda va uning 
atroflarida shirk keng yoyildi, shundan soʻng Alloh taolo Muhammad sollal-lohu 
alayhi va sallamni payg'ambar qilib yubordi va u zot odamlarni tavhidga, 
Ibrohimning millatiga da'vat etdilar, Alloh yo “lida haqiqiy kurashdilar, oxir- 
oqibat tavhid aqidasi va Ibrohimning millati qaytib kelib, butlar sindirildi, Alloh 
shu bilan dinni kamoliga etkazdi va butun olamga Oʻzining ne'matini mukammal 
qildi. Bu ummatning avvalidagi eng afzal asrlarda yashagan zotlar ayni shu manhaj 
ustida oʻtdilar. Keyingi asrlarga kelib jaholat yoyildi, boshqa dinlarga mansub 
begona fikrlar kirib keldi, zalolatga chorlovchilar sababli ummatning ko'p qismiga 
shirk qaytib keldi. Aziz-avliyolarni ulug'lash, ularga muhabbat qoʻyish ko`" 
rinishida qabrlar ustiga ziyoratgohlar qurildi, sag'analar bino qilindi. Duo, madad 
so'rash, ularga atab nazr va qurbonliklar qilish kabi har xil sigʻinish turlari bilan 
ularni Allohdan oʻzga ibodat qilinadigan butlarga aylanti-rildi. Shirkni «solihlarni 
vasila qilish», «ularga muhabbat izhor qilish» degan ismlar bilan ismladilar, buni 
ularga nisbatan ibodat deb sanamaymiz, deb da'vo qildilar. Holbuki, avvalgi 
mushriklarning soʻzlari ham ayni shunday boʻlganini unutdilar: «U zotdan oʻzga 
«do'stlar»ni («xudo») qilib olgan kimsalar: «Biz (oʻsha «xudo»larimizga) faqat 
ular bizni Allohga yaqin qilishlari uchungina ibodat qilurmiz», (derlar)» 
(Zumar:3). 

Bashariyatda qadimda ham, hozirda ham shu qabildagi shirk sodir bo'lib 
kelgani holda ulardan ko'plari rububiyat tavhidiga iymon keltiradilar, faqat 
ibodatlardagina shirk keltiradilar. Alloh taolo aytganidek: «Ularning koʻplari 
Allohga faqat mushrik boʻlgan hollaridagina iymon keltiradilar» (Yusuf: 106). 

Rob taoloning borligini Fir'avn, xudosiz dahriylar va hozirgi davrdagi 
kommunistlar kabi juda ozchilikdan boshqalar umuman inkor qilmagan-lar. 
Ularning inkori ham manmansirash bobidan boʻlib, aslida ich-ichlarida U zotning 
borligiga iqror boʻlishga majbur edilar. Alloh taolo aytganidek: «Va oʻzlari aniq 
bilgan hollarida zulm va kibr qilib, ularni inkor etdilar» (Naml: 14). 

Aqllari tan olardiki, har bir maxluq uchun bir xoliq-yaratuvchi bo'lishi, har bir 
mavjudni vujudga keltiruvchisi bo'lishi zarur. Oʻta aniq va mukammal qurilgan bu 
borliq nizomini boshqarib turish uchun dono, qudratli va bilimdon zot boʻlishi 
zarur. Kim buni inkor qilsa, yo esini eb qo'ygan ahmoq yo kibr-havosi aqliga g'olib 
kelgan aqlsiz boʻladiki, bunday kimsalarga e'tibor berilmaydi. 

Ikkinchi boʻlim: 
Shirk, ta'rifi, turlari 


a) Shirkning ta'rifi: 

Shirk — Alloh taologa ilohligi va rububiyatida sherik isbot qilishdir. Koʻpincha 
shirk Alloh bilan qo'shib boshqaga duo qilish yoki qurbonlik, nazr, qoʻrqish, umid 
qilish, muhabbat qoʻyish kabi Allohga bag'ishlanishi lozim boʻlgan ibodat turlarini 
Undan oʻzgaga yo'naltirishda namoyon bo'ladi. Shirk gunohlar ichida eng kattasi 
boʻlib, buning bir necha sabablari bor: 

— Chunki, u ilohlik xususiyatlarida maxluqni xoliqqa oʻxshatishdir. Kim Allohga 
birovni sherik qilsa, uni Unga o'xshatgan boʻladi. Bu esa eng katta zulmdir. Alloh 
taolo aytganidek: «Chunki shirk keltirish katta zulmdir» (Luqmon: 13). Zulm — 
bir narsani oʻz oʻrnidan boshqa joyga qo'yishdir. Kim Allohdan boshqaga ibodat 
qilsa, u ibodatni oʻz o'rni-dan boshqa joyga qilgan va uni noloyiq tomonga burib 
yuborgan bo'ladi. Bu esa eng katta zulmdir. 

-— Alloh taolo shirkdan tavba qilmagan odamni kechirmasligini xabar bergan: 
«Albatta Alloh Oʻziga (biron narsaning) sherik qilinishini kechirmas. Shundan 
boshqa gunohlarni Oʻzi xohlagan banda-lari uchun kechirur» (Niso: 48). 

— Alloh taolo mushrikka jannatni harom qilganini, u jahannamda abadiy 
kuyajagini xabar bergan: «Albatta kimda-kim Allohga shirk keltir-sa, Alloh unga 
jannatni harom qilur va borar joyi doʻzax bo'lur. Zulm qilguvchilar uchun biron 
yordamchi boʻlmas» (Moida: 72). 

— Shirk barcha amallarni bekor qiladi. Alloh taolo dedi: «Agar ular mushrik 
boʻlganlarida qilgan amallari behuda ketgan boʻlur edi» (An'om: 88). Yana dedi: 
«Darhaqiqat sizga ham, sizdan avvalgi (payg'ambarlarga ham shunday) vahiy 
qilingandir: «Qasamki: agar mushrik boʻlsang, albatta qilgan amaling behuda 
ketur va albatta ziyon koʻrguvchilardan boʻlib qolursan!» (Zumar: 65). 

— Mushrikning qoni va moli haloldir. Alloh taolo dedi: «Bas, qachon urush 
harom qilingan oylar chiqsa, mushriklarni topgan joyingizda oʻldiringiz, (asir) 
olingiz, qamal qilingiz va barcha yoʻllarda ularni kuzatib turingiz!» (Tavba: 5). 
Rasululloh sollallohu alayhi va sallam aytdilar: «Odamlar bilan ular to «La ilaha 
illalloh» deb aytmagunlaricha urushishga buyurildim. Agar uni aytsalar, mendan 
qonlarini va mollarini saqlab qoladilar, Islomning haqqi bundan mustasno» 
(Buxoriy va Muslim rivoyatlari). 

— Shirk — gunohi kabiralarning eng kattasidir. Rasululloh sollallohu alayhi va 
sallam: «Sizlarga katta gunohlarning eng kattasini aytib beraymi?» dedilar. «Ha, yo 
Rasululloh», deyishdi. «Allohga shirk keltirish, ota-onaga oq bo'ʻlish...», dedilar 
(Buxoriy va Muslim rivoyatlari). 

Alloma Ibn Qayyim «Aljavabul kafiy» kitobida yozadi: «Alloh subhanahu xabar 
beradiki, xalq (yaratish) va amr (buyurish)dan maqsad — ism va sifatlari bilan 
tanilishi, sheriksiz yolg'iz Oʻziga ibodat qilinishi va odamlar adolatni barpo qilish- 
laridir. Bu — osmonlar va Er u bilan barpo bo'lgan adolatdir. Alloh taolo 
aytganidek: «Qasamki, Biz Oʻz payg'ambarlarimizni aniq hujjat-mo'jizalar bilan 
yubordik va ular bilan birga Kitob hamda odamlar adolatni barpo qilishlari 
uchun mezon-tarozi tushirdik» (Hadid: 25). Alloh subhanahu va taolo 
payg'ambarlarini yuborishdan va kitoblarini tushirishdan maqsad — odamlar 
adolatni barpo qilishlari ekanini xabar berdi. Adolatning eng kattasi — tavhiddir. U 
adolatning boshi va asosidir. Shirk esa zulmdir. Alloh taolo aytganidek: «Chunki 
shirk keltirish katta zulmdir» (Luqmon: 13). Demak, shirk zulmlar ichida eng 
katta zulm, tavhid esa adolatlar ichida eng katta adolatdir. Nima narsaki, mana shu 
maqsudga qattiq zid kelar ekan, u katta gunohlarning eng kattasidir... Shirk bu 
maqsudga mutlaqo zid boʻlgani uchun u kabiralar ichida mutlaq kabira bo'ldi, 
Alloh har bir mushrikka jannatni harom qildi, uning qonini, molini, ahlini tavhid 
ahliga halol qildi, Unga bandalikni bajo keltirishmagani bois ularni qul qilishga 
ruxsat berdi, mushrikning hech bir amali Uning huzurida maqbul bo'lmaydi, U 
mushrik haqida qilingan shafoat-ni ham qabul qilmaydi, oxiratda uning biron-bir 
duosini ijobat qilmaydi. Zero, mushrik Allohni bilmaydigan johillarning eng 
johilidirki, Unga maxluqini barobar bildi. Bu esa o'taketgan jaholat-dir. 
Shuningdek, garchi mushrik voqe'da Robbiga zulm qilmagan va o'z joniga zulm 
qilgan esa-da, bu uning tarafidan sodir etilgan eng katta zulm hamdir» (Iqtibos 
tugadi). 

Shirk — Alloh subhanahu Oʻzini undan pok sanagan nuqson va aybdir. Kim 
Allohga shirk keltirsa, Alloh Oʻzini undan poklagan narsani U zotga isbot qilgan 
boʻladi. Bu oʻta sarkashlik va Allohga qattiq qarshi chiqishlikdir. 


b) Shirkning turlari: 

Shirk ikki xil: 

Birinchi: Egasini dindan chiqaradigan, tavba qilmasdan oʻlsa, abadiy do'zaxda 
qoldiradigan katta shirk. U — ibodat turlaridan birortasini Allohdan boshqaga 
burishdir. Allohdan boshqaga duo qilish, Allohdan o'zgaga -xoh qabrlarga, xoh jin 
va shaytonlarga boʻlsin —- qurbonlik va nazrlar qilish, vafot etib ketgan kishilarning 
yoki jin va shay-tonlarning biron ziyon-zahmat etkazishlaridan qo'r-qish, hozirda 
aziz-avliyolarning sag'analari ustida qilayotganlaridek hojatlarni o'tash va 
musibatlarni aritish kabi Allohdan o'zgasi qodir boʻlmaydigan ishlarni Undan 
o'zgasidan umid qilish kabi. Alloh taolo aytadi: «Ular Allohni qoʻyib, oʻzlariga 
ziyon ham, foyda ham etkaza olmaydigan narsalarga ibodat qiladilar va: «Ana 
shu narsalar Alloh huzurida bizlarning oqlovchilarimiz», deydilar» (Yunus: 18). 

Ikkinchi: Dindan chiqarmaydigan, lekin tavhid-ni nuqsonli qiladigan kichik 
shirk bo'lib, u katta shirkka olib boradi. U o'zi ikki qism boʻlinadi. 


Birinchi qism: Oshkora shirk, u so'z va ishlardan iborat. 

So'zlarga misol: 

Allohdan boshqa bilan ont ichish. Payg'ambar sollallohu alayhi va sallam: «Kim 
Allohdan boshqa bilan ont ichsa, kofir va mushrik boʻladi», dedilar (Termiziy 
rivoyati). 

«Alloh xohlasa va siz xohlasangiz», deyish. Bir odam shunday deganida 
Rasululloh sollallohu alayhi va sallam unga: «Meni Allohga tenglash-tirdingmi?! 
Faqat Alloh oʻzi xohlasa degin», dedilar (Nasoiy rivoyati). 

«Alloh va siz bo'lmaganingizda edi», deyish. 

«Alloh xohlasa, so'ngra falonchi xohlasa», «Alloh boʻlmaganida, so'ngra 
falonchi boʻlmaganida», deyish durustdir. Chunki, «soʻngra» bog'lovchisi orada bir 
muncha masofa bilan birin-ketinlikni anglatadi va bandaning istagini Allohning 
istagiga tobe" ekanini bildiradi. Alloh taolo aytganidek: «Sizlar faqat butun 
olamlar Robbi boʻlmish Alloh xohlasagina xohlarsizlar (ya'ni To'g'ri yo'lda bo'la 
olasizlar)» (Takvir: 29). 

«Va» bog'lovchisi esa mutlaq birgalikni va sheriklikni ifodalaydi, tartib va 
ketma-ketlikni anglatmaydi. Masalan: «Men uchun faqat Alloh va sen borsan», «Bu 
Allohning barakotidan va sening barakotingdan» deganga o'xshash. 


Ishlarga misol: 

Baloni aritish yo daf qilish uchun halqa va ip taqib olish. 

Koʻz tegishi va boshqa narsalardan saqlanish uchun tumorlar taqish kabi. Agar 
mana shu narsalar baloni daf qilishga sabab deb e'tiqod qilsa, kichik shirk boʻladi. 
Chunki, Alloh taolo bularni sabablar qilmagan. Ammo, agar shu narsalarning o'zi 
baloni aritadi yo daf qiladi, deb e'tiqod qilsa, katta shirk bo'ladi. Chunki, bu 
Allohdan boshqaga bog'lanish hisoblanadi. 


Ikkinchi qism: Maxfiy shirk boʻlib, u xohish-istak va niyatlardagi shirkdir. Riyo 
va sum'a ya'ni, Allohga qurbat hosil qilinadigan biron amalni qilib, u bilan 
odamlarning maqtoviga erishishni istash bunga misol boʻladi. Masalan, 
birovlardan maqtov eshitish uchun namozini chiroyli oʻqish yoki sadaqa berish 
yoxud odamlar eshitib, uni maqtashlari uchun zikrlar aytish va chiroyli ovozda 
tilovat qilish kabi. Agar amalga riyo aralashsa, u amal butunlay yoʻqqa chiqadi. 
Alloh taolo aytadi. «(Ey Payg'ambar, ularga) ayting: «Hech shak-shubha yoʻqki, 
men ham sizlar kabi bir odamdirman. Menga sizlarning ilohingiz yolg'iz 
Allohning Oʻzi ekani vahiy etilmoqda. Bas, kim Robbiga roʻbaroʻ bo'lishidan 

umidvor boʻlsa, u holda yaxshi amal qilsin va Robbiga bandalik qilishda biron 
kimsani (unga) sherik qilmasin! (Ya'ni, qiladigan barcha amallari-ni yolg'iz Alloh 
uchun qilsin)» (Kahf 110). 

Payg'ambar sollallohu alayhi va sallam: «Sizlar-ga eng qo'rqadigan narsam 
kichik shirkdir», dedilar. «Ey Rosululloh, kichik shirk nima?» deb soʻradilar. 
«Riyo», deb javob berdilar (Ahmad va Tabaroniy rivoyatlari). 

Dunyoviy tama' ilinjida amal qilish -—mol topish uchun haj qilish yo azon aytish 
yo imomlik qilish kabi — yoki mol topish uchun shar'iy ilm tahsil qilish yo jihod 
qilish ham shu jumladandir. Payg'ambar sollallohu alayhi va sallam dedilar: 
«Dinorning, dirhamning, latta-puttaning quli xor boʻlsin, berilsa rozi boʻladi, 
berilmasa jahli chiqadi» (Buxoriy rivoyati). 

Imom Ibn Qayyim rahimahulloh «Al-javab al-kafiy»da yozadi: «Xohish-istak va 
niyatlardagi shirk — qirg'og'i ko'rinmaydigan ulkan bir dengizdir, kamdan-kam 
odam undan najot topadi. Kimda-kim amali bilan Allohdan boshqani ko'zlasa, U 
zotga qurbat hosil qilishdan boshqa narsani niyat qilsa va mukofotni Undan talab 
qilsa, niyat va istaklarida shirk keltirgan boʻladi. Ixlos — fe'llari ham, soʻzlari ham, 
niyat va istaklari ham xolis Alloh uchun bo'lishdir. Alloh taolo bandalariga 
buyurgan va undan boshqasini hech kimdan qabul qilmaydigan haniyfiya — 
Ibrohim alayhissalomning millati shudir, Islomning haqiqati shudir. Alloh taolo 
aytganidek: «Kimda-kim Islomdan oʻzga din istasa, bas (uning «dini» Alloh 
huzurida) hargiz qabul qilinmaydi va u oxiratda ziyon ko'ʻrguvchilardandir» (Oli 
Imron: 85). Kim undan yuz oʻgirsa, aqlsiz kimsalardan bo'ladi» (iqtibos tugadi). 

Yuqorida o'tgan gaplardan xulosa shuki, katta va kichik shirk o'rtasida quyidagi 
farqlar bor: 

-Katta shirk dindan chiqaradi, kichik shirk dindan chiqarmaydi. 

-Katta shirk oʻz egasini do'zaxda abadiy qolishiga sabab boʻladi, kichik shirk 
egasi do'zaxga kirsa, unda abadiy qolmaydi. 

-Katta shirk barcha amallarni bekorga chiqaradi, kichik shirk barcha amallarni 
bekorga chiqarmaydi, balki riyo hamda dunyo uchun qilingan amal o'zi aralashgan 
amalnigina bekorga chiqaradi. 

-Katta shirk oʻz egasining qoni va molini halol qiladi, kichik shirk halol 
qilmaydi. 

Uchinchi boʻlim: 
Kufr, ta'rifi, turlari 


a) Kufrning ta'rifi: 

Kufrning lug'aviy ma'nosi «o'rash» va «yashi-rish»dir, shar'iy istilohda esa 
iymonning ziddini anglatadi. Zero, kufr — u bilan birgalikda risolat-ni yolg'on 
sanash, yoki bor-yo'g'i shak-shubha qilish, yo esa bosh tortish yo hasad yo kibr yo 
risolatga ergashishdan to'suvchi ayrim xohish-istaklarga ergashish boʻlsin yoki 
boʻlmasin - Allohga va payg'ambarlariga iymon keltirmaslikdir. Garchi risolatni 
yolg'on sanovchining kufri kattaroq boʻlsa ham, payg'ambarlarning haqligiga 
ishonchi boʻla turib hasad bilan inkor qiluvchi va yolgʻon sanovchi ham kufrda 
undan kam emas (Ibn Taymiya: «Majmu'ul fatovo»: 12/335). 

b) Turlari: Kufr ikki xil: 

Birinchi: Dindan chiqaradigan katta kufr. U oʻz navbatida besh qismdir: 

1-qism: Yolg'on sanash kufri. Bunga dalil — Alloh taoloning quyidagi so'zidir: 
«Alloh sha'niga yolg'on toʻqigan yoki Haq — Qur'on kelgan chog'ida uni 
yolg'on degan kimsadan ham zolimroq kim bor?! Jahannamda kofir kim-salar 
uchun joy topil-masmi?!» (Ankabut: 68). 

2-qism: Tasdiqlash bilan birga bo'yin tovlash va kibrlanish kufri. Bunga dalil — 
Alloh taoloning quyidagi so'zidir: «Eslang, (ey Payg'ambar), Biz farish-talarga 
“Odamga ta'zim qiling”, deyishi-miz bilan sajdaga egildilar. Faqat Iblis kibr va 
or qilib, kofirlardan boʻldi» (Baqara: 34). 

3-qism: Shak-shubha kufri - u gumon kufridir - Alloh taoloning quyidagi so'zi 
bunga dalildir: «Va (kofirlik bilan) oʻziga zulm qilgan holda, bogʻiga kirar ekan, 
aytdi: «Bu (bogʻ — mening molu davlatim) hech qachon yoʻq boʻlmaydi. Va 
Qiyomat ham qoyim boʻlmaydi, deb gumon qilaman. Qasamki, agar Robbimga 
qaytarilsam, (ya'ni, Qiyomat qoyim boʻlib, qayta tirilsam) albatta bundan ham 
yaxshiroq oqibat — baxtni topurman». Birodari unga xitob qilib dedi: «Sen 
oʻzingni (asli-nasling boʻlmish Odamni) tuproqdan soʻng nutfa — bir tomchi 
suvdan yaratib, soʻngra (uni) inson qilib rostlagan zot — Allohga kofir 
boʻldingmi?! Men esa: «U — Alloh Robbimdir», (deyman) va Robbimga hech 
kimni sherik qilmayman». 

4-qism: Yuz oʻgirish kufri. Bunga dalil — Alloh taoloning quyidagi so'zidir: 
«Kofir boʻlgan kimsa-lar esa oʻzlari ogohlantirilgan narsadan (ya'ni oxiratdagi 
azobdan) yuz oʻgiruvchidirlar» (Ahqo£: 3). 

5-qism: Nifoq kufri. Bunga dalil — Alloh taoloning quyidagi so'zidir: «Bunga 
sabab ularning (tillarida) iymon keltirib, soʻngra (dillarida) kofir boʻlganlaridir. 
Bas, ularning dillari muhrlab qoʻyildi. Endi ular (iymonning haqiqati-ni) anglay 
olmaslar!» (Munofiqun: 3). 

Ikkinchi: Dindan chiqarmaydigan kichik kufr. U amaliy kufrdir va Kitobu 
Sunnatda kufr deb nomlangan gunohlardir. Ular katta kufr darajasiga etmagan, 
Alloh taoloning: «Alloh bir shaharni (ya'ni Makkani) misol keltirur: u tinch, sokin 
(shahar) edi, har tomondan rizqu roʻzi bekamu koʻst kelib turar edi. Bas, 
(qachonki) u (ya'ni, uning aholisi) Allohning ne'matiga kufr (noshukrlik) qilgach, 
Alloh u (shahar aholisiga) bu «hunarlari» (kufru isyonlari) sababli ocharchilik va 
notinchlik balosini totdirib qoʻydi» (Nahl: 112) oyatidagi kufroni ne'mat kabi 
kufrdir. 

Shuningdek, Rasululloh sollallohu alayhi va sallamning: «Musulmonni so'kish 
fisq, u bilan jang qilish kufrdir» (Buxoriy va Muslim rivoyatlari), «Mendan so'ng 
bir-biringizning boʻyningizga qilich uradigan kofir boʻlib ketmanglar» (Buxoriy va 
Muslim rivoyatlari) degan so'zlaridagi musulmon bilan urushish kabi kufrdir. 

Shuningdek, Rasululloh sollallohu alayhi va sallamning: «Kim Allohdan 
boshqasi bilan qasam ichsa, kofir bo'libdi yoki mushrik bo'libdi» (Termiziy 
rivoyati) degan so'zlaridagi Allohdan boshqa bilan qasam ichish kabi kufrdir. 

Alloh taolo gunohi kabira sohibini mo'min deb atadi: «Ey moʻminlar, sizlarga 
oʻldirilgan kishi-lar uchun qasos olish farz qilindi» (Baqara: 178), qotilni 
iymonlilar safidan chiqarib tashlamadi, uni qasos egasi uchun birodar deb atadi: 
«Endi kimga birodari tomonidan bir oz afv qilinsa (ya'ni qotildan qasos olish 
oʻrniga tovon olishga rozi boʻlinsa), u holda yaxshilik bilan boʻyinsunish va 
chiroyli suratda tovon toʻlash lozimdir» (Baqara: 178). 

Alloh taolo dedi: «Agar moʻminlardan boʻlgan ikki toifa (bir-birlari bilan) 
urushib qolsalar, darhol ularning oʻrtasini tuzatib qoʻyinglar! Endi agar ulardan 
birovi ikkinchisining ustiga tajovuz qilsa, bas to (tajovuzkor toifa) Alloh-ning 
amriga qaytgunicha sizlar tajovuz qilgan (toifa) bilan urushinglar! Endi agar u 
(toifa tajovuzkorlikdan) qaytsa, sizlar darhol ularning oʻrtasini adolat bilan 
oʻnglab qoʻyinglar. (Mudom) adolat qilinglar! Ze-ro Alloh adolat qilguvchi-larni 
suyar. Moʻminlar hech shak-shubhasiz og'a-inilardir. Bas, sizlar ikki og'a- 
iningizning o'rtasini oʻnglab qoʻyinglar! Allohdan qoʻrqinglar — shoyad U zot 
tomonidan boʻladigan rahmatga erishsangizlar» (Hujurot: 9, 10). (Tahoviya 
sharhidan qisqartirib olindi). 

Katta kufr bilan kichik kufr oʻrtasidagi farqlar xulosasi: 

-Katta kufr dindan chiqaradi va amallarni bekorga chiqaradi. Kichik kufr 
dindan chiqarmaydi va amallarni bekorga chiqarmaydi, biroq darajasiga qarab 
ularni nuqsonli qiladi va sohibini azobga duchor etishi mumkin. 

-Katta kufr egasi do'zaxda abadiy qoladi. Kichik kufr egasi doʻzaxga kirsa, unda 
abadiy qolmaydi, Alloh uning tavbasini qabul qilishi va umuman do'zaxga 
kiritmasligi ham mumkin. 

-Katta kufr qon va molni halol qiladi. Kichik kufr qon va molni halol qilmaydi. 

-Mo'minlar katta kufr egasini ashaddiy dushmanlari deb bilishlari lozim. Ularni 
yaxshi koʻrish, ular bilan do'stlashish — eng yaqin qarindoshi bo'lsa ham — 
moʻminlar uchun durust bo'lmaydi. Kichik kufr doʻstlikni man qilmaydi, uning 
egasini iymoni miqdoriga qarab yaxshi koʻrish mumkin, ma'siyati miqdoriga qarab 
yomon ham ko'rilaveradi. 

Toʻrtinchi boʻlim: 
Nifoq, ta'rifi, turlari 


a) Nifoqning ta'rifi: 

Nifoq yoki munofiqlik lug'atda «nofiqo'» soʻzidan olingan bo'lib, 
qo'shoyoqning inidan chiquvchi teshiklar ma'nosini anglatadi. Qo'sh-oyoqni 
ushlayman deyilsa, ularning biridan kirib, ikkinchisidan chiqib ketadi. 

Yoki «nafaq» soʻzidan olingan boʻlib, yashirinib olish mumkin boʻlgan lahm, 
erto'la ma'nosini anglata-di. (Ibn Asir: «An-Nihoya», 5/98). 

Shar'iy istilohda uning ma'nosi — zohirda musulmon boʻlib koʻrinib, botinda 
kufr va yomonlikni yashirishdir. Munofiq deb atalishining sababi — shariatning bir 
eshigidan kirib, boshqa eshigidan chiqib ketgani uchundir. Alloh taolo shu 
ma'noga diqqat qaratib: «Albatta, munofiqlar haqiqiy fosiqdirlar» (Tavba: 67), 
ya'ni, shariatdan chiquvchi-dirlar, deydi. Alloh taolo munofiqlarni kofir-lardan 
ham yomonroq qildi: 

«Albatta, munofiqlar do'zaxning eng tuban joyida boʻlurlar» (Niso: 145). 

«Albatta, munofiqlar Allohni aldamoqchi boʻladilar. Holbuki, Alloh ularni 
«aldab» qo'yguvchidir» (Niso: 142). 

«Ular Allohni va iymonli kishilarni aldamoqchi boʻladilar va oʻzlari 
sezmaganlari holda faqat oʻzlarinigina aldaydilar. Ularning dillarida maraz bor 
edi, bas, Alloh marazlarini yanada ziyoda qildi. Ular uchun qilgan yolg'onlari 
sabab alamli azob bordir» (Baqara: 9-10). 


b) Nifoqning turlari: 

Nifoq ikki xil boʻladi: 

Birinchi: E'tiqodiy nifoq. U — egasi tilida Islomni izhor qilib, dilida kufrni 
yashirgan katta nifoqdir. Nifoqning bu turi kishini butkul dindan chiqaradi va 
bunday kimsa do'zaxda abadiy qoladi. Alloh taolo bu nifoq ahlini kufr, 
iymonsizlik, dinni va dindorlarni masxara qilish, din dushman-lariga Islomga 
bo'lgan adovatlarida sherik bo'lish kabi barcha yomon sifatlar bilan sifatladi. 
Munofiqlar barcha zamonlarda boʻlib kelganlar. Xususan, Islomning kuch-qudrati 
ko'rinib, unga oshkora qarshi chiqishga qodir bo'lmagan paytlarida 
musulmonlarga ichkaridan firib berish uchun va musulmonlar orasida yashab, 
molu jonlarini asrab qolish uchun oʻzlarini musulmon qilib ko'rsatishadi. Munofiq 
Allohga, farishtalariga, kitoblariga, payg'ambarlariga, oxirat kuniga iymon 
keltirgan boʻlib ko'rinadi, biroq aslida bularning hammasini yolgʻon sanovchi 
bo'ladi. Alloh taolo Qur'oni Karimda bu munofiqlarning sir-asrorlarini ochib 
tashladi, niqoblarini yirtib tashladi, bandalari ularning kirdikorlaridan boxabar va 
ehtiyot bo'lishlari uchun ularning qilmishlarini yoritib berdi. «Baqara» surasining 

avvalida olamdagi uchta toifani — mo'minlar, kofirlar va munofiqlarni bayon qilib, 
mo'minlarni toʻrt oyatda, kofirlarni ikki oyatda zikr qilib oʻtdi, munofiqlarni esa 
ko'pliklari va Islomga va musulmonlarga nisbatan fitnalari qattiq boʻlgani bois o'n 
uch oyatda bayon qildi. Zotan, Islomning ular bilan balolanishi g'oyat qattiqdir. 
Chunki, ular Islomga, unga yordam berishga va u bilan do'stlashishga mansublar, 
haqiqatda esa uning ashaddiy dushmani-dirlar (Ilsn Qayyimning munofiqlarning 
sifatlari haqidagi risolasidan iqtibos). 

Bu nifoq oʻzi olti turga boʻlinadi: 

-Rasululloh sollallohu alayhi va sallamni yolg'onchi sanash; 

-Rasululloh sollallohu alayhi va sallam olib kelgan narsalarning ba'zisini 
yolg'on sanash; 

-Rasululloh sollallohu alayhi va sallamni yomon ko'rish; 

-Rasululloh sollallohu alayhi va sallam olib kelgan narsalarning ba'zisini yomon 
ko'rish; 

-Rasululloh sollallohu alayhi va sallam olib kelgan dinning qudrati pasayishi 
bilan shodlanish; 

-Rasululloh sollallohu alayhi va sallamning dinlariga yordam berishni yomon 
ko'rish. 

Ikkinchi: Amaliy nifoq. U — dilda iymon saqlanib qolgani holda 
munofiqlarning amallaridan ba'zisini qilishdir. Nifoqning bu turi kishini dindan 
chiqarmaydi, biroq shunga olib boradi. Bu nifoq egasida iymon ham, nifoq ham 
bo'ladi. Nifoqi ko'paysa, shu sababli haqiqiy munofiqqa aylanadi. Payg'ambar 
sollallohu alayhi va sallamning quyidagi soʻzlari bunga dalildir: «Kimda toʻrtta 
sifat bo'lsa, u haqiqiy munofiq boʻladi. Kimda ulardan bittasi boʻlsa, to uni tark 
qilgunicha, nifoqdan bitta sifat unda bor bo'ladi: Omonat qo'yilsa xiyonat qiladi, 
gapirsa yolg'on so'zlaydi, ahd bersa xiyonat qiladi, xusumatlashsa fojirlik qiladi 
(haqdan og'ib ketadi)» (Muttafaqun alayh). 

Kimda mazkur toʻrt sifat jamlansa, unda yomonlik jamlanibdi va u haqiqiy 
munofiqlarning sifat-lariga ega boʻlibdi. Kimda bu sifatlardan bittasi boʻlsa, 
munofiqlikning bitta sifatiga ega bo'libdi. Goho bandada yaxshilik va yomonlik 
sifatlari, iymon va kufru nifoq sifatlari jamlanib qoladi. Mazkur sifatlar taqozosi 
bilan qilgan amallariga koʻra savob va jazoga loyiq bo'ladi. Misol uchun, namozni 
masjidda jamoat bilan ado qilishdan erinish ham munofiqlar sifatlaridan. 
Munofiqlik g'oyat yomon va xatarlidir, sahobalar unga tushib qolishdan qattiq 
qo'rqishar edi. Ibn Abu Mulayka aytadi: «Rasululloh sollallohu alayhi va 
sallamning sahobalaridan oʻttiztasi bilan ko'rishganman, hammalari munofiq- 
likdan qattiq qo'rqardilar». 

Katta nifoq bilan kichik nifoq oʻrtasidagi farqlar: 

-Katta nifoq dindan chiqaradi, kichik nifoq dindan chiqarmaydi. 

-Katta nifoq — e'tiqodda ich va tashning farqli bo'lishidir, kichik nifoq esa 
e'tiqodda emas, amalda ich va tashning farqli bo'lishidir. 

-Katta nifoq moʻmindan sodir boʻlmaydi, kichik nifoq goho moʻmindan ham 
sodir boʻladi. 

-Katta nifoq egasi ko'pincha tavba qilmaydi. Tavba qilganida ham uning tavbasi 
qabul boʻlishi haqida ixtiloflar bor. Kichik nifoq unday emas, uning egasi goho 
tavba qiladi va Alloh uning tavbasini qabul qiladi. Shayxul-islom Ibn Taymiya 
aytadi: «Koʻpincha moʻmin kishiga nifoq tarmoqlaridan bir tarmoq ko'ndalang 
bo'ladi-da, soʻngra Alloh uning tavbasini qabul qiladi. Ba'zan nifoqqa olib 
boradigan ba'zi narsalar uning diliga keladi va Alloh uni daf qiladi. Moʻmin 
shayton vasvasalari bilan va kufr vasvasalari bilan mubtalo bo'lib, bundan yuragi 
siqiladi. Sahobalar: «Yo Rasululloh, bizlardan birimiz dilida shunday narsani 
topadiki, osmondan erga tashlab yuborilishi uni aytishdan ko'ra yaxshiroq», 
deganlarida u zot: «Bu (ya'ni, shayton vasvasasini yomon deb bilib, uni qalbdan 
quvishga intilishingiz) ochiq iymondir», dedilar (Ahmad va Muslim rivoyatlari). 
Bir rivoyatda: «Buni aytish juda og'ir», deyish-ganida: «Uning nayrangini 
vasvasaga cheklab qo'ygan Allohga hamd boʻlsin», dedilar. Ya'ni, shu vasvasaning 
qalbga kelishi va uni yomon ko'rib, qalbdan quvishga intilish ochiq iymondandir» 
(Kitobul iymon: 238-s). 

-Ammo katta nifoq ahliga kelsak, Alloh taolo ular haqida: «(Ular) kar, soqov, 
koʻrdurlar, demak (botil yoʻllaridan Islomga) qaytmay-dilar» (Baqara: 18) deydi. 
Yana ular haqlarida: «Koʻrmaydilarmiki, ular har yili bir-ikki marta baloga — 
fitnalarga yoʻliqmoqdalar. Shundan keyin ham na tavba qiladilar va na pand- 
nasihat oladilar» (Tavba: 126) deydi. 

Shayxulislom Ibn Taymiya aytadi: «Ulamolar ularning tavbasi zohirda qabul 
boʻlishi haqida ixtilof qilganlar, chunki ular doim musulmon-lik da'vosida 
bo'lishganidan tavbalari ham ma'lum boʻlmaydi» (Majmu'ul fatovo: 28/434, 435). 

Beshinchi boʻlim: 
Johiliyat, fisq, zalolat, murtadlik, ularning qismlari va hukmlari 


1) Johiliyat: 

Johiliyat — arablarning Islomdan oldingi davrda boʻlib kelgan: Allohni, 
payg'ambarlarini, din shariatlarini bilmaslik, nasablar bilan faxrlanish, kibrlanish, 
zo'ravonlik kabi holatlaridir. Ilmsiz-lik va ilmga ergashmaslik ma'nosidagi «jahl» 
so'zidan olingan. 

Shayxulislom Ibn Taymiya «Iqtizous-sirotil-smustaqiym»da yozadi: «Haqni 
tanimagan odam jaholati sodda boʻlgan johildir. Agar haqning ziddini e'tiqod qilsa, 
u jaholati murakkab boʻlgan johildir. Agar haqni bilaturib yo bilmasdan haqqa zid 
gapni gapirsa, u ham johil sanaladi. Odamlar Rasululloh sollallohu alayhi va sallam 
payg'ambar qilinishlaridan oldin johiliyatda edilar. O'rtalari-da yurgan gap-so'z va 
ish-amallarni ularga johil yaratib berar va unga johil amal qilar edi. Shuningdek, 
payg'ambarlar olib kelgan narsalarga zid boʻlgan yahudiya va nasroniya kabi 
barcha yoʻllar ham johiliyat bo'lib, bu ommaviy ravishdagi johiliyat edi. Rasululloh 
sollallohu alayhi va sallam yuborilganlaridan keyin johiliyat kofirlar diyorla-rida 
boʻlganidek, bir joyda bor, boshqasida yo'q holatlar bo'ldi. Yoki bir shaxsda 
johiliyat boʻlib, boshqasida boʻlmagan holatlar boʻldi. Masalan, bir odam Islomni 
qabul qilishidan oldin garchi oʻzi Islom diyorida yashasada, johiliyatda boʻlgan 
hisob-lanadi. Ammo mutlaq zamonga nisbatan, Rasululloh sollallohu alayhi va 
sallam payg'ambar qilib yuborilganlaridan keyin johiliyat davri yoʻqoldi. U zotning 
ummatlaridan bir toifa to qiyomat qoyim boʻlgunicha haq ustida g'olibona davom 
etadi. Goho musulmon diyorlarida ko'pgina musulmon shaxslarida cheklangan 
johiliyat boʻlib turadi. Rasululloh sollallohu alayhi va sallam aytganlaridek: 
«Ummatim ichida toʻrtta ish borki, ular johiliyat ishlaridandir» (Muslim rivoyati). 
Abu Zarga aytganlaridek: «Sen johiliyat (fe'l-atvori) bor kishi ekansan!» 
(Muttafaqun alayh) va shu kabilar» (iqtibos tugadi). 


Ilmsizlik ma'nosidagi johillikka nisbat berilgan johiliyat ikki qismga 
boʻlinadi: 

Rasululloh sollallohu alayhi va sallamning payg'ambar qilinishlaridan oldingi 
umumiy johi-liyat, u zotning payg'ambarliklari bilan nihoyasiga etdi. 

Ayrim davlatlarga, ayrim shaharlarga, ayrim shaxslarga xos boʻlgan johiliyat, u 
hozirda ham mavjud. Bu bilan johiliyatni ushbu zamonga ommaviy ravishda 
nisbatlab: «ushbu asr johiliyati», deydigan kishilarning soʻzlari xato ekani ma'lum 
bo'ladi. To'g'risi esa: «bu asrdagi ayrim kishilar johiliyati yoki bu asrdagi ko'pchilik 
odamlar johiliyati» deyish-likdir. Johiliyatni ommaviy deb atash noto'g'ri. Chunki, 

Payg'ambar sollallohu alayhi va sallamning payg'ambarliklari bilan ommaviy 
johiliyat barham topgan. 

2) Fisq: 

Fisq lug'atda «chiqish» ma'nosini anglatadi. Shar'iy istilohda esa Allohning 
toatidan chiqish demakdir. U Allohning toatidan umumiy chiqishni ham anglatadi 
va kofirga ham fosiq, deb aytiladi. Juz'iy chiqishni ham anglatadi, gunohi 
kabiralardan birortasini qilgan moʻminga ham fosiq deb aytiladi. 

Fisq ikki xildir: 

1.Dindan chiqaradigan fisq — ya'ni kufr. Kofir-ni ham fosiq deb nomlanadi. 
Alloh taolo iblis haqida zikr qilib: «Bas, Robbining amridan chiqdi» (Kahf: 50) 
deydi. Shaytondan sodir boʻlgan bu fisq (chiqish) kufr edi. Alloh taolo: «Fosiq 
boʻlgan kimsalarning ma'volari esa doʻzaxdir» (Sajda: 20) deydi va bu bilan 
kofirlarni koʻzda tutadi. Bunga oyatning davomi dalil boʻladi: «Har qachon undan 
chiqmoqchi boʻlsalar, yana unga qaytarilurlar va ularga: «Oʻzlaringiz yolg'on 
degan doʻzax azobini totingiz», deyilur» (Sajda: 20). 

2.Musulmonlar ichidan osiy bo'lganlariga ham fosiq deyiladi, biroq fosiqligi uni 
Islomdan chiqarmaydi. Alloh taolo aytadi: «Pokiza ayol-larni (zinokor deb) 
badnom qilib, soʻngra (bu da'volariga) toʻrtta guvoh keltira olmagan kimsalarni 
sakson darra uringlar va hech qachon ularning guvohliklarini qabul qil-manglar! 
Ular fosiq-itoatsiz kimsalardir» (Nur: 4). Yana aytadi: Bas, kim shu oylarda o'ziga 
hajni farz qilsa (haj qilishni niyat qilsa), haj davomida (juftiga) yaqinlashmaydi, 
gunoh ishlar, janjal-suron qilmaydi» (Baqara: 197). Ulamolar bu oyatdagi fisq 
kalimasini gunoh ishlar deb tafsir qilganlar. 


3) Zalolat: 

Zalolat — toʻg'ri yoʻldan adashish ma'nosini anglatadi va u hidoyatning 
ziddidir. Alloh taolo aytadi: «Kim hidoyat yoʻliga yursa, bas, oʻzi uchun yurar. 
Kim (hidoyat) yoʻlidan ozsa, u ham oʻz ziyoniga ozur» (Isro: 15). 

Zalolat — adashish bir necha ma'nolarda iste'mol qilinadi: 

-Goho kufrga iste'mol qilinadi. Alloh taolo dedi: «Kimki Allohga, farishtalarga, 
kitob-lariga, payg'ambarlariga va oxirat kuniga ishonmasa, demak, u juda qattiq 
adashibdi» (Niso: 136). 

-Goho shirkka iste'mol qilinadi. Alloh taolo dedi: «Kimki Allohga shirk 
keltirsa, demak, juda qattiq yoʻldan ozibdi» (Niso: 116). 

-Goho kufrdan pastroq bo'lgan muxoliflikka iste'mol qilinadi. Adashgan firqalar 
deyil-ganga o'xshash. 

-Goho xatoga iste'mol qilinadi. Alloh taolo dedi: «(Muso) aytdi: «Oʻshanda men 
u ishni adashib (bilmagan holda) qilgan edim» (Shu'aro: 20). 

-Goho nisyon — unutishga iste'mol qilinadi. Alloh taolo dedi: «Biri unutib 
adashsa, yana biri unga eslatadi» (Baqara: 282). 

-Goho adashib-uloqib ketishga iste'mol qilina-di. Yo'qolib qolgan tuya 
deyilganga o'xshash. 


4) Murtadlik, uning qismlari va hukmlari: 

Riddat yoki murtadlik lug'atda «ortga qaytish» ma'nosini anglatadi. Fiqhiy 
istilohda: «Musulmon boʻlgandan so'ng yana kufrga qaytish» demakdir. Alloh 
taolo dedi: «Sizlardan kim oʻz dinidan qaytib (murtad boʻlib), dinsiz holda oʻlsa, 
unday kimsa-larning qilgan amallari dunyoyu oxiratda behuda ketur. Ular 
doʻzax egalaridir va unda abadiy qolajaklar» (Baqara: 217). 

Qismlari: Murtadlik Islomni buzuvchi ishlar-dan birortasini qilish bilan hosil 
boʻladi. Islomni buzuvchi narsalar koʻp boʻlib, ular besh qismga bo'linadi: 

1.Soʻz bilan murtad boʻlish. Alloh taoloni yo Rasululloh sollallohu alayhi va 
sallamni yo maloikalarni yo payg'ambarlardan birontasini soʻkish, g'aybni bilishni 
da'vo qilish, payg'ambarlik da'vo qilish, payg'ambarlik da'vo qilgan odamni 
tasdiqlash, Allohdan o'zgaga duo qilish, Allohdan boshqasi qodir bo'lmaydigan 
ishlarda boshqadan madad soʻrash yo panoh tilash kabi. 

2.Fe'l bilan murtad boʻlish. But-sanamga, daraxtga, toshga, qabrlarga sig'inish, 
ularga atab qon chiqarish, Qur'onni iflos joylarga tashlash, sehrgarlik qilish, sehrni 
oʻrganish va oʻrgatish, Alloh nozil qilmagan narsa bilan - uni halol deb e'tiqod qilib 
- hukm qilish kabi. 

3.E'tiqod qilish bilan murtad boʻlish. Allohning sherigi bor deb yoki zino, aroq 
va sudxo'rlikni halol deb yoki nonni harom deb yoki namoz farz emas deb e'tiqod 
qilish kabi - halol yo haromligi yoki vojibligiga qat'an ittifoq qilingan va bilmaslik 
mumkin boʻlmagan - narsalar. 

4.Yuqorida oʻtganlardan birortasida shak-shubha qilish bilan murtad boʻlish. 
Shirk-ning haromligiga yoki zino va aroqning haromligiga yoki nonning halolligiga 
shubha qilish yoxud Payg'ambar sollallohu alayhi va sallamning risolatlariga yo 
boshqa biron payg “ambarning risolatiga yoki Islom dini haqida, uning hozirgi 
davrga yaroqliligi haqida shubha bilan qarash kabi. 

5.Tark qilish bilan murtad boʻlish. Namozni qasddan tark qilish kabi. Chunki, 
Payg'ambar sollallohu alayhi va sallam: «Banda bilan kufr va shirk o'rtasida 
namozni tark qilish bordir», deganlar (Muslim rivoyati). Namozni tark 
qiluvchining kofir bo'lishiga bundan boshqa ham dalillar bor. 


Murtadligi aniq boʻlgan kishiga ijro etiladigan hukmlar: 
1.Murtad boʻlgan kishidan tavba qilishi talab qilinadi. Agar tavba qilsa va uch 


kun ichida Islomga qaytsa, buni undan qabul qilinadi va oʻz holiga qoʻyiladi. 

2.Agar tavba qilishdan bosh tortsa, uni qatl qilish vojib bo'ladi. Rasululloh 
sollallohu alayhi va sallam: «Kim dinini o'zgartirsa, uni oʻldiringlar», deganlar 
(Buxoriy va Abu Dovud rivoyatlari). 

3.Tavba qilish talab qilingan muddat mobaynida mol-dunyosini tasarruf 
qilishdan man qilinadi. Agar Islomga qaytsa, moli oʻziniki bo'ladi. Yo'qsa, 
oʻldirilgan yo murtadlikda oʻlgan paytidan moli oʻlja sifatida baytulmolga olinadi. 
Murtad boʻlgan paytidan boshlab musulmonlar foydasiga ishlatiladi, ham 
deyilgan. 

4.U bilan yaqin qarindoshlari oʻrtasida meroslashish man qilinadi, voris ham 
boʻlmay-di, merosini ham olmaydilar. 

5.Murtadlik bilan oʻlsa yo o'ldirilsa, yuvil-maydi, janoza o'qilmaydi, 
musulmonlar qabristoniga qo'yilmaydi, balki kofirlar qabristoniga ko'miladi yoki 
musulmonlar qabristonidan boshqa biron joyga koʻmib tashlanadi. 

Toʻrtinchi bob: 
Tavhidga zid boʻlgan yoki uni nuqsonli qiladigan soʻz va ishlar 


Bu bobda quyidagi bo'limlar bor: 

Birinchi boʻlim: Kaftga, finjonga o'qish bilan g'aybni bilishni da'vo qilish, 
munajjimlik qilish va hokazo... 

Ikkinchi boʻlim: Sehrgarlik, folbinlik, basho-ratchilik. 

Uchinchi boʻlim: Qabrlar va ziyoratgohlarga qur-bonlik, nazr va hadyalar 
keltirish va ularni ulug'lash. 

Toʻrtinchi boʻlim: Haykal va monumentlarni ulug'lash, ta'zim bajo keltirish. 

Beshinchi boʻlim: Dinni masxara qilish, uning hurmatlarini poymol qilish. 

Oltinchi boʻlim: Alloh nozil qilgandan boshqa narsa bilan hukm qilish. 

Ettinchi boʻlim: Qonun chiqarish, halol va harom qilish haqqini da'vo qilish. 

Sakkizinchi boʻlim: Dinsiz toifalarga, johiliy hizblarga a'zo bo'lish. 

Toʻqqizinchi boʻlim: Hayotga moddiyunchilik nazari bilan qarash. 

Oʻninchi boʻlim: Tumorlar, ruqya va afsunlar. 

Oʻn birinchi boʻlim: Allohdan boshqa bilan qasam ichish, tavassul, Alloh qolib 
maxluqdan madad tilash. 


Birinchi boʻlim: 
Kaft, finjon va shu kabilarga oʻqish bilan g'aybni bilishni da'vo qilish 

G'aybdan murod - odamlardan maxfiy boʻlgan va ular ko'rmaydigan kelajak va 
oʻtmish ishlari boʻlib, uning ilmini Alloh taolo faqat Oʻziga xoslagan. Alloh taolo 
dedi: «Ayting: «Osmonlar va erdagi biron kimsa g'aybni bilmas, magar Allohgina 
(bilur)»» (Naml: 65). G'aybni yolg'iz Allohdan boshqa hech kim bilmaydi. Goho 
biron hikmat va manfaat yuzasidan payg'ambarlariga g'ayb ishlaridan O'zi ista- 
ganini bildiradi. Alloh taolo dedi: «(U zot) g'aybni bilguvchidir. Bas, Oʻz 
g'aybidan biron kimsani ogoh qilmas. Faqat Oʻzi rozi boʻlgan payg'ambarnigina 
(Oʻzining g'ayb sir-asrorining ayrimlaridan ogoh etar)» (Jin: 26-27). Ya'ni, Oʻzining 
risolatiga tanlab olgan zotlargagina g'aybdan Oʻzi istagan narsani bil-diradi. 
Chunki, payg'ambar mo'jizalar bilan, shu jum-ladan Alloh unga bildirgan g'ayb 
xabarlari bilan o'zining payg'ambarligini isbotlaydi. Bu esa farish-talardan bo'lgan 
va insonlardan boʻlgan rasul-elchiga omdir. Alloh istisno qilgan payg'ambarlardan 
boshqa kimda-kim qaysidir yoʻllar bilan — kaftga yo finjonga (afsun) oʻqish bilan 
boʻlsin, folbinlik yo sehr yo munajjimlik bilan yo boshqa biron yoʻl bilan bo'lsin — 
g'ayb ilmini bilaman deb da'vo qilsa, u yolg'onchi va kofirdir. Ba'zi ko'zbo'yamachi 
loʻttiboz va dajjollardan sodir bo'layotgan, yoʻqolgan narsalar-ning qaerdaligini 
aytib berish, ayrim kasalliklar-ning sabablaridan so'zlab: «falonchi senga falon- 
falon amalni qilganligi tufayli sen shu kasalga chalingansan» deyish kabi ishlar 

ayni shu qabildagi ishlardir. Bu ishlar aslida ularga jin va shaytonlar yordamida 
hosil bo'ladi, biroq ular odamlarni aldab, oʻzlarini yuqorida aytilganidek ishlar 
orqali g'aybni bilgandek ko'rsatishadi. 

Shayxulislom Ibn Taymiya aytadi: «Folbinlardan ba'zilarining ularga 
bog'langan jin va shaytonlari boʻlib, (farishtalardan) o'g'rincha eshitib olgan g'ayb 
xabarlarini ularga etkazishar, so'ng ular bunga yolg'onlarni qoʻshib-chatishardi... 
Ulardan ba'zisiga shayton u yurtda bo'lmaydigan taomlarni: meva va shirinliklarni 
keltiradi. Ulardan ba'zisini jin Makka, Baytul Maqdis kabi joylarga uchirib olib 
boradi» (Majmuat ut-tavhid: 797-801). 

Goho ularning g'aybdan gapirishlari munajjim-lik — erda bo'lajak voqea- 
hodisalarni falakdagi o'zgarishlarga qarab aytib berish orqali boʻladi. 
Shamollarning esish davrini, yomg'irlarning yog'ish vaqtlarini, narx-navolarning 
o'zgarishini va shu kabi boshqa ishlarni yulduzlarning harakatlanishiga, 
yig'ilishiga va tarqalishiga qarab bilishlarini da'vo qiladilar. Falon-falon yulduz 
ko'ringanda uylansa, shunday-shunday yaxshiliklar hosil boʻladi, falon yulduz 
chiqqanda safar qilsa, bunday boʻladi, falon yulduz falon joyda turganida tug'ilgan 
farzand mana bunday baxtga yoki baxtsizlikka erishadi, degan gaplarni 
gapirishadi. Ayrim gazeta-jurnallarda «Munajjim bashorati» ruknida beriladigan 
uydir-malar ham ayni shu qabildagi gaplardandir. 

Ayrim johil va iymoni zaif kishilar koʻpincha munajjimlar huzuriga oʻzining 
kelajagi haqida, boshiga qanday kunlar kelishi, kimga uylanishi yo turmushga 
chiqishi va hokazolar haqida soʻrab bori-shadi. Vaholanki, kimda-kim g'aybni 
bilishni da'vo qilsa yoki shunday da'vo egasini tasdiqlasa, u mushrik va kofir 
boʻladi. Chunki, u Allohga Ungagina xos boʻlgan narsada sheriklikni da'vo qilgan 
boʻladi. Yulduzlar yaratilib, boʻysundirib qoʻyilgan, ular biron ixtiyorga ega emas, 
birovning baxti yo baxtsiz-ligiga, oʻlimi yo hayotiga ularning aloqasi yo'q. 
Bularning hammasi gap o'g'risi boʻlgan shaytonlarning ishlaridan. 

Ikkinchi boʻlim: 
Sehrgarlik, folbinlik, bashoratchilik 


Bu ishlar hammasi harom va shaytoniy ishlar boʻlib, aqidaga zid keladi va uni 
buzadi. Chunki, bular faqat shirk amallari vositasida hosil bo'ladi. 


1) Sehr 

Sehr - sababi maxfiy va koʻzga ko'rinmas narsadan iborat. 

U afsunlar, ruqyalar, har xil soʻzlar, dorilar, tutatqilar yordamida qilinadigan 
maxfiy ishlar bilan hosil bo'ladi. Uning haqiqatan qalblarga va badanlarga ta'siri 
bo'lib, kishini kasal qilishi, o'ldirishi, er-xotinning oʻrtasini ajratib yuborishi 
mumkin. Uning ta'siri Allohning kavniy qadariy izni bilan bo'ladi. U shaytoniy 
amaldir. Ulardan ko'piga faqat shirk va xabis ruhlarga ular yaxshi ko'radigan 
narsalar bilan qurbat hosil qilish vositasida erishiladi. Shuning uchun shariat sohibi 
uni shirkka bog'ladi. Payg'ambar sollallohu alayhi va sallam: «Ettita halok qiluvchi 
narsadan saqlaning-lar», dedilar. «Ular nimalar?» deb so'raganlarida: «Allohga 
shirk keltirish, sehr...», dedilar (Buxoriy va Muslim rivoyatlari). 


Sehr shirkka ikki tarafdan doxildir: 

Birinchi taraf: Unda shaytonlar xizmatidan foydalanish, ularga bog'lanish, 
sehrgarning xizmati-ni bajarishlari uchun ularga yaxshi ko'radigan narsalari bilan 
qurbat-yaqinlik hosil qilish borligi uchun. Zotan, sehr - shaytonlarning ta'limi-dan 
boʻladi. Alloh taolo aytganidek: «Balki odamlarga sehr oʻrgatadigan shay-tonlar 
kofir edilar» (Baqara: 102). 

Ikkinchi taraf: G'aybni bilish da'vosi va bunda Allohga sheriklik da'vosi borligi 
uchun. Bu esa kufr va zalolatdir. Alloh taolo dedi: «Axir (Allohning kitobi oʻrniga 
sehrni) almashgan kimsalarga Oxiratda hech qanday nasiba yoʻq ekanini bilgan 
edilar-ku» (Baqara: 102). Demak, shunday boʻlar ekan, hech shak-shubhasiz, bu ish 
aqidaga zid boʻlgan va u bilan shug'ullangan odamni qatl qilish lozim boʻlgan kufr 
va shirkdir. Katta sahobalardan bir jamoasi ularni o'ldirganlar. Hozirda odamlar 
sehr va sehrgarlikka engil va beparvo qaraydigan boʻlib qolgan. Ko'pincha uni 
alohida bir fan deb sanashib, u bilan faxrlanishadi, uning egalariga mukofotlar, 
rag'batlantiruvchi sovg'alar berishadi. Sehrgarlar uchun alohida klublar, 
yig'ilishlar, musobaqalar tashkil qilishadi, ularda minglab ishqibozlar hozir boʻladi. 
Bu esa dinni bilmaslik, aqidaga loqaydlik bilan qarash, uni mazax qiluvchilarga 
imkoniyat yaratib berishdan boshqa narsa emas. 


2) Folbinlik va bashoratchilik: 

Har ikkisi g'aybni va g'oyib ishlarni bilishni da'vo qilishdir. Erda vujudga 
kelajak va sodir boʻlajak narsalarning xabarini berish, yo'qolgan narsaning 
qaerdaligini aytib berish kabi. Bu esa osmondan gap o'g'irlaydigan shaytonlarning 
xizmati-dan foydalanish bilan bo'ladi. Alloh taolo dedi: «Men sizlarga jinlar 
kimlarga tushishi haqida xabar beraymi? Ular barcha gunohga botgan 
tovlamachilarga tushib, eshitib olganlarini ularga tashlarlar. Ularning (jinlarning) 
koʻpla-ri yolg'onchilardir» (Shuaro: 221). Ya'ni, shayton maloikalarning gaplaridan 
bitta soʻzni eshitib olib, uni folbinning qulog'iga etkazadi. Folbin esa bu soʻzga 
yuzta yolg'on qoʻshib yolg'onlaydi, osmondan eshitib olingan oʻsha bitta so'z 
tufayli odamlar unga ishonishadi. 

G'aybni faqat Alloh biladi. Kim folbinlik va shu kabi ishlar bilan g'ayb 
ishlaridan birontasida Allohga sheriklik da'vo qilsa yoki shunday da'vo qilgan 
odamni tasdiqlasa, Allohga Uning xususiyat-laridan bo'lgan narsada sherik isbot 
qilgan boʻladi. Folbinlik shirkdan xoli bo'lmaydi, chunki u shayton-larga ular 
yaxshi ko'rganishlar bilan qurbat hosil qilish bilan boʻladi. Bu esa Allohning ilmida 
Unga sheriklik da'vo qilish jihatidan rububiyatdagi shirk, biron turli ibodat bilan 
Allohdan boshqaga qurbat hosil qilish jihatidan uluhiyatdagi shirkdir. Abu 
Hurayra roziyallohu anhudan rivoyat qilingan hadisda Rasululloh sollallohu alayhi 
va sallam aytganlar: «Kim folbinga borib, uning gaplarini tasdiqlasa, Munammad 
sollallohu alayhi va sallamga nozil qilingan narsaga kofir boʻlibdi» (Abu Dovud 
rivoyati). 

E'tibor qaratish va ogohlanish lozimki, sehrgar, folbin va bashoratchilar 
odamlarning aqidalari bilan o'ynashadilar. Oʻzlarini tabiblar maqomida koʻrsatib, 
bemorlarga Allohdan boshqaga atab, falon-falon sifatdagi qo'y-qo'zi yoki xo'roz 
kabi jonliq soʻyib, qon chiqarishni buyurishadi. Yoki ularga bo'yin-lariga osib 
oladigan yo uylariga, sandiqlariga solib qoʻyadigan tumorlar shaklidagi shirkona 
tilsimlar va shaytoniy afsunlarni yozib beradilar. Boshqa birlari esa yoʻqolgan 
narsalarning joylarini aytib beruvchi sifatida nom chiqaradilar. Yoʻqotgan narsasi 
haqida so'rab huzurlariga kelgan johil odamlarga jin-shaytonlardan boʻlgan 
yordamchilari koʻmagida yo'qolgan narsaning joyini aytib beradilar. Yana ba'zilari 
oʻzlarini karomatli avliyolar qilib ko'rsatishadi, yonib turgan o'tga kirib, ziyon- 
zaxmatsiz chiqishadi, badanlariga tig' urib yoki oʻzlarini avtoulov g'ildi-raklari 
ostiga tashlab, hech qanday zarar ko'rishmaydi. Bu aslida shaytonning amalidan 
boʻlgan va fitna-imtihon uchun ularning qoʻllarida sodir bo'layotgan sehr va 
ko'zboylog'ichlikdir. 

Shayxulislom Ibn Taymiya oʻzining batoihiy ahmadiy (rifoiy) sehrgarlar bilan 
qilgan munozarasi haqida aytadi: «Batoihiylar shayxi menga ovozini ko'tarib: «Bizda 
mana bunday, mana bunday holatlar bor» deb, o'tda yonmaslik va shu kabi ishlarning 
ularga xos ekanini da'vo qildi. Shunda men ham ovozimni ko'tarib, g'azab bilan: «Men 

mashriqdan mag'ribgacha barcha ahmadiylarga xitob qilib aytamanki, sizlar oʻt bilan nima 
ish qilsangiz, men ham xuddi shuni qilaman. Kim o'tda kuysa mag'lub bo'ladi — yoki «unga 
Allohning la'nati bo'lsin» degan boʻlsam kerak, — lekin bir shart bilanki, avval jismlarimiz 
sirka va issiq suv bilan yaxshilab yuviladi» dedim. Amirlar va odamlar buning sababini 
so'rashganida: «Chunki, bularning oʻt bilan aloqa-larida (kuymaydigan qilib qoʻyadigan) 
hiylalari bor, uni baqa yogʻi, norinj po'stlog'i, talq toshidan tayyorlashadi» dedim, shunda 
odamlar shovqin ko'ta-rishdi. U bu ishga qodirligini ko'rsatib: «Sen ham, men ham 
jismlarimizga oltingugurt surtib, boriyaga o'ralamiz» dedi. Men: «Bo'pti, tur» dedim va 
uni bunga zo'rlay boshladim. U ko'ylagini echmoqchi bo'lgan-day qoʻlini ko'tarayotgan edi, 
men: «Yo'q, avval issiq suv va sirka bilan yuvinasan» dedim. U o'zlarining odatlariga ko'ra 
vahm-shubhalanish izhor qildi. So'ng: «Kim amirni yaxshi ko sa, bir bogʻ oʻtin keltirsin» 
dedi. Men aytdim: «Bu vaqtni cho'zish va jamoatni tarqatishga harakat, bu bilan maqsud 
hosil bo'lmaydi. Uning o'rniga, moychiroq yoqamiz-da, men o'zimning barmog'imni ham, 
sening barmog'ingni ham avval yuvib, so'ng unga tiqaman. Kimning barmog'i kuysa, o'sha 
mag'lub boʻlgan bo'ladi — yoki unga Allohning la'nati bo'ladi». Bu gapimdan so'ng u 
o'zgardi va mag'lub bo'ldi» (Majmu'ul fatovo: 11/446-465). 

Bundan maqsad oʻsha dajjollarning mana shunday yashirin hiylalar bilan 
odamlarni aldashlarini bayon qilish edi. 

Uchinchi boʻlim: 
Qabrlar va ziyoratgohlarga qurbonlik, nazr va hadyalar keltirish va ularni 
ulug'lash 


Payg'ambar sollallohu alayhi va sallam shirkka olib keluvchi barcha yoʻllarni 
to'sganlar va ulardan g'oyat qattiq ogohlantirganlar. Qabrlar masalasi ham shular 
jumlasidan bo'lib, ularga sig'inishdan va qabrdagilar xususida g'uluv ketishdan 
saqlovchi qoidalarni tuzib berdilar. Jumladan: 

- Avliyolar va solihlar haqlarida chuqur ketish-dan ogohlantirdilar. Chunki bu 
ularga sig'inishga olib boradi. Rasululloh sollallohu alayhi va sallam aytganlar: 
«G'uluvdan saqlaninglar! Sizlardan ilga-rigilarni g'uluv halok qilgan» (Ahmad, 
Termiziy, Ibn Moja rivoyatlari). Yana aytganlar: «Meni xuddi nasorolar Ibn 
Maryamni ko'kka ko'ʻtarganidek koʻkka ko'tarib maqtamanglar! Men bor yo'g'i bir 
bandaman. «Allohning bandasi va rasuli» denglar» (Buxoriy rivoyati). 

— Qabrlar ustiga bino qilishdan ogohlantir-dilar. Abul Hayyoj al-Asadiy rivoyat 
qiladi: Aliy ibn Abu Tolib roziyallohu anhu menga shunday dedilar: «Rasululloh 
sollallohu alayhi va sallam meni nimaga yuborgan bo'lsalar, seni shu ishga 
yuboraymi? Bironta ham haykalni qo'ymay buzib tashlaysan, bironta ham 
ko'tarilgan qabrni qoʻymay tekislaysan» (Muslim rivoyati). Qabrlarni gipslab 
suvashdan va ular ustiga sag'analar bino qilishdan qaytardilar. Jobir roziyallohu 
anhudan rivoyat qilinadi: Rasululloh sollallohu alayhi va sallam qabrni 
gipslashdan, uning ustida o'tirishdan va uning ustiga bino qilishdan qaytardilar 
(Muslim rivoyati). 

— Qabrlar oldida namoz oʻqishdan qaytardilar. Oisha roziyallohu anho aytadilar: 
Rasululloh sollal-lohu alayhi va sallam (oʻlim soati yaqinlashib) kelgan vaqtda 
yuzlariga yoʻl-yoʻl yopinchiqlarini tashlab oldilar, nafaslari bo'g'ilib ketgach, 
yuzlarini ochdilar va mana shunday holatda turib: «Yahudiy va nasroniylarga 
Allohning la'nati boʻlsin, payg'ambar-larining qabrlarini masjid qilib olishdi» deb, 
ularning qilmishlaridan (ummatlarini) ogohlantir-dilar. Agar shunday 
bo'lmaganda (ya'ni, u zotning qabrlari masjid qilinib olinishidan qoʻrqilma-ganida) 
edi u zotning qabrlari (uy ichida emas, hamma ko'roladigan) ochiqlikda qoldirilar 
edi. Biroq uni masjid qilib olinishidan qo'rqdilar(da ochiqlikda qoldirilishiga izn 
bermadilar)» (Muttafaqun alayh). Rasululloh sollallohu alayhi va sallam aytganlar: 
«Ogoh bo'linglar, sizlardan ilgari oʻtgan-lar payg'ambarlarining qabrlarini masjid 
qilib olishar edi. Ogoh bo'linglar, qabrlarni masjid qilib olmanglar! Men sizlarni 
bundan qaytaraman» (Imom Muslim rivoyati). Qabrlarni masjid qilinishining 
ma'nosi - garchi ustiga masjid qurilmagan boʻlsa ham ular oldida namoz o'qishdir. 
Namoz oʻqish qasd qilingan har bir joy masjid hisoblanadi. Rasulul-loh sollallohu 
alayhi va sallam aytganlar: «Yer men uchun namozgoh va (suv bo'lmaganda) 

tahoratga yaroqli qilindi» (Muttafaqun alayh). Ustiga masjid qurib olinsa, ish yana 
ham qattiqlashadi. 

Ko'pchilik odamlar bu qaytariqlarga zid ish qilib, Payg'ambar sollallohu alayhi 
va sallam ogohlantirgan ishlarga qo'l urdilar va buning ortidan katta shirkka kirib 
qoldilar. Qabrlar ustiga masjidlar, sag'analar, chillaxonalar qurdilar, ularni har turli 
shirk amallari — qurbonlik va nazrlar so'yish, ularda yotgan mayyitlarga duo qilib, 
ulardan madad so'rash kabi ishlar ado etiladigan ziyoratgohlarga aylantirdilar. 

Alloma Ibn Qayyim rahimahulloh yozadi: 

«Rasululloh sollallohu alayhi va sallamning qabrlar haqidagi sunnatlarini, u zot 
buyurgan va qaytargan ishlarni va u zotning sahobalari tutgan yo'llarni bugungi kunda 
odamlar qilayotgan ishlarga solishtirgan odam bu ikkisining bir-biriga butunlay teskari 
ekanini ko'radi. Masalan, Rasululloh sollal-lohu alayhi va sallam qabrlarga qarab namoz 
o'qishdan qaytarganlar, ular qabrlar oldida namoz o'qishadi. Qabrlarni masjidlar qilib 
olishdan qaytarganlar, ular qabrlar ustiga masjidlar qurib, ularni mashhadlar (shahidlar 
yotgan joylar) deb atashdi. Qabrlar ustida chiroq yoqishdan qaytarganlar, ular qabrlar 
ustida shamchiroqlar yoqishga vaqflar ajratishadi. Qabristonlarni iydgoh qilib olishdan 
qaytarganlar, ular esa qabristonlarni har turli marosimlar o'tkaziladigan joyga aylantirib 
olish-di, ularda hayit bayramlariga to'planganidan ham ko'p odamlar to'planadigan boʻldi. 
Holbuki u zot qabrlarni tekislashga buyurganlar. Imom Muslim «Sahih»da keltirganidek, 
Abul Hayyoj al-Asadiy aytadi: Aliy ibn Abu Tolib roziyallohu anhu menga shunday 
dedilar: «Rasululloh sollallohu alayhi va sallam meni nimaga yuborgan bo'lsalar, seni shu 
ishga yuboraymi? Bironta ham haykalni qo'ymay buzib tashlaysan, bironta ham ko'tarilgan 
qabrni qo'ymay tekislaysan» (Imom Muslim rivoyati). Imom Muslim yana rivoyat qiladi: 
«Sumoma ibn Shufay aytadi: Biz Fazola ibn Ubayd bilan Rumdagi Rudis degan joyda 
ekanimizda bir sherigimiz vafot etdi. Shunda Fazola ibn Ubayd uning qabrini tekislab 
qo'yishga buyurdi. So'ng: «Men Rasululloh sollallohu alayhi va sallam qabrlarni 
tekislashga buyurganlarini eshitganman», dedi». Ular esa mazkur ikki hadisga xilof ish 
qilishga qattiq harakat qilishadi, qablarni erdan uy balandligida ko'tarishadi, ularga 
qubbalar o'rnatishadi... Qarang, Rasululloh sollallohu alayhi va sallam mashru' qilgan va 
qabrlar haqida yuqorida o'tgan qaytariqlaridan qasd qilgan narsalari bilan hozirgi odamlar 
qilayotgan ishlar o'rtasida naqadar katta farqlar bor! Shubhasiz, bu narsalarda banda sanab 
tugata olmaydigan darajada ko'p buzilishlar bor. (So'ng bu buzilishlarni aytib o'tarkan, 
jumladan shunday deydi:) Payg'ambar sollallohu alayhi va sallam qabrlarni ziyorat qilishda 
mashru' qilgan narsa — faqat oxiratni eslash va ziyorat qilinuvchining haqqiga duo qilish, 
rahmat so'rash, istig'for aytish, ofiyat tilash bilan unga yaxshilik qilish edi. Shunda ziyorat 
qiluvchi o'ziga ham, ziyorat qilinayotgan mayyitga ham yaxshilik qilgan bo'lar edi. Bu 
mushriklar esa ishni butunlay teskari tomonga aylantirishdi va ziyoratdan bo'lgan 
maqsudning aksi o'laroq, mayyitni Allohga sherik qilib, unga duo qilish yoki duoda uni 
vosita qilish, undan hojatlarini ado etishini so'rash, ustlariga barakotlar yog'dirishini yoki 


www.ahliilm.com kutubxonasi 72 


Tavhid aqidasi 


dushmanlari ustidan nusrat berishini so'rash kabi shirk amallarini qiladigan bo'lishdi. 
Natijada o'zlariga ham, mayyitga ham yomonlik qilishdi, ya'ni uni hech bo'lmaganda 
haqqiga qilinadigan duo va istig'for-lardan mahrum qilishdi» (Ig'osatul-lahfon: 1/214- 
217). 

Demak, bundan mozorlarga nazr va qurbonliklar keltirishning katta shirk ekani 
ma'lum boʻladi. Sababi, bu Payg'ambar sollallohu alayhi va sallam-ning qabrlar 
xususidagi, ular ustiga bino ko'tarmas-lik va masjidlar qurmaslik haqidagi 
ko'rsatmalariga xilofdir. Chunki, qachonki ular ustiga qubba va sag'analar qurilib, 
atrofiga masjid va ziyoratgohlar tiklangach, johillar unda yotgan mayyitlarni biron 
foyda yo zarar etkazishga, ulardan madad so'raganlarga madad berishga, iltijo qilib 
kelganlarning hojat-larini ravo qilishga qodir zotlar deb o'ylab qolishdi, shuning 
uchun ularga nazrlar eltishdi, ular ustida jonliqlar bo'g'izlab, qon chiqaradigan 
bo'ʻlish-di. Natijada, qabrlar Allohni qo'yib, sig'iniladigan but-sanamlarga aylanib 
qoldi. Payg'ambar sollallohu alayhi va sallam: «Ey Alloh, mening qabrimni 
sig'iniladigan vasanga (butga) aylantirib qo'ymagin» deb duo qilganlar (Imom 
Molik va Ahmad rivoyatlari). Bunday duo qilishlari bejiz emas edi. Darhaqiqat, 
juda koʻp islom oʻlkalarida qabrpa-rastlik paydo bo'ldi, qabrga sig'inish avj oldi. 
Ammo, u zotning duolari barakotidan Alloh subhanahu va taolo qabrlarini Oʻzi 
himoya qildi. Garchi, u zotning masjidlarida ham ba'zi johil va xurofotchi kimsalar 
tomonidan ayrim noshar'iy ishlar sodir boʻlib tursa-da, ular u zotning qabrlariga 
etib borishga qodir bo'lmadilar. Zero, u zotning qabrlari uylarining ichidadir, 
bevosita masjidda emas va uylari devorlar bilan oʻrab olingan. Alloma Ibnul 
Qayyim rahimahulloh “Nuniya”larida aytib oʻtgani kabi: «Alloh robbul olamiynu 
zotning duolarini ijobat etdi va (qabrlarini) uch qavat devor bilan oʻrab qo'ydi». 

Toʻrtinchi boʻlim: 
Haykallarni va xotira uchun oʻrnatilgan toshlarni ulug'lash hukmi haqida 


Timsol yoki haykal - inson yo hayvon yo boshqa biron jonzot shakli aks 
ettirilgan suratdir. Nasb — xotira toshi esa aslida mushriklar biron ulug' va peshvo 
kishilarining xotirasini tiriltirish uchun jonliq soʻyib, qonini oqizadigan toshdir. 

Payg'ambar sollallohu alayhi va sallam jozotlar-ni tasvirlashdan qaytarganlar. 
Ayniqsa ulug” odamlarning — olimlar, podshohlar, obidlar, lashkar-boshilar, 
peshvolarning siymolarini tasvirlash qattiq qaytarilgan ishlardandir. Ularni 
tasvirlash biron lavhaga yo qog'ozga yo devorga yo kiyimga suratlarini tushirish 
yo'li bilan bo'lsin yoki hozirgi zamonda mashhur boʻlgan fotosuratlarini olish yo'li 
bilan boʻlsin yoki tosh yo boshqa narsani yoʻnib haykallarini yasash yoʻli bilan 
boʻlsin, farqsizdir. Payg'ambar sollallohu alayhi va sallam devor va shu kabi 
joylarga suratlar osishdan, tosh-timsollar o'rnatishdan, shu jumladan xotira toshlari 
o'rnatish-dan qaytarganlar. Chunki bu narsa shirkka olib boradigan vositadir. 
Aslida, Er yuzida ilk paydo boʻlgan shirk surat va haykallar tasvirlash va ularni 
oʻrnatishdan kelib chiqqan. “Nuh alayhis-salomning qavmida solih kishilar bo'lgan 
edi. Ular vafot etishgach, qavmlari ko'p mahzun boʻlishdi. Shunda shayton 
ularning suratlarini yasab, odatda o'tiradigan joylariga oʻrnatib qoʻyishni va 
suratlarni ularning nomlari bilan atashni qavmning koʻngliga soldi. Ular shunday 
qilishdi, biroq ularga ibodat qilishmagan edi. Bu avlod dunyodan o'tib ketib, ilm 
unutilgach, kelgusi avlodlar ularga sig'ina boshladilar” (Imom Buxoriy rivoyati). 

Alloh taolo Nuh alayhissalomni payg'ambar qilib yubordi, u zot qavmini 
suratlar ortidan kelib chiqqan shirkdan qaytardi, biroq qavmi uning da'vatini qabul 
qilmadi va butlarga aylanib ulgurgan o'sha suratlarga sig'inishdan qaytmadi: «Va 
(oʻzlariga ergashgan tuban-pastkash kimsalarga): «Sizlar hargiz oʻz xudolaringizni 
tark qilmang-lar!» «Vad»ni ham, «Suvo'»ni ham, «Yag'us»ni ham, «Yauq»ni va 
«Nasr»ni ham hargiz tark qilmang-lar!» dedilar» (Nuh: 23). Mazkur ismlar 
xotiralari oʻchib ketmasin deb o'rnatilgan oʻsha suratlar egalari-ning ismlari edi. 

Qarang, xotira toshlari sababli qanday qilib Allohga shirk keltirish va Uning 
rasullariga boʻysunmaslik kelib chiqdi. Va bu narsa ularning toʻfon sababli halok 
qilinishlariga sabab boʻldi. Bu esa suratlar yasash va ularni oʻrnatishning qanday 
oqibatlarga olib kelishi mumkinligidan darak beradi. Shu bois Rasululloh sollallohu 
alayhi va sallam musavvirlarni la'natlaganlar, ularni qiyomat kuni eng qattiq 
azoblanadigan kishilar boʻlishini aytganlar, suratlarni oʻchirib tashlashga amr 
qilgan-lar, surat bor uyga farishta kirmasligini xabar berganlar. Bularning hammasi 
bu ishning yomonligi-dan va ummatning aqidasiga xatari kuchliligidan shunday 
boʻldi. Zero, Er yuzidagi birinchi shirk suratlar oʻrnatish tufayli boshlangan edi. 
Surat va haykallarni xonadonlarga o'rnatiladimi, maydon yo bog'largami, barchasi 

shar'an haromdir. Chunki bu narsa shirkka vosita, aqidaning buzilishiga sabab 
bo'ladi. Bugungi kunda kofirlar avaylab asraydigan aqidalari yoʻqligidan shu ishni 
qilayotgan boʻlsalar, musulmonlar oʻz kuch-quvvatlari va baxt-saodatlari manbai 
boʻlgan aqidalarini saqlab qolish uchun bu ishda kofirlarga sherik boʻlmasliklari 
zarur. Hozirda odamlar bu bosqichdan o'tib bo'lishgan, endilikda tavhid nima, 
shirk nima, hamma biladi, deyish toʻg'ri bo'lmaydi. Chunki, shayton har bir avlod 
ichida payt poylab turadi, qachonki ularda jaholat yoyilsa, xuddi Nuh qavmining 
ulamolari dunyodan o'tib ketib, oralarida jaholat tarqalganda qilganidek 
muomalani ularga qiladi. Chunki, hech bir tirik jon fitnadan omonlikda emas. 
Ibrohim alayhissalom Allohning payg'ambari boʻla turib: «Robbim, meni va 
bolalarimni butlarga sig'inishdan yiroq qilgin» (Ibrohim: 35) deb duo qildilar, 
oʻzlariga fitnadan xavf qildilar. Ba'zi salaflar aytganlar: «Ibrohim-dan keyin kim 
ham fitnadan omonda qoladi?!». 

Beshinchi boʻlim: 
Dinni masxara qilish, uning hurmatlarini poymol qilish 


Dinni masxara qilish — Islomdan murtad boʻlish va dindan tamoman chiqish 
demakdir. Alloh taolo dedi: «Ayting: Allohdan, Uning oyatlaridan, Uning 
payg'ambaridan kuluvchi boʻldingizmi? Uzr aytmanglar! Sizlar iymon 
keltirganingizdan soʻng yana kufrga qaytdingiz» (Tavba: 65-66). 

Bu oyat Allohni masxara qilish kufr ekaniga, payg'ambarni masxara qilish kufr 
ekaniga, Allohning oyatlarini masxara qilish kufr ekaniga dalolat qiladi. Kim bu 
ishlardan bittasini masxara qilsa, hammasini masxara qilgan boʻladi. Munofiqlar 
Rasululloh sollallohu alayhi va sallamni va sahoba-larini masxara qilganlarida shu 
oyat nozil boʻlgan edi. Bu ishlardan birini masxara qilish boshqasiga ham ulanib 
ketadi. Allohning tavhidiga beparvo qaraydigan va oʻlib ketganlarga duo-iltijo 
qilishni ulug“ sanaydiganlar agar tavhidga buyurilsalar va shirkdan qaytarilsalar, 
bunga bepisand qaraydilar. Alloh taolo aytganidek: «(Ey Muhammad) qachon ular 
sizni koʻrsalar, faqat: «Alloh mana shuni payg'ambar qilib yubordimi?! Agar 
sabr qilib (mahkam turmaganimizda) haqiqatan u bizlarni xudolarimizdan 
ozdirayozdi-ya», deb sizni masxara qilurlar» (Furqon: 41-42). 

Nafslarida shirkni ulug'lash boʻlgani uchun mushriklar doim o'zlarini tavhidga 
chorlagan payg'am-barlarni ayblab, aqlsizlik, adashganlik va majnunlik bilan 
sifatlab kelganlar. 

Alloh taolo dedi: «Odamlar orasida shunday kimsalar borki, ular oʻzgalarni 
Allohga teng bilib, ularni Allohni sevgandek sevadilar» (Baqara: 165). Kim biron 
maxluqotni Allohni yaxshi ko'rganicha yaxshi koʻrsa, mushrik boʻladi. Alloh uchun 
yaxshi ko'rishni Alloh bilan birga yaxshi koʻrishdan farqlay bilish lozim. Qabrlarni 
muqaddas sanab sig'inadigan kishilarni Allohning tavhidi va ibodatiga doir 
narsalarni masxara qilishlarini, qabrda yotgan shafe'larini esa g'oyat ulug'lashlarini 
ko'rasiz. Ular birovi Allohga bemalol yolg'on qasam ichishi mumkin, biroq o'zi 
sig'inadigan aziz-avliyo nomiga yolg'on qasam ichishga botina olmaydi. Ba'zi 
toifalarni ko'rasizki, aziz-avliyodan xoh qabri yonida, xoh boshqa joyda boʻlsin, 
madad so'rashni o'zlari uchun sahar payti masjidda Allohga duo qilishdan ko'ra 
foydaliroq sanashadi va ularning yo'lidan tavhid sari burilgan kishilarni masxara 
qilishadi. Ko'plari masjidlarni xarob qilib, mashhadlarni obod qili-shadi. Bu 
Allohni, Uning oyatlarini va payg'ambarini mensimaslik va shirkni ulug'lashdan 
boshqa narsa emas (Majmu'ul fatovo: 15/47-49). 


Istehzo - masxara ikki xil boʻladi: 
Birinchi: U haqda oyat nozil boʻlgan ishlarda boʻlgani kabi ochiq masxaralash. 


Masalan: «Bu qorila-rimizdan ko'ra qornini yaxshi ko'ruvchiroq, tillari 

yolg'onchiroq, dushmanga ro'para kelganda qoʻrqoqroq odamni ko'rmadik» 
deganlar xususida oyat nozil boʻlgandi. Yoki: «Bu diningiz beshinchi din», «esipast- 
lar dini», yoki ma'rufga buyurib, munkardan qaytara-digan odamlarni ko'rishsa, 
masxara qilib: «Ana, dindorlar etib keldi» deganga o'xshash har turli gaplar kabi. 

Ikkinchi: Ochiq boʻlmagan masxaralash. Allohning Kitobi yo Rasululloh 
sollallohu alayhi va sallam-ning hadislari oʻqilganda yoki amri ma'ruf va nahiy 
munkar qilinganda ko'z qisish, til chiqarish, lab choʻchchaytirish, qoʻl bilan ishora 
qilish kabi. 

Ba'zilar aytadigan: «Islom yigirmanchi asrga yaramaydi, u faqat oʻrta asrlarga 
yaroqli din. U qoloq va reaktsion din, uning ta'zir va jazolarida o'ta qattiqqo'llik va 
vahshiylik bor, u taloqqa va ko'pxo-tinlikka ruxsat berishi bilan ayolning huquqiga 
zulm qilgan» degan gaplar, yoki: «inson tomonidan joriy qilingan qonunlar 
odamlar uchun Islom hukmlaridan yaxshiroq» degan gap, tavhidga chaqiradigan, 
qabr va mozorlarga sig'inishdan qaytaradigan odamni «bu ekstremist» deb atash, 
musulmonlar jamoatini boʻlib tashlashni istaydi, deyish yoki «bu vahhobiy», 
«beshinchi mazhabdagi odam» degan gaplar hammasi dinni va din ahlini soʻkish, 
sogʻlom aqidani masxara qilishga kiradi. Yoki bo'lmasam, Rasululloh sollal-lohu 
alayhi va sallamning sunnatlarini tutmoqchi boʻlgan odamning soqolini mazax 
qilib: «din soch-soqol bilan o'lchanmaydi» kabi gaplar ham shu qabildagi 
gaplardandir. 

Oltinchi boʻlim: 
Alloh nozil qilgandan boshqa narsa bilan hukm qilish 


Gap-so'zlarda, shariat asoslarida, xusumatlarda, qon (qatl, qasos)larda, 
moliyaviy muomalalarda va boshqa haq-huquqlarda ixtilof paydo bo'lganda Alloh 
taoloning hukmiga bo'ysunish, shariatiga rozi boʻlish, Uning Kitobiga va 
Rasulining sunnatiga murojaat qilish Allohga boʻlgan iymonning va bandalikning 
taqozosidir. Zero, yolg'iz Ugina hakamdir va hukm Unikidir. Shunday ekan, 
hokimlar Alloh nozil qilgan narsa bilan hukm qilishlari, fuqarolar Allohning Kitobi 
va Rasulining Sunnati asosida hukmlashishlari lozim. Alloh taolo aytadi: «Albat-ta, 
Alloh sizlarni omonatlarini oʻz egalariga topshirishga va odamlar orasida hukm 
qilganin-gizda adolat bilan hukm qilishga buyuradi» (Niso: 58). Yana aytadi: «Ey 
moʻminlar, Allohga itoat qilingiz, va payg'ambarga hamda oʻzlaringizdan 
boʻlgan (ya'ni musulmon) hokimlarga boʻyinsuningiz! Bordi-yu, biron narsa 
haqida talashib qolsangiz, — agar haqiqatan Allohga va oxirat kuniga 
ishonsangiz — u narsani Allohga va payg'ambariga qaytaringiz! Mana shu 
yaxshiroq va chiroyliroq echimdir» (Niso: 59). 

So'ng Alloh nozil qilgan narsadan boshqasi bilan hukmlashish iymon bilan bir 
joyda jamlanmas-ligini bayon qiladi: «(Ey Muhammad), oʻzlarini sizga nozil 
qilingan narsaga (Qur'onga) va sizdan ilgari nozil qilingan narsalarga iymon 
keltirgan deb hisoblaydigan (ayrim) kimsalar-ning tog'utga hukm so'rab 
borishni istayotganlarini ko'rmadingizmi? Holbuki, ularga unga ishonmas-lik 
buyurilgan edi. (Chunki) shayton ularni butunlay yoʻldan ozdirishni istaydi... 
Yoʻq, Robbingizga qasamki, to ular oʻz oʻrtalarida chiqqan kelishmovchiliklarda 
sizni hakam qilma-gunlaricha va keyin siz chiqargan hukmdan dillarida hech 
qanday tanglik topmay, toʻla taslim boʻ“lmagunlaricha — boʻyinsunmagunlaricha 
zinhor moʻmin boʻla olmaydilar» (Niso: 60-65). 

Alloh subhanahu qasam bilan ta'kidlab, Rasulul-loh sollallohu alayhi va 
sallamga hukm soʻrab borma-gan va u kishining hukmlariga rozi bo'lib, taslim 
bo'lmagan kishida iymon boʻlmasligini aytdi. Shuningdek, Alloh nozil qilgan 
narsadan boshqasi bilan hukm qiladigan hokimlarni kofir, fosiq va zolimlar deb 
atadi: «Kimda-kim Alloh nozil qilgan din bilan hukm qilmas ekan, bas, ular 
kofirlardir» (Moida: 44), «Kimda-kim Alloh nozil qilgan din bilan hukm qilmas 
ekan, bas, ular zolimlardir» (Moida: 45), «Kimda-kim Alloh nozil etgan din bilan 
hukm etmas ekan, ular fosiqlardir» (Moida: 47). 

Ba'zi islomga nisbatlangan davlatlarda boʻlgani-dek faqat shaxsiy 
ahvollardagina emas, balki ulamo-lar o'rtasida ijtihodiy so'zlardagi barcha 
nizolarda, shuningdek sud ishlarini ko'rishda va boshqa huquqiy masalalardagi 
xusumatlarda ham Alloh nozil qilgan narsa bilan hukm qilish va uning asosida 

hukmlashish lozim boʻladi. Zero, Islom bo'linmas bir butun dindir. Ixtiloflar 
paytida faqat Kitobu Sunnatdan dalili bo'lgan narsani biron mazhabga taassub 
qilmasdan, biron imomga tarafkashlik qilmasdan qabul qilinadi. Alloh taolo dedi: 
«Ey moʻminlar, toʻla holdagi islomga kiringiz! (Ya'ni, islomning ba'zi hukmlariga 
itoat qilib, ba'zilariga itoat qilmaydigan kimsalardan bo'lmangiz)!» (Baqara: 208). 
Yana dedi: «Yo kitobning bir qismiga ishonib, bir qismini inkor qilasizmi?» 
(Baqara: 85). 

Shuningdek, mazhablarga ergashgan kishilar oʻz imomlarining so'zlarini, 
xususan aqidaga doir ishlarda Kitobu Sunnatga qaytarishlari, ularga muvofiq 
kelganini olib, xilof kelganiini hech qanday taassubsiz va tarafkashliksiz rad 
qilishlari lozim boʻladi. Zero, imomlarning oʻzlari — ularni Alloh oʻz rahmatiga 
olgan boʻlsin —- shunga vasiyat qilganlar va barchalarining tutgan yo'llari shu 
bo'lgan. Kim shunga xilof ish qilsa, garchi ularning mazhablariga nisbatlansa-da, 
ularga ergashgan boʻlmaydi va Alloh taolo quyidagi oyatda aytgan kishilar 
jumlasidan boʻladi: «Ular Allohni qoʻyib o'zlarining donishmandlarini va 
rohiblarini hamda Masih binni Maryamni Parvardigor deb bildilar» (Tavba: 31). 
Oyat nasorolargagina xos boʻlmasdan, qilmishlari ularning qilmishiga oʻxshagan 
barchani oʻz ichiga oladi. 

Kim odamlar oʻrtasida Alloh nozil qilgan narsa-dan boshqasi bilan hukm qilib, 
Alloh va Rasulining amrlariga xilof qilsa yoki nafsi havosining ko'yiga kirib 
shunday qilishni istasa, har qancha mo'minlikni da'vo qilmasin, Islom va iymon 
boʻyinbog'ini boʻyni-dan echib tashlagan boʻladi. Alloh taolo bunday kimsa-larning 
ishlarini munkar, da'volarini esa yolg'on deb atadi: «(Ey Muhammad), oʻzlarini 
sizga nozil qilingan narsaga (Qur'onga) vasizdan ilgari nozil qilingan narsalarga 
iymon keltirgan deb da'vo qiladigan (ayrim) kimsalarning tog'utga hukm soʻrab 
borishni istayotganlarini koʻrmadin-gizmi? Holbuki, ularga unga ishonmaslik 
buyuril-gan edi» (Niso: 60). «Da'vo qiladigan» degan kalima-dan ularda iymon 
boʻlmasligi ma'lum boʻlmoqda. Chunki, «da'vo qilish» iborasi aksar amalga 
oshmay-digan va xilof qilinadigan yolgʻon da'volarga iste'-mol qilinadi. «Holbuki, 
ularga unga ishonmaslik buyurilgan edi». Chunki, tog'utga kofir bo'lish tavhidning 
ruknidir. Qachon bu rukn hosil boʻlmasa, tavhid vujudga kelmaydi. Tavhid 
iymonning asosi-dir, barcha amallar faqat u bilan yaroqli bo'ladi, u bo'lmasa 
yaroqsizga aylanadi. Bu narsa quyidagi oyat ma'nosida ochiq-ravshan ko'rinib 
turibdi: «Bas, kim tog'utga kofir boʻlsa va Allohga iymon keltirsa, u hech ajrab 
ketmaydigan mustahkam halqani ushlab-di» (Baqara: 256). Boisi, tog'utga hukm 
so'rab borish unga iymon keltirish demakdir. 

Alloh nozil qilgan narsa bilan hukm qilmaydigan kishida iymon boʻlmasligi 
Allohning shariatini hokim qilish - iymon, aqida va ibodat ekaniga dalolat qiladi. 
Allohning shariati uni hokim qilish odamlarga foydaliroq boʻlgani uchungina 

hokim qilinmaydi. Ba'zi odamlar shu tomoniga e'tibor qaratishadi va birinchi, 
asosiy tarafini unutishadi. Alloh subhanahu va taolo O'z shariatini faqat oʻziga 
manfaat borligi uchun hokim qiladigan, bu narsani ibodat deb qilmaydigan 
odamlarni ayblab aytadi: «Qachon ular Alloh va Uning payg'ambariga o'rtalarida 
hukm chiqarish uchun chorlansalar, banogoh ulardan bir guruhi (payg'ambar 
huzuriga kelishdan) yuz oʻ'girguvchidir. Agar haqiqat ular (taraf)da boʻlsa, 
(payg'ambar oldilariga) boʻyin egib kelurlar.» (Nur: 48-49). 

Demak, ular faqat o'z havoi nafslariga qarab ish tutishadi va nafslariga 
yoqmagan narsadan yuz oʻgirishadi. Chunki, ular Payg'ambar sollallohu alayhi va 
sallamga hukm so'rab kelishni Allohga ibodat deb bilishmaydi. 


Alloh nozil qilgandan boshqa narsa bilan hukm qiladigan odamning hukmi: 


Alloh taolo dedi: «Kimda-kim Alloh nozil qilgan din bilan hukm qilmas ekan, 
bas, ular kofirlardir» (Moida: 44). Oyati karima ma'nosiga koʻra, Alloh nozil 
qilgandan boshqa narsa bilan hukm qilish kufrdir. Bu kufr goho dindan 
chiqaruvchi katta kufr boʻlsa, goho dindan chiqarmaydigan kichik kufr bo'ladi. Bu 
hokimning (hukm qiluvchining) holiga qarab boʻladi. U agar Alloh nozil qilgan 
narsa bilan hukm qilish vojib emas deb e'tiqod qilsa va u bilan hukm qilish- 
qilmaslikda oʻzini ixtiyorli deb bilsa, yoki Allohning hukmini past koʻrsa va 
insonlar tarafidan tuzilgan qonun va tuzumlarni undan yaxshiroq deb bilsa, yoki 
uni hozirgi zamonga yaroqli emas desa yoki Alloh nozil qilgandan boshqa narsa 
bilan hukm qilish bilan kofir va munofiqlarning ko'nglini olishni istasa, bu katta 
kufrdir. Agar Alloh nozil qilgan narsa bilan hukm qilish vojib deb e'tiqod qilsa va 
ko'rilayotgan masalada Allohning hukmi nima ekanini bilsa, shundan so'ng 
oʻzining gunohkor bo'lishini e'tirof qilib turib, Allohning hukmida yuz oʻgirsa, u 
osiy va kichik kufr egasi bo'ladi. Agar Allohning hukmini bilishga urinsa, bunga 
kuch-g'ayrat sarflasa, biroq uni bilmasa va xato qilsa, u xatokor bo'ladi, xatosi 
kechirilgan va qilgan ijtihodi uchun bitta ajrga ega bo'lgan boʻladi (Qarang: 
«Tahoviya sharhi»: 363-364-sahifalar). 

Bu bir xos masaladagi hukm haqida edi. AMmo umumiy masalalardagi hukm 
bundan farqlidir. Shayxulislom Ibn Taymiya yozadi: 

«Hokim agar dindor boʻlsa, lekin ilmsiz ravishda hukm qilsa, do'zax ahlidan bo'ladi. 
Agar olim boʻlsa, lekin oʻzi bilgan haqning ziddi bilan hukm qilsa, do'zax ahlidan bo'ladi. 
Agar adolatsiz va ilmsiz ravishda hukm qilsa, do'zax ahlidan bo'lishga loyiqroq bo'ladi. Bu 
biron shaxsiy masaladagi hukm haqidagi gap edi. Ammo agar musulmonlarning dinida 
umumiy hukm qilsa va haqni botil, botilni haq desa, sunnatni bid'atga, bid'atni sunnatga, 
ma'rufni munkarga, munkarni ma'rufga aylantirsa, Alloh va Rasuli buyurgan narsadan 

qaytarsa va Alloh va Rasuli qaytargan narsaga buyursa, bu butunlay boshqa bir turki, unda 
Alloh taolo oʻzi hukm qiladi» (Majmu'ul fatovo: 35/388). 

Yana yozadi: «Shaksiz, kim Alloh payg'ambariga nozil qilgan narsa bilan hukm qilish 
vojib deb e'tiqod qilmasa, kofir bo'ladi. Kim odamlar o'rtasida hukm qilishda Alloh nozil 
qilgan narsaga ergashmasdan, balki oʻzi adolat deb ko'rgan narsa bilan hukm qilishni halol 
sanasa, u ham kofirdir. Dunyodagi har bir ummat-xalq adolat bilan hukm qilishga 
buyuradi. Gohida ularning dinidagi adolat kattakonlari adolat deb ko'rgan narsa bo'ladi. 
Balki Islomga mansub bo'lgan amirlardan ko'plari ham Alloh nozil qilmagan, o'zlarining 
ota-bobolaridan qolgan odatlari bilan hukm qilishadi va Kitobu Sunnat boʻyicha emas, balki 
mana shu urf-odatlari boʻyicha hukm qilishni munosib ko'rishadi, bu esa kufrdir» 
(Minhojus-sunnatin-nabaviya). 

Shayx Muhammad ibn Ibrohim Oli Shayx aytadi: «Agar Allohdan boshqaning 
hukmi bilan hukm qilsa-yu, aslida Allohning hukmigina haq ekanini va o'zining bu 
bilan gunohkor boʻlayotganini e'tiqod qilsa, undan sodir bo'layotgan bu ish faqat 
bir-ikki marta sodir bo'layotgan boʻlsa, mana shuni kichik kufr deyiladi. Ammo 
tartib bilan va davomiy ravishda Allohdan boshqaning hukmi bilan hukm qila 
turib: «Biz xato qilyapmiz, shariatning hukmi adolatliroq» deb aytsa ham, bu 
baribir dindan chiqaruvchi katta kufr bo'lave-radi». 

Bu soʻzlardan ma'lum boʻladiki, onda-sonda sodir boʻladigan juz'iy hukm bilan 
barcha hukmlarda yoki ko'p hukmlarda asos sanaladigan umumiy hukm oʻrtasida 
katta farq bor va bu dindan chiqaradigan kufr sanaladi. Zotan, kim shariati 
islomiyani chetga surib, uning o'rniga insonlar tarafidan tuzilgan qonunlarni 
o'rinbosar deb bilsa, bu degani qonun shariatdan ko'ra yaxshiroq va hayotga 
yaroqliroq degani bo'ladi. Bu esa shak-shubhasiz, dindan chiqaradigan va tavhidga 
zid keladigan katta kufrdir. 

Ettinchi boʻlim: 
Qonun chiqarish, halol qilish va harom qilish haqqini da'vo qilish 


Bandalar ibodatlarida, muomalotlarida va boshqa ishlarida unga binoan 
yuradigan, shuningdek ularning o'rtasidagi nizolarga ajrim chiqarib, xusumatlarga 
barham beradigan hukmlarni chiqarish faqat Alloh taoloning haqqidir: «Ogoh 
bo'lingizkim, yaratish va buyurish faqat Unikidir. Barcha olamlar Robbi — 
Alloh buyukdir» (A'rof: 54). Bandalariga nima narsalar yaroqli boʻlishini biluvchi 
va shunga ko'ra ularga qonunlar chiqaruvchi zot faqat Uning O'zidir. Parvardigor 
boʻlganidan ularga qonunlar chiqaradi, ular esa banda boʻlganliklaridan Uning 
qonunlarini qabul qiladilar, bunda manfaat faqat ularga bo'ladi. Alloh taolo aytadi: 
«Bordi-yu biron narsa haqida talashib qolsangiz, — agar haqiqatan Allohga va 
oxirat kuniga ishonsangiz — u narsani Allohga va payg'ambariga qaytaringiz! 
Mana shu yaxshiroq va chiroyliroq echimdir» (Niso: 59). «Sizlar ixtilof qilgan har 
bir narsaning hukmi Allohga (qayta-rilur va U zot kim haq, kim nohaq ekanligini 
ajratib berur)» (Shuro: 10). Alloh taolo bandalar-ning Oʻzidan boshqani qonun 
chiqaruvchi deb qabul qilishlarini inkor qildi: «Yoki ularning dindan Alloh izn 
bermagan narsalarni ularga shariat qilib bergan sheriklari — butlari bormi?!» 
(Shuro: 21). 

Demak, kim Allohning qonunchiligidan boshqa qonunchilikni qabul qilsa, Alloh 
taologa shirk keltirgan bo'ladi. Alloh va Rasuli tomonidan mashru' qilinmagan 
ibodatlar barchasi bid'atdir va har qanday bid'at zalolatdir. Rasululloh sollallohu 
alayhi va sallam dedilar: «Kim bizning bu ishimizda (ya'ni dinimizda) undan 
boʻlmagan narsani paydo qilsa, u rad qilinadi» (Muttafaqun alayh). Bir rivoyatda: 
«Kim bizning amru farmonimiz boʻlmagan biron ishni qilsa, urad qilinadi» (Imom 
Muslim rivoyati). Siyosatda va odamlar oʻrtasida hukm yuritishda Alloh va Rasuli 
chiqarmagan har qanday qonun - tog'ʻutning hukmidir, johiliyat hukmidir: 
«Johiliyat hukmron boʻlishini istaydilarmi?! Iymonlari komil boʻlgan qavm 
uchun Allohdan ham goʻzalroq hukm qilguvchi kim bor?!» (Moida: 50). 

Shuningdek, halol qilish va harom qilish haqqi ham faqat Allohga tegishli bo'lib, 
biron kimsa bu haqlarda U zotga sherik boʻlishi mumkin emas. Alloh taolo aytadi: 
«Allohning nomi zikr qilinmagan narsalardan emangiz! Zotan, bu ish itoatsiz- 
likdir. Albatta, shaytonlar oʻz doʻstlarini (ya'ni mushriklarni) sizlar bilan 
janjallashishlari uchun vasvasaga solurlar. Agar ularga boʻyinsun-sangizlar, hech 
shak-shubhasiz mushriklardan boʻlib qolursizlar» (An'om: 121). 

Alloh subhanahu Oʻzi harom qilgan narsalarni halol sanaydigan shaytonlarga 
va ularning doʻstla-riga itoat qilishni O'ziga shirk keltirish deb atadi. Xuddi shu 
kabi, kimda-kim olimlarga va amirlarga Alloh halol qilgan narsani harom 
qilishlarida yo Alloh harom qilgan narsani halol qilishlarida itoat qilsa, ularni 

oʻziga iloh tutgan boʻladi. Alloh taolo aytganidek: «Ular Allohni qo'yib, oʻzlari- 
ning olimlarini va rohiblarini hamda Masih ibn Maryamni Rob (iloh) qilib 
oldilar. Holbuki, faqat yagona Allohga bandalik kilishga buyuril-gan edilar. 
Undan oʻzga haq iloh yoʻqdir. U zot ularning shirklaridan pokdir» (Tavba: 31). 

Payg'ambar sollallohu alayhi va sallam mazkur oyatni Adiy ibn Hotim 
roziyallohu anhuga oʻqib berganlarida u: «Yo Rasululloh, biz ularga ibodat qilmas 
edik-ku» dedi. U zot: «Sizlarga Alloh harom qilgan narsani halol qilib berishsa 
halol sanardin-giz, Alloh halol qilgan narsani harom deyishsa harom sanardingiz, 
shunday emasmmi, axir?!» dedilar. «Ha, shunday» deganida: «Mana shu ularga 
ibodat qilishdir», dedilar (Termiziy, Ibn Jarir va boshqalar rivoyati). 

Halol qilish va harom sanashda Alloh qolib, ularga itoat qilish — ularga ibodat 
va shirk boʻldi. Bu esa «Bir Allohdan oʻzga haq iloh yo'q» deb guvohlik beruvchi 
tavhidga zid boʻlgan katta shirkdir. Zero, bu shahodat ma'nosiga koʻra halol qilish 
va harom qilish faqat Alloh taoloning haqqidir. Agar olimlarga va obidlarga 
Allohning shariatiga muxolif ravishda halol qilish va harom qilishlarida itoat qilgan 
odam haqida gap shu boʻlsa - vaholanki, ular ilm va dinga yaqin boʻlishadi, ba'zan 
xatolari notoʻgʻri ijtihodlari tufayli boʻlib, buning uchun bir ajrga ega boʻlishlari 
ham mumkin — endi kofir va dinsizlar tarafidan yaratilib, musulmon 
mamlakatlariga yuborilayotgan, musulmonlar o'rtasida u bilan hukm qilinayotgan 
qonunlardagi hukmlarga itoat qiluvchi odamlar haqida nima deyish mumkin?! 

Sakkizinchi boʻlim: 
Dinsiz toifalarga, johiliy partiyalarga a'zo boʻlishning hukmi 


1) Kommunistik, sekulyar (ilmoniya-dunyoviylik), kapitalistik kabi dinsiz toifa 
va yo'llarga a'zo bo'lish Islomdan qaytib, murtad boʻlishdir. Agar bu yo'llarga a'zo 
bo'lgan odam Islomni da'vo qilsa, bu katta nifoq bo'ladi. Zero, munofiqlar zohirda 
Islomga nisbatlanib, aslida kofirlar bilan boʻladi-lar. Alloh taolo ular haqida 
shunday deydi: 

«Iymon keltirgan zotlarga yo'liqqanlarida: «Biz ham iymon keltirdik», 
deydilar. Oʻzlarining shaytonlari (boshliqlari) bilan holi qolganda esa: «Biz 
albatta sizlar bilan birgamiz, faqat (ular-ning ustidan) kulmoqdamiz, xolos», 
deyishadi» (Baqara: 14). 

Yana aytadi: «Ular (ya'ni munofiqlar) sizlarga koʻz tikib turadilar. Agar 
sizlarga Alloh tomoni-dan fathu zafar boʻlsa: «Biz ham sizlar bilan bir dindamiz- 
ku», deydilar. Agar g'alaba kofirlarga nasib boʻlsa: «Biz sizlardan ustun boʻlgan 
va sizlarni moʻminlardan himoya qilgan emasmi-dik?», deyishadi» (Niso: 141). 

Bu aldoqchi munofiqlarning ikkita yuzi boʻladi. Bir yuzi bilan mo'minlarga 
boqishsa, ikkinchi yuzi bilan kofir doʻstlariga boqishadi. Ularning ikkita tili boʻladi. 
Bittasini musulmonlar zohiriga qarab qabul qilaveradilar, ikkinchisi esa ularning 
yashirin sirlarini fosh qiladi: «Iymon keltirgan zotlarga yo'liqqanlarida: «Biz ham 
iymon keltirdik», deydilar. Oʻzlarining shaytonlari (boshliqlari) bilan holi 
qolganda esa: «Biz albatta sizlar bilan birgamiz, faqat (ularning ustidan) kulmoq- 
damiz, xolos», deyishadi» (Baqara: 14). 

Kitobu Sunnatdan —- uning ahlini masxaralab va haqir sanab - yuz o'girishdi, 
ko'paygani sari yomonlik va mutakabbirlikni ziyoda qiladigan ilmlari bilan 
mag'rurlanib, Allohu Rasulining hukmiga boʻysunish-dan bosh tortishdi. Allohu 
Rasulining so'zlarini mahkam ushlagan kishilarni ko'rishsa, ularning ustla-ridan 
kulishlarini koʻrasiz: «Alloh ularning usti-dan kuladi va oʻz tug'yonlarida 
adashib-uloqib yurishlarini davomli qiladi» (Baqara: 15). Zero Alloh taolo 
moʻminlar safiga qoʻshilishga buyurgan: «Ey moʻminlar, Allohdan qoʻrqingiz va 
iymonla-rida rostgo'y boʻlgan zotlar bilan birga bo'lingiz!» (Tavba: 119). 

Bu dinsiz yoʻllar bir-biriga qirpichoq yoʻllardir, chunki ular botilga asoslangan. 
Masalan, shuyuiylar (kommunistlar) Yaratuvchi subhanahu va taoloning borligini 
inkor qilishadi va samoviy dinlarga qarshi kurashishadi. Kim oʻz aqliga aqidasiz 
yashashni ravo ko'rsa, birlamchi aqliy haqiqatlarni inkor qilsa, u aqlini 
ishlatmaydigan beaql bo'ladi. Ilmoniylar (dunyoviylik tarafdorlari) dinlarni inkor 
qilishadi va bu hayotda faqat hayvonlarcha yashashdan boshqa g'oyasi bo'lmagan 
moddiylikka (materialistik falsafaga) suyanishadi. Kapitalist-larning esa haloldan 
boʻladi-mi, haromdan boʻladimi, qaysi tomondan bo'lsa ham mol-dunyo 

jamg'arishdan boshqa g'am-tashvishi bo'lmaydi. Ularda kambag'allarga nisbatan 
mehr-shafqat degan narsa boʻlmaydi. Iqtisodlari ribo asosiga qurilgan. Ribo esa 
Alloh va Rasuliga qarshi kurash, davlat va shaxslarning emirilishi, qashshoq 
xalqlarning qonlarini so'rish, demakdir. Zarracha iymoni bor odam u yoqda tursin, 
qaysi aqli raso inson bunday aqlsiz, dinsiz, hayotda intiladigan va uning yo'lida 
kurashadigan biror g'oyasi boʻlmagan bu tuzumlarda yashashga rozi bo'ladi?! 
Aslida bu tuzumlar musulmonlar diyoriga ularning ko'pidan sahih din 
ko'tarilgani, yoʻlsizlik ustida tarbiyalanib, qaramlikda yashashgani boisgina kirib 
kelgan. 

2) Johiliy, milliy, irqiy partiya va toifalarga a'zo bo'lish ham kufrdir, Islom 
dinidan qaytib, murtad bo'lishdir. Chunki, Islom milliy-irqiy taassublarni, johiliy 
na'ralarni rad etadi. Alloh taolo aytadi: «Ey insonlar, darhaqiqat Biz sizlarni bir 
erkak (Odam) va bir ayol (Havvo)dan yaratdik hamda bir-birlaringiz bilan 
tanishi-shingiz (do'st-birodar bo'lishingiz) uchun sizlarni (turli-tuman) xalqlar va 
qabila-elatlar qilib qoʻydik. Albatta, sizlarning Alloh nazdidagi eng 
hurmatlirogʻingiz taqvodorrog'ingizdir» (Huju-rot: 13). 

Payg'ambar sollallohu alayhi va sallam dedilar: «Kim asabiyyaga (millatchilik, 
tarafkashlikka) chaqir-sa, u bizdan emas. Kim asabiyya uchun jang qilsa, u bizdan 
emas. Kim asabiyya uchun g'azablansa, u bizdan emas» (Imom Muslim rivoyati). 

Yana dedilar: «Albatta Alloh sizlardan johiliyat taassubchiligini va ota-bobolar 
bilan maqtanishni ketkazdi. Endi kishi faqat taqvodor mo'min yoki badbaxt fojir 
bo'ladi. Insonlar Odam farzandla-ridir, Odam esa tuproqdan yaralgan. Arabning 
ajam ustida hech qanday afzalligi yoʻq, faqat taqvo bilangina (afzal bo'lishi 
mumkin)» (Termiziy va boshqalar rivoyati). 

Bunday toifachiliklar musulmonlarni boʻlib tashlaydi. Holbuki, Alloh taolo 
birlikka, yaxshilik va taqvo ustida o'zaro yordamlashishga buyurgan, boʻlinish va 
ixtilofga berilishdan qaytargan. Alloh taolo aytadi: «Va barchangiz Allohning 
arqoniga (Qur'onga) bog'laningiz va boʻlinmangiz! Hamda Allohning sizlarga 
bergan ne'matini eslang: bir-biringizga dushman boʻlgan paytlaringizda dilla- 
ringizni oshno qilib qoʻydi-yu, sizlar Uning ne'mati sabab birodarlarga 
aylandingiz» (Oli Imron: 103). 

Alloh taolo bizlardan faqat bitta hizb-jamoa bo'lishimizni istaydi. Najotga 
erishuvchi bu hizb - Allohning hizbidir. 

«Biroq, Evropaning siyosiy va madaniy istilosiga uchraganidan so'ng islom olami ushbu 
qon-qarindoshlik, jinsiy va milliy-irqiy taassubchiliklarga bo'ysuna boshladi, ularni ilmiy 
asoslangan masala, muqarrar haqiqat, qochib qutulish imkonsiz bo'lgan voqelik deb ishona 
boshladi, musulmon xalqlar Islom tag tomiri bilan yoʻqotib tashlagan taassubchilikni yana 
qayta tiriltirishga, uning rasm-rusumlarini tiklashga, islomdan oldingi davrlardagi milliy- 
irqiy an'ana-lari bilan faxrlanishga g'ayritabiiy bir intilish bilan intila boshladi. Vaholanki, 

ayni shu narsani Islom johiliyat deb nomlagan, Alloh taolo musul-monlarga undan qutulish 
ne'matini in'om qilgan va bu ne'matning shukrini ado etishga undagan edi. 

Tabiiyki, aslida mo'min kishi uzoq yo yaqin davrlar ilgari o'tgan johiliyatni faqatgina 
nafrat, yomon ko'rish, jirkanish va seskanish bilan eslaydi. Qamoq azoblariga duchor bo'lib, 
undan endigina qutulib chiqqan odam mahbuslik davrida chekkan azob-uqubatlar va 
tortgan xo'rliklarini titroqlarsiz eslay oladimi axir?! Uzoq vaqt og'ir dard tortib, hayotdan 
butunlay umidi uzilgan odam kasalligidan tuzalib ketgach, o'tgan kunlarini rangi 
o'zgarmay, ko'ngli buzilmay eslay oladimi axir?!» (Abul Hasan an-Nadviy, «Riddatun 
va la Aba Bakr laha» risolasidan). 

Bu toifachiliklar Allohning shariatidan yuz oʻgirgan, Uning dinidan tongan 
kimsalar uchun Alloh yuborgan azob deb bilmoq lozim. Alloh taolo aytgani-dek: 
«Ayting: U sizlarga ustingizdan yo oyoqlarin-giz ostidan azob yuborishga, yoki 
sizlarni guruh-guruh qilib aralashtirib yuborib (jangu jadallar-da) 
ayrimlaringizga ayrimlaringizning zararini totdirib qoʻyishga qodir bo'lgan 
zotdir» (An'om: 65). 

Rasululloh sollallohu alayhi va sallam dedilar: «Modomiki, rahbarlari Allohning 
Kitobi bilan hukm qilmas ekan, Alloh ularni bir-birlariga azob tottiradigan qilib 
qoʻyadi» (Ibn Moja rivoyati). 

Hizb va toifalarga taassub qilish xuddi yahud-larda boʻlganidek, boshqalarda 
boʻlgan haqdan yuz oʻgirishga sabab boʻladi. Alloh taolo ular haqida shunday 
deydi: Qachon ularga: «Alloh nozil qilgan narsaga iymon keltiring», deyilsa, «Biz 
oʻzimizga nozil qilingan narsaga iymon keltiramiz», deydilar. Va undan keyin 
kelgan oʻ'zlaridagi narsani (Tavrotni) tasdiq etuvchi haq (kitob)ga kofir 
boʻladilar» (Baqara: 91). 

Rasululloh sollallohu alayhi va sallam keltirgan haqdan ota-bobolarining yo'liga 
taassub qilib yuz oʻgirgan johiliyat ahlining holati ham ayni shunday boʻlgan edi: 
«Qachon (mushriklarga): «Alloh nozil qilgan hukmlarga boʻysuning, deyilsa, 
ular: «Yoʻq, biz otalarimizni qanday yoʻlda topgan boʻlsak, o'shanga 
ergashamiz», deyishadi» (Baqara: 170). 

Bu toifachilar o'z toifalarini Alloh butun basha-riyatga marhamat qilib bergan 
Islomning oʻrniga qo'yishni istaydilar. 

Toʻqqizinchi boʻlim: 
Hayotga moddiylik nazari bilan qarash va bu nazariyaning zararlari 


Hayotga nisbatan ikki xil qarash -— moddiy qarash va sog'lom qarash mavjud 
bo'lib, har ikki qarashning oʻziga xos ta'sirlari bor. 


a) Hayotga moddiylik nazari bilan qarash ma'nosi: 

Hayotga moddiy nazar bilan qarashda insonning fikr yuritishi faqat naqd nafs 
xohishlariga erishishgagina kifoyalangan va harakatlari shu doira ichigagina 
cheklangan bo'ladi. Fikrlashi buning ortidan keluvchi oqibatlarga etib bormaydi, 
bu oqibatlar uchun amal qilmaydi, u haqda qayg'urmaydi. Bilmaydiki, Alloh taolo 
bu dunyo hayotini oxirat uchun ekinzor qilgan, dunyoni amal hovlisi, oxiratni esa 
jazo-mukofot hovlisi qilgan. Kim dunyosini solih amallar bilan g'animat bilsa, har 
ikki hovlining foydasini qoʻlga kiritgan bo'ladi, kim dunyosini zoe qilsa, oxiratini 
ham zoe qilgan boʻladi: «U dunyoyu oxiratda ziyon ko'rur. Bu esa ochiq-aniq 
ziyondir» (Haj: 11). 

Alloh taolo bu dunyoni bekorga yaratmadi, balki uni ulkan hikmat uchun 
yaratdi. Alloh taolo aytadi: «U sizlarning qaysilaringiz chiroyliroq-yaxshiroq 
amal qilguvchi ekanligingizni imtihon qilish uchun oʻlim va hayotni yaratgan 
zotdir» (Mulk: 2). 

«Albatta, Biz (bandalarimizdan) qaysilari chiroyliroq amallarni qilishlarini 
sinamoq uchun Er ustidagi bor narsani unga ziynat — bezak qilib qoʻydik» 
(Kah£: 7). 

Alloh subhanahu bu hayotda hisobi faqat O'ziga ma'lum boʻlgan darajada ko'p 
dunyo matolarini va koʻzga koʻrinib turuvchi ziynatlarni — mol-dunyo, farzandlar, 
obro'-e'tibor, hukmronlik va boshqa lazzatbaxsh narsalarni yaratib qo'ydi. 

Odamlar ichida ayrim — to'g'rirog'i ko'pchilik — kishilar borki, qarashlari bu 
matolarning faqat tashqi tarafiga cheklangan, nafslarini shular bilan qondiradilar, 
ularning ichki tarafiga nazar solmay-dilar, ularga erishish, jamg'arish va ular bilan 
lazzat topish bilan band bo'lib, ular ortidan keluvchi oxirat hayoti uchun amal 
qilishdan g'aflatdalar. Va hatto shu dunyo hayotidan boshqa hayot bo'lishini inkor 
qiladilar. Alloh taolo aytganidek: «Hayot faqat dunyodagi hayotimizdir. Biz hech 
qayta tirilguvchi emasmiz, deb aytadilar» (An'om: 29). 

Alloh taolo hayotga bunday nazar bilan qaraydi-gan kishilarga va'id — azob 
xabarini beradi: «Albatta, Bizga roʻbaro” bo'lishni umid qilmay-digan, hayoti 
dunyoning oʻzigagina rozi boʻlib, faqat oʻsha bilan xotirlari jam boʻlgan kimsalar 
hamda Bizning oyatlarimizdan g'ofil qolgan kimsalar — ana oʻshalarning joylari, 
kasb qilib oʻtgan gunoh-lari sababli — doʻzaxdir» (Yunus: 7-8). 

Yana aytadi: «Kim (faqat) shu hayoti dunyoni va uning zebu ziynatlarini 
istaydigan boʻlsa, ularga qilgan amallarini(ng ajr-mukofotini) shu dunyoda komil 
qilib berurmiz va ular bu dunyoda ziyon koʻrmaydilar. Unday kimsalar uchun 
oxiratda doʻzax oʻtidan oʻzga hech kanday nasiba yoʻqdir. Ularning bu dunyoda 
qilgan barcha yaxshiliklari behuda ketur va qilib oʻtgan amallari befoydadir» 
(Hud: 15-16). 

Bu azob xabari va bu tahdid mazkur qarash taraf-dorlarining barchasini: 
munofiqlar va riyokorlar kabi oxirat amalini qilib turib, bu bilan dunyo hayotini 
istaydigan kishilar boʻladimi, johiliyat ahli va kapitalist, kommunist, ilmoniy 
dinsizlar kabi buzg'unchi yoʻllarni tutgan, qayta tirilish va hisob-kitobga 
ishonmaydigan kofirlar bo'ladimi, farqsiz, barcha-barchasini o'z ichiga oladi. Zero, 
ular hayotning qadrini bilmadilar, ularning dunyoga boʻlgan qarashlari 
hayvonlarning qarashidan farq qilmaydi. Balki ular hayvonlardan ham 
adashganroq, chunki aqllarini ishlatmadilar, kuch-toqatlarini foniy va yoʻq boʻlib 
ketuvchi narsalarga sarfladilar, vaqtlarini zoe qildilar. Oʻzlarini kutib turgan, bir 
kun kelib ilojsiz albatta unga boradigan oqibatlari uchun amal qilmadilar. 
Hayvonlarni esa biron-bir oqibat kutib turgani yoʻq, ularning bu haqda fikr 
yuritadigan aqllari ham yoʻq. Alloh taolo aytadi: «Yoki siz ularning koʻplariga 
(haq soʻzni) tinglay oladilar yo anglay oladilar deb oʻylaysizmi?! (Undoq emas, 
zero) ular hech narsa emaslar, magar chorva hayvonlari kabidirlar. Yoʻq, ular 
yanada yoʻldan ozganroq kimsalardir!» (Furqon: 44). 

Alloh taolo bu qarash egalarini bilimsizlik bilan sifatladi: «Lekin koʻp odamlar 
bilmaslar. Ular oxiratdan g'ofil-bexabar boʻlgan hollarida faqat hayoti 
dunyoning zohirinigina bilurlar» (Rum: 6-7). 

Ular garchi sanoat va ixtirolar bobida etuk bilim egalari boʻlgan taqdirda ham, 
ilm va bilim egasi deb nomlanishga noloyiq johillardir. Chunki ularning bilimlari 
dunyo hayotining faqat zohiriy tarafidan u yogʻiga o'tolmadi. Bu — egalari olimlik 
deb atalgan bunday sharafli nomga ega boʻlishga sazovor boʻlmay-digan noqis 
ilmdir. Aslida, bunday yuksak unvon Allohni haqqi-rost tanigan va Undan 
qoʻrqqan zotlarga iste'mol qilinadi. Alloh taolo aytganidek: «Allohdan bandalari 
orasidagi olim-bilimdon-largina qoʻrqur» (Fotir: 28). 

Hayotga moddiy qarashga yorqin namunalardan biri — Alloh taolo Qorun 
qissasida zikr qilgan voqea va unga ato etgan behisob xazinalardir: «Soʻng, (Qorun) 
qavmi oldiga yasan-tusan qilib chiqqan edi, hayoti dunyoni istaydigan kimsalar: 
«Ex, qani edi bizlar uchun ham Qorunga ato etilgan molu-davlat boʻlsa edi. 
Darhaqiqat u ulug' nasiba egasidir», dedilar» (Qasas: 79). 

Unga o'xshashni orzu qildilar, unga havas bilan qaradilar va moddiy 
qarashlaridan kelib chiqib, uni ulug” nasiba egasi deb sifatladilar. Bu xuddi hozirgi 
davrda kofir davlatlarda boʻlgan iqtisod va sanoat-ning rivojlanishiga o'xshaydiki, 

iymoni zaif bo'lgan musulmonlar ularning kofir ekanlariga va ularni kutib turgan 
yomon oqibatlarga qaramasdan, ularga og'izlarining suvi kelib qaraydilar. Bu xato 
qarash ularni kofirlarni ulug'lashga, ko'ngillarida ularga nisbatan hurmat-ehtirom 
paydo boʻlishiga, yomon axloq-odoblarida ulardan o'rnak olishga olib keladi. 
Vaholanki, ularga harakatchanlikda, kuch-qudratga erishishda va foydali ixtiro va 
sanoatlarda taqlid qilsalar to'g'riroq boʻlar edi. 


b) Hayotga boʻlgan ikkinchi — toʻg'ri qarash: 

Bu qarash egasi bu dunyoda boʻlgan mol-davlat, saltanat va moddiy 
quvvatlarning barchasini oxirat ishi uchun yordamlanadigan vosita deb qaraydi. 

Aslida, dunyoning o'zi hech qanday aybli narsa emas, maqtov yoki ayblov 
faqatgina bandaning unda qilgan amaliga qaratiladi. Dunyo - oxiratga o'tish uchun 
bir yo'lak va ko'prikdir, jannat ozuqasi dunyodan olinadi, jannat ahli erishadigan 
eng yaxshi maishat ularning bu dunyoda ekkan urug'laridan hosil boʻladi. 

Dunyo - jihod, namoz, ro'za, Alloh yo'lida infoq-ehson qilish hovlisi, 
yaxshiliklar tomon musobaqa-lashish maydoni. Alloh taolo jannat ahliga aytadi: 
«Oʻtgan kunlarda (ya'ni hayoti dunyoda) qilib oʻtgan (ezgu) amallaringiz sababli 
(ushbu noz-ne'mat-larni) pok bilib eb-ichaveringlar» (Al-Haaqqa: 24). 

Oʻninchi boʻlim: 
Ruqyalar va tumorlar 


1) Ruqyalar 

Ruqyalar deb istma, og'riq kabi biron ofatga yo'liqqan odamga o'qib, dam 
solinadigan duolarga aytiladi. Uni «azoyim» deb ham nomlaydilar. U ikki xil 
boʻladi: 

Birinchi: Qur'on oyatlari oʻqish yoki Allohning ism va sifatlari bilan panoh 
so'rash kabi shirkdan xoli boʻlgan ruqyalar. Ruqyaning bu turi mubohdir. Chunki, 
Payg'ambar sollallohu alayhi va sallam ruqya qilganlar, ruqya qilishga buyurganlar 
va unga ijozat berganlar. 

Avf ibn Molik roziyallohu anhu aytadi: «Biz johiliyatda ruqya qilar edik. 
Rasululloh sollallohu alayhi va sallamdan bu haqda soʻragan edik: «O'qiydi-gan 
ruqyalaringizni menga ko'rsatinglar. Modomiki, shirk boʻlmasa, ruqyalarning 
zarari yoʻq», dedilar (Imom Muslim rivoyati). 

Imom Suyutiy aytadi: Ulamolar ruqya uchta shart jamlanganda joiz bo'lishiga 
ittifoq qilganlar: Allohning kalomi yoki Allohning ism va sifatlari bilan boʻlishi; 
arab tilida va ma'nosi tushunarli boʻlishi; ruqyaning oʻzi hech qanday ta'sir 
qilmaydi, u faqat Allohning taqdiri bilan ta'sir qiladi, deb e'tiqod qilish. 

O'qilish kayfiyati: Kasalga oʻqib, dam solinadi yoki suvga dam solib, uni 
bemorga ichiriladi. Sobit ibn Qays rivoyat qilgan hadisda aytilishicha: «Payg'ambar 
sollallohu alayhi va sallam Bathondan tuproq olib, uni bir qadahga soldilar, so'ng 
unga suv bilan dam urib, uning ustidan quydilar» (Abu Dovud rivoyati). 

Ikkinchi: Shirkdan xoli bo'lmagan, ya'ni duo, madad so'rash, panoh tilash bilan 
Allohdan boshqa-sidan yordam so'raladigan ruqyalar. Jinlarning ism-lari bilan, 
maloikalarning, anbiyo va solihlarning ismlari bilan ruqya qilish kabi. 

Bu — Allohdan boshqaga duo qilish boʻlib, katta shirk hisoblanadi. Yoki arab 
tilida bo'lmagan va ma'nosi tushunarsiz boʻlgan soʻzlar bilan ruqya qilinganda 
bilmagan holda shirk va kufr aralashib qolish xavfi bo'ladi. Ruqyaning bu turi man 
qilingan. 


2) Tumorlar: 
Tumor — bolalarning, ba'zan katta yoshli erkak va ayollarning bo'yniga 
taqiladigan narsa boʻlib, u ikki turli boʻladi. 


Tumorning birinchi turi: 

Tumorga Qur'on oyatlari yoki Allohning ism va sifatlari bitilgan bo'ladi va shifo 
talabida taqib olinadi. Ulamolar bu xil tumorlar taqishning hukmi to'g'risida ikki 
xil fikrga bo'linganlar: 

Birinchi fikr: Bunday tumorlar taqish joiz. Bu Abdulloh ibn Amr ibn Os 
roziyallohu anhuning so'zidir. Oisha roziyallohu anhodan rivoyat qilingan 
soʻzning zohiri ham shu. Abu Ja'far al-Boqir va Ahmad ibn Hanbal ham bir 
rivoyatda shu fikrda boʻlganlar va tumorlar taqishdan man qiluvchi hadisni shirk 
aralashgan tumorlarga xos deb ta'vil qilganlar. 

Ikkinchi fikr: Taqish mumkin emas. Bu Ibn Mas'ud va Ibn Abbos, shuningdek 
Huzayfa, Uqba ibn Omir va Ibn Ukaym roziyallohu anhum fikrlaridir. 
Tobeinlardan bir jamoasi, jumladan Ibn Mas'ud-ning ashoblari, bir rivoyatda, 
ko'pchilik ashoblari-ning so'zlariga koʻra, imom Ahmad ham shu fikrda boʻlganlar. 
Bu fikrga hujjat qilib Ibn Mas'ud roziyallohu anhu Rasululloh sollallohu alayhi va 
sallamdan rivoyat qilgan: «Ruqyalar, tumorlar va isitma-sovutma qilish shirkdir» 
hadisini aytadilar. (Abu Dovud, Ibn Moja, Ahmad rivoyatlari). 

Bu fikr uch jihatdan to'g'ridir: 

-Hadisdagi qaytariq umumiy boʻlib, umumdan biron narsani xoslanmagan. 

-Vositani to'sish bor, chunki bu narsa ruxsat berilmagan tumorlarni taqishga 
olib borishi mumkin. 

-Qur'on oyatlari yozilgan narsani taqib olgan odam u bilan ilojsiz hojatxonaga 
ham kiradi va bu bilan Qur'onning xorlanishiga sabab bo'ladi. 


Tumorning ikkinchi turi: 

Munchoq, suyak, chig'anoq, ip, oyoq kiyimi, har xil mixlar, jin va 
shaytonlarning ismlari, tilsimlar kabi Qur'on oyatlaridan boshqa taqib olinadigan 
narsalar boʻlib, bular qat'an harom va shirkdir. Chunki, Alloh subhanahudan, U 
zotning ismlari, sifatlari va oyatlaridan boshqa narsalarga bog'la-nishdir. Hadisda: 
«Kim biron narsaga bog'lansa, oʻsha narsaga topshirib qoʻyiladi» deyilgan (Ahmad, 
Termiziy rivoyatlari). Ya'ni, Alloh taolo uni oʻzi bog'langan narsaga topshirib 
qoʻyadi. Kim Allohga bog'lansa, Unga iltijo qilsa, ishini Unga topshirsa, Alloh unga 
kifoya qiladi, uzog'ini yaqin, og'irini engil qiladi. Kim Undan boshqaga — 
maxluqlarga, tumorlarga, dori-darmonlarga, qabrlarga suyansa, Alloh uni mana 
shu —- undan biron narsani behojat qilolmaydigan, unga foyda ham, zarar ham 
etkaza olmaydigan narsalarga topshirib qo'yadi-da, natijada aqidasini boy beradi, 
Robbi bilan boʻlgan aloqasi uziladi va U zot uni yordamsiz qoldiradi. 

Musulmon kishi aqidasini zararlantiradigan va buzadigan narsalardan 
muhofaza qilishi, nojoiz bo'lgan davolarni qabul qilmasligi, darddan xalos boʻlish 
maqsadida turli safsataboz va aldoqchi kimsalar huzuriga bormasligi lozim. 
Chunki, ular uning qalbini va aqidasini kasallantiradilar. Kim Allohga tavakkul 
qilsa, Alloh unga kifoya qiladi. 

Ba'zi odamda biron-bir hissiy kasallik boʻlmasa-da, vahmiy kasallikdan — ko'z 
tegishi yoki hasaddan xavf qilib tumor taqadi yoki mashinasiga, ot-uloviga, uyi yo 


www.ahliilm.com kutubxonasi 91 


Tavhid aqidasi 


doʻkonining eshigiga tumor osib qoʻyadi. Bu ishlar hammasi aqidaning 
nochorligidan, Allohga boʻlgan tavakkulining zaifligidandir. Agar aqida zaiflashsa, 
u haqiqiy kasallikki, uni tavhid va sahih aqidani o'rganish orqali davolash lozim 
boʻladi. 

Oʻn birinchi boʻlim: 
Allohdan boshqaga qasam ichish, maxluqni Allohga vosita qilish, Allohni 
qoʻyib, maxluqdan madad tilash hukmi 


a) Allohdan boshqaga qasam ichish: 

Qasam - xossatan muazzam (ulug'lanuvchi, ta'zim qilinuvchi) zotning nomini 
zikr qilish bilan hukmni ta'kidlash demakdir. Ta'zim (ulug'lanish) — yolg'iz Alloh 
taoloning haqqidir, Undan boshqasi bilan qasam ichish aslo joiz emas. Ulamolar 
qasam faqatgina Alloh bilan yoki Uning ismlari yoki sifatlari bilan bo'lishiga ittifoq 
qilganlar, U zotdan boshqasi bilan qasam ichishdan man qilini-shiga ijmo 
qilganlar. Allohdan boshqasi bilan qasam ichish shirkdir. Isn Umar roziyallohu 
anhumo rivoyat qilgan hadisda Rasululloh sollallohu alayhi va sallam aytganlar: 
«Kim Allohdan boshqaga qasam ichsa, u aniq kofir bo'libdi yoki mushrik bo'libdi» 
(Ahmad, Termiziy, Hokim rivoyatlari). Aslida u kichik shirk sanaladi, biroq uning 
nomiga qasam ichilayotgan shaxs qasam ichuvchining nazdida sig'inish 
darajasigacha ulug'lansa, unda bu katta shirkka aylanadi. Bugungi kunda 
qabrlarga sig'inuvchilarning holiga oʻxshashki, ular qabrda yotgan ulug'laridan 
Allohdan ko'ra ko'proq qo'rqadilar. Masalan, ulardan birovidan o'zi ulug' 
sanaydigan aziz-avliyo nomiga qasam ichish talab qilinsa, yolg'on qasam ichishdan 
qo'rqadi, faqat gapi rost bo'lsagina qasam ichadi. Ammo, Alloh nomi bilan qasam 
ichish talab qilinsa, yolg'on qasam ichishdan ham toymaydi. 

Qasam ichish - uning nomiga qasam ichilayotgan shaxsni ulug'lash bo'lib, 
Alohdan boshqa hech kim bunga munosib emas. Qasamning hurmatini saqlash va 
ko'p qasam ichmaslik lozim. Alloh taolo aytadi: 

«(Ey Muhammad), yana siz har bir tuban qasam-xoʻr... kimsaga itoat etmang!» 
(Qalam: 10). 

«Qasamlaringizni (buzishdan) saqlaningiz» (Moida: 89). 

Ya'ni, faqat zarurat yuzasidan, rostlik va yaxshilik holatida qasam ichingiz! 
Chunki, koʻp qasam ichish yoki yolgʻon qasam ichish Aloh subhanahu va taologa 
hurmatsizlik va U zotni ulug'lamaslikka dalolat qiladi. Bu esa tavhidni nuqsonli 
qiladi. Hadis borki, Rasululloh sollallohu alayhi va sallam: «Uch toifa odam borki, 
Alloh ularga gapir-maydi, ularni poklamaydi, ularga alamli azob bordir», dedilar 
va jumladan: «Bir kishiki, Allohni oʻz matosiga aylantirib olgan, sotishda ham 
qasam ichadi, olishda ham qasam ichadi», dedilar (Tabaroniy rivoyati). Shu qadar 
qattiq ogohlantirish-laridan ma'lum bo'lmoqdaki, koʻp qasam ichish Alloh-ning 
nomini behurmat qilishdan saqlash maqsadida harom qilingan. Shuningdek, Alloh 
nomi bilan yolgʻon qasam ichish ham haromdir. Alloh taolo munofiq-larni ular 
bilaturib yolgʻon qasam ichishadi, deb sifatlagan. 

Xulosa: 

Allohdan boshqa bilan — masalan, omonatga yo Ka'baga yoki Rasululloh 
sollallohu alayhi va sallam nomlariga - qasam ichish harom va shirkdir. 

Alloh nomiga qasddan yolgʻon qasam ichish haromdir. 

Rost boʻlsa-da, biror zaruratsiz Alloh nomiga ko'p qasam ichish harom, zero bu 
Alloh subhanahu nomini behurmat qilishdir. 

Zarurat tushganda Allohning nomiga rost qasam ichish joiz. 


b) Tavassul - maxluqni Allohga vosita qilish: 

Tavassul — biron narsaga yaqinlashish va unga bogʻlanish ma'nosida bo'lib, 
Alloh taologa toat-ibodatlar bilan va U zotning roziligiga ergashish bilan yaqinlik 
hosil qilinadi. Alloh taolo aytadi: «Ey moʻminlar, Allohdan qo'rqingiz va Unga 
yaqin boʻlish yoʻlini izlangiz hamda Uning yoʻlida jihod qilingiz, shunda shoyad 
najot topursiz!» (Moida: 35). 

Tavassul ikki qismga bo'linadi: 

Birinchi qism - shar'iy tavassul boʻlib, u oʻzi bir necha xil boʻladi: 

-Alloh taologa U zot o'zi buyurganidek, ismlari va sifatlari bilan tavassul qilish: 
«Allohning goʻzal ismlari bordir. Bas, Uni oʻsha ismlar bilan chorlanglar (yod 
etinglar). Uning ismla-rida haqdan ogʻib (nooʻrin joylarda ularni qo'llaydigan 
mushrik) kimsalarni tark qiling-lar. Ular yaqinda qilib oʻtgan amallariga yarasha 
jazolanurlar» (A'rof: 180). 

-Alloh taologa iymon va solih amallar bilan tavassul qilish. Alloh taolo iymon 
ahllarining soʻzlarini keltirib, shunday deydi: «Ey Robbi-miz, albatta biz: 
«Robbingizga iymon kelti-ringiz!» deb iymonga chorlagan jarchi (Muham-mad 
sollallohu alayhi va sallam nidolarini) eshitdigu iymon keltirdik. Ey Robbimiz, 
bizning gunohlarimizni mag'firat qil, qil-gan yomonliklarimizni (sahifayi 
a'molimiz-dan) oʻchirgil va bizlarni yaxshilar bilan birga oʻldir!» (Oli Imron: 193). 

Imom Buxoriy va imom Muslim rivoyat qilgan hadisi sharifda uch kishi g'orda 
ekanida katta xarsangtosh g'or og'zini to'sib qo'ygani, shunda ular Allohga solih 
amallari bilan tavassul qilganlarida Alloh ularni g“ordan xalos qilgani aytilgan. 

-Yunus alayhissalom qilganidek, Allohga Uning tavhidi bilan tavassul qilish: 
«Sendan oʻzga hech haq iloh yoʻqdir, ey pok Parvardigor» (Anbiyo: 87). 

-Ayyub alayhissalom qilganidek, Alloh taologa o'zining zaif va muhtojligini 
izhor qilish bilan tavassul qilish: «(Robbim), meni balo ush-ladi. Oʻzing rahm- 
shafqat qilguvchilarning rahmlirog'ʻidirsan» (Anbiyo: 83). 

-Hayot bo'lgan solih kishilarning duolari bilan tavassul qilish. Sahobalar 
qurgʻoqchilik paytla-rida Payg'ambar sollallohu alayhi va sallamdan Alloh 
taolodan yomg'ir soʻrab duo qilishlarini so'rardilar. U zotning vafotlaridan so'ng 

amaki-lari Abbos roziyallohu anhudan duo talab qilganlar va u kishi duo qilganlar 
(Imom Buxoriy rivoyati). 

-Gunchni e'tirof qilish bilan Allohga tavassul qilish: (Keyin Allohga iltijo qilib), 
dedi: «Robbim, darhaqiqat men oʻz jonimga jabr qilib qoʻydim. Endi Oʻzing 
meni mag'firat qilgin» (Qasas: 16). 


Ikkinchi qism — noshar'iy tavassul: 

Yuqorida shar'iy tavassulda zikri o'tgan turlar-dan boshqa narsalar bilan 
tavassul qilish. Chunonchi, dunyodan oʻtib ketgan kishilardan duo va shafoat 
so'rab tavassul qilish, Payg'ambar sollallohu alayhi va sallamning joh (haqqi- 
hurmat)lari bilan tavassul qilish, maxluqlarning oʻzi yoki ularning haqqi bilan 
tavassul qilish kabi. Bu haqda quyida batafsil bayon qilinadi: 

1) Oʻliklardan duo talab qilish joiz emas. 

Chunki, oʻlik odam hayotlik paytida qodir boʻlgan-dek duo qilishga qodir emas. 
O'liklardan shafoat so'rash mumkin emas. Umar ibn Xattob, Muoviya ibn Abu 
Sufyon va ularning huzurlarida boʻlgan boshqa sahobalar ham, ularga yaxshilik 
bilan ergashgan kishilar (tobeinlar) ham qurg'oqchilik paytlarida Abbos, Yazid ibn 
Asvad kabi hayot boʻlgan kishilarni tavassul qilib duo qilardilar, ular Payg'ambar 
sollallohu alayhi va sallamning qabrlari oldida ham, qabrlaridan boshqa joyda ham 
u zot bilan tavassul qilib, yomg'ir soʻrab duo qilmaganlar, balki u zotning 
o'rinlariga Abbos va Yazid kabi kishilarni vosita qilganlar. Umar roziyallohu anhu 
duo qilib aytardilar: «Ey Robbimiz! Biz Senga payg'ambari-mizni vosita qilib 
so'rardik, shunda Sen bizga yomg'ir yog'dirarding. Mana endi 
payg'ambarimizning amakila-rini vosita qilib so'raymiz, bizlarga yomg'ir yog'dir- 
gin». Ular shar'iy yo'sinda Rasululloh sollallohu alayhi va sallam bilan tavassul 
qilish imkoni qolmagani uchun ham shunday qilganlar. Yoʻqsa, agar joiz bo'lsa edi, 
Payg'ambar sollallohu alayhi va sallamning qabrlariga borib, u zotni vosita qilishga 
bemalol imkonlari bor edi. Bunday qilmaganliklari oʻliklarni na duolari bilan, na 
shafoatlari bilan vosita qilishning joiz emasligiga dalil bo'ladi. Agar u zoti 
sharifdan vafotlaridan keyin ham xuddi tirikliklarida boʻlganidek duo va shafoat 
so'rash bir xilda mumkin boʻlsa edi, u zotni qoʻyib boshqalarga aslo murojaat 
qilmagan bo'lardilar. 

2) Payg'ambar sollallohu alayhi va sallamning haqqi-hurmatlarini yoki 
boshqa birovning haqqi-hurmatini vosita qilish joiz emas. 

«Agar Allohdan so'rasangizlar, mening johim (hurmatim)ni vosita qilib 
so'ranglar, chunki Alloh-ning huzurida mening johim buyukdir» hadisi yolg'on 
hadisdir. U musulmonlar e'timod qiladigan biron kitobda kelmagan, hadis ilmi 
olimlaridan birontasi zikr qilmagan. Modomiki, bir ishning dalili sahih bo'lmas 

ekan, uni qilish joiz bo'lmaydi. Chunki, ibodatlar faqat sahih va ochiq dalillar 
bilangina sobit bo'ladi. 

3) Maxluqotlarning zoti bilan tavassul qilish joiz emas. 

Chunki, «Falonchining zoti bilan» deyilganda «bilan» kalimasi agar qasam 
uchun boʻlsa, Allohga o'sha falonchi bilan qasam ichgan boʻladi. Agar maxluqqa 
maxluq bilan qasam ichish joiz emas va hadisda aytilganidek shirk bo'lar ekan, 
xoliq azza va jallaga maxluq bilan qasam ichish qanday joiz boʻlsin?! 

Agar «bilan» sabab ma'nosida boʻlsa, Alloh subhanahu va taolo maxluq bilan 
so'rashni sabab qilmagan va bandalariga mashru qilmagan. 

4) Maxluqning haqqi bilan tavassul qilish ikki sababdan joiz emas: 

Birinchi: Alloh subhanahu va taoloning zimma-siga biron kimsaning haqqi 
vojib emas. Balki aksincha, maxluqqa bu bilan fazlu marhamat koʻrsata-digan zot 
Alloh subhanahuning O'zidir. Alloh taolo aytadi: «Iymon keltirgan zotlarni gʻolib 
qilish Bizning zimmamizdagi haq boʻlgan» (Rum: 47). 

Itoat qiluvchi bandaning mukofotga haqdor (sazovor) bo'lishi Alloh tarafidan 
fazlu marhamat va in'om qilish tufayli bo'lgan haqdorlikdir. Bu bir maxluqning 
boshqa bir maxluq ustida boʻlgan haqdor-ligiga o'xshagan yaxshilikka yaxshilik 
qabilidagi sazo-vorlik emas. 

Ikkinchi: Alloh taolo bandasiga marhamat qilgan bu haq uning o'ziga xos va 
boshqaga aloqasi yo'q boʻlgan haqdir. Agar unga loyiq boʻlmagan odam o'sha bilan 
tavassul qilsa, o'ziga aloqasi yoʻq begona narsa bilan tavassul qilgan bo'ladi va bu 
unga hech qanday foyda keltirmaydi. 

Endi, «Sendan barcha soʻ'rovchilarning haqqi bilan so'rayman» degan so'zlar 
boʻlgan hadis sobit (sahih) bo'lmagan hadisdir. Chunki, uning isnodida Atiyya al- 
Avfiy bor, u ba'zi muhaddislarning so'zlariga koʻra, zaifligiga ittifoq qilingan 
hadisdir. Shunday ekan, bu kabi zaif hadislar aqida ishlaridan boʻlgan ushbu 
muhim masalada hujjat qilinmaydi. Qolaversa, bu hadisda muayyan bir shaxsning 
haqqi bilan tavassul qilish emas, balki umuman so'rovchilarning haqqi bilan 
tavassul qilish aytilmoqda. Soʻrovchilarning haqqi esa ijobatdir, Allohning va'dasi 
shunday. 

Bu ular uchun Alloh o'ziga oʻzi vojib qilgan haqdir, U zotga buni hech kim vojib 
qilgan emas. Demak, bu U zotga maxluqning haqqi bilan emas, balki Oʻzining 
sodiq va'dasi bo'yicha qilingan tavassuldir. 

v) Maxluq bilan istionat va istig'osa qilish hukmi: 

Istionat — biror ishda yordam va madad so'rashdir. 

Istig'osa - mashaqqat va qiyinchilikni ketkazish-ni so'rashdir. 

Maxluq bilan istig'osa va istionat qilish ikki xil: 

Birinchi: Maxluqdan u qodir boʻlgan ishlarda yordam va madad so'rash joiz. 

Alloh taolo aytadi: «Yaxshilik va taqvo yoʻlida hamkorlik qilingiz!» (Moida: 2). 

Alloh taolo Muso alayhissalom qissasida ayta-di: «(Bas, Musoning) guruhidan 
boʻlgan kishi undan dushman tomondan boʻlgan kimsaga qarshi yordam 
soʻradi» (Qasas: 15). 

Shuningdek, urush va shu kabilarda odam oʻzining yoru do'stlaridan yordam 
olishi ham maxluq qodir boʻladigan ishlardandir. 

Ikkinchi: Yolgʻiz Allohning o'zigina qodir bo'la-digan ishlarda maxluqdan 
yordam va madad so'rash. Oʻliklardan yordam so'rash yoki tiriklardan kasallarga 
shifo berish, musibatlarni aritish va zararni daf qilish kabi Allohdan boshqasi qodir 
boʻlmaydigan ishlarda madad soʻrash kabi. Bu xil madad so'rashlar nojoiz va katta 
shirkdir. Rasululloh sollallohu alayhi va sallamning zamonlarida bir munofiq 
mo'minlarga ozor etkazib yurardi. Ba'zilar: «Yuring-lar, bu munofiqning 
yomonligidan Rasululloh sollal-lohu alayhi va sallamdan madad so'raylik» deyish- 
ganda Rasululloh sollallohu alayhi va sallam: «Madadni mendan so'ralmaydi, 
madadni faqat Allohdan so'raladi», dedilar (Tabaroniy rivoyati). U zot tavhidni 
himoya qilish va shirkka olib boruvchi yoʻllarni to'sish uchun hamda Robbilariga 
nisbatan odob va tavoze'da turganlaridan, shuningdek ummatni soʻz va fe'llardagi 
shirk vositalaridan ogohlanti-rish maqsadida hayotliklarida oʻzlari qodir boʻlgan 
ishlarda ham mazkur kalimaning oʻzlariga nisbatan ishlatilishini yoqtirmadilar. 
Agar Payg'ambar sollallohu alayhi va sallam hayotliklarida qodir boʻlgan 
ishlaridaki shunday boʻlsa, vafotlaridan keyin Allohdan boshqa hech kim qodir 
boʻlmaydigan ishlarda qanday u kishidan yordam va madad so'rash joiz boʻlsin?! 

Agar bu narsa u zot sollallohu alayhi va sallam haqlaridaki joiz boʻlmas ekan, 
boshqalarning haqqida albatta joiz boʻlmaydi. 

Beshinchi bob: 
Rasululloh sollallohu alayhi va sallam va ahli baytlari hamda sahobalari 
haqlarida e'tiqod qilish vojib boʻlgan narsalar bayoni 


Bu bob quyidagi bo'limlarni oʻz ichiga oladi: 

Birinchi boʻlim: Rasululloh sollallohu alayhi va sallamni yaxshi ko'rish va 
ulugʻlashning vojibligi, u zotni ko'klarga koʻtarib maqtashdan qaytarilganlik va u 
zotning manzilatlarining bayoni haqida. 

Ikkinchi boʻlim: U zotga itoat qilish va ergashish vojibligi haqida. 

Uchinchi boʻlim: U zotga salovot va salom yoʻllash-ning vojibligi haqida. 

Toʻrtinchi boʻlim: Ahli baytlarining fazli, ular xususida jafosiz va g'uluvsiz 
lozim bo'ladigan narsalar haqida. 

Beshinchi boʻlim: Sahobalarning fazli va ular xususida e'tiqod qilish vojib 
boʻlgan narsalar haqida, sahobalar oʻrtasida yuz bergan ishlar xususida ahlus- 
sunna val-jamoaning tutgan yo'li haqida. 

Oltinchi boʻlim: Sahobalarni va hidoyat imom-larini soʻkishdan qaytarilganlik 
haqida. 


Birinchi boʻlim: 
Rasululloh sollallohu alayhi va sallamni yaxshi koʻrish va ulug'lashning 
vojibligi, u zotni koʻklarga koʻtarib maqtashdan qaytarilganlik va u zotning 
darajalari bayoni haqida 


1) Rasululloh sollallohu alayhi va sallamni sevish va ulug'lash vojibligi: 

Banda eng avval Alloh azza va jallaga muhabbat qo'yishi vojib boʻladi va bu eng 
ulug” ibodat turlari-dandir. Alloh taolo aytadi: «Iymonli kishilar-ning Allohga 
boʻlgan muhabbatlari kuchliroqdir» (Baqara: 165). 

Chunki, U Zot zohiru botindagi barcha ne'matlarni bandalarga marhamat 
qilgan tarbiyatkunandadir. Alloh taologa muhabbatdan so'ng U Zotning rasuli 
Muhammad sollallohu alayhi va sallamning muhab-batlari vojib boʻladi. Zero, u 
zot Allohga da'vat qildilar, Allohni tanitdilar, shariatini etkazdilar va hukmlarini 
bayon qilib berdilar. Mo'minlar erishgan dunyo-yu oxirat yaxshiliklarining 
hammasi u zot orqali hosil boʻldi. Biror kishi u zotga itoat qilmay va ergashmay 
turib jannatga kira olmaydi. Hadisda aytilganki: «Kimda uchta narsa boʻlsa, u 
iymonning halovatini topadi: Alloh va Rasuli unga boshqa barcha narsadan ko'ra 
suyukli boʻlishi, bir kishini yaxshi ko'rsa faqat Alloh uchun yaxshi koʻrishi, Alloh 
kufrdan qutqarganidan soʻng yana kufrga qaytishni oʻtga tashlanishni yomon 
ko'rgandek yomon ko'rishi» (Muttafaqun alayh). 

Rasululloh sollallohu alayhi va sallamning muhabbatlari Alloh taoloning 
muhabbatiga tobe" va u bilan chambarchas bog'liqdir. U zotga xos muhabbat 
qo'yish va bu muhabbatni Allohdan boshqa barcha mahbublarning muhabbatidan 
muqaddam qoʻyish vojib ekani u zotning quyidagi hadislaridan ma'lum boʻladi: 
«Sizlarning birortangiz men unga otasidan, farzandidan va barcha insonlardan 
ko'ra suyumliroq boʻ'lmagunimcha iymonli bo'lmaydi» (Muttafaqun alayh). 

Va hatto moʻmin kishi uchun Rasululloh sollallohu alayhi va sallam uning 
oʻzidan ham sevimliroq bo'lishi vojib ekani vorid bo'lgan. Umar ibn Xattob 
roziyallohu anhu: «Yo Rasululloh, siz menga oʻzimdan boshqa hammadan koʻra 
suyuklisiz» deganda, Rasululloh sollallohu alayhi va sallam: «Jonim qoʻlida boʻlgan 
Zotga qasamki, senga hatto o'zingdan koʻra ham suyum-liroq boʻ'lmagunimcha 
(iymoning komil boʻlmaydi)», dedilar. Shunda Umar roziyallohu anhu: «Endi siz 
menga o'zimdan koʻra ham sevimliroq bo'ldingiz», dedilar. Rasululloh sollallohu 
alayhi va sallam: «Ana endi (to'g'ri bo'ldi), ey Umar», dedilar (Imom Buxoriy 
rivoyati). 

Bundan ma'lum boʻladiki, Rasululloh sollallohu alayhi va sallamga boʻlgan 
muhabbat Allohdan boshqa barchaning muhabbatidan muqaddam turishi lozim. 
Zero, bu Allohga bo'lgan muhabbatga bog'lanib ketadi. Chunki, Rasululloh 
sollallohu alayhi va sallamni Alloh yoʻlida va Alloh uchun yaxshi ko'riladi. U zotga 
bo'lgan muhabbat mo'minning qalbida Allohga bo'lgan muhabbatning ziyoda 
bo'lishi bilan ziyodalashadi, kamayishi bilan kamayadi. 

Rasululloh sollallohu alayhi va sallamga boʻlgan muhabbat u zotni ulug'lash, 
hurmatlarini joyiga qoʻyishni, u zotga ergashishni, soʻzlarini hamma xalq-larning 
so'zlaridan muqaddam qoʻyishni va sunnat-larini ulug'lashni taqozo qiladi. 

Alloma Ibn Qayyim rahimahulloh yozadi: «Inson-ga nisbatan har qanday 
muhabbat va ulug'lash faqatgina Allohga bo'lgan muhabbat va ulug'lash ortidan 
kelmog'i lozim. Chunonchi, Rasululloh sollal-lohu alayhi va sallamga boʻlgan 
muhabbat va ulug'lash ham u zotni payg'ambar qilib yuborgan Zotga boʻlgan 
muhabbat va ulug'lash ichiga kirib, uni toʻldiradi. Zotan, ummatlari Allohni 
sevganlaridan u zotni ham sevishadi, u zotni Alloh ulugʻlagani uchun ulug'ʻlasha- 
di, hurmatlashadi. Demak, bu Allohning muhabbati-dandir, Allohning muhabbati 
taqozosidandir. 

Alloh taolo Rasululloh sollallohu alayhi va sallamga mahobat va muhabbat 
tushirdi. Shuning uchun biron-bir inson zoti boshqa insonlar qalbida Rasululloh 
sollallohu alayhi va sallamga nisbatan ashoblari qalbida oʻrnashgan muhabbat, 
haybat va ulug'likka ega boʻlgan emas. Amr ibn Os roziyallohu anhu Islomga 
kirganidan keyin aytadiki, ilgari hech kimni Muhammad sollallohu alayhi va 
sallamni yomon koʻrgandek yomon ko'rmasdim, musulmon boʻlganim-dan so'ng 
hech kim menga u zotdan koʻra sevimliroq va hurmatliroq bo “Imay qoldi. Agar 

sizlarga u zotni sifatlab berish mendan so'ralsa, buni qilolmagan bo'lardim, chunki 
men u zotga ehtiromim kuchliligidan koʻzlarimni toʻldirib qaray olmas edim. 

Urva ibn Mas'ud Qurayshga aytgan edi: «Ey qavm, qasam ichib aytamanki, men 
Kisro, Qaysar va boshqa podshohlar huzurida bo'lganman. Biron-bir podshohni 
ashoblari uni Muhammadning ashoblari Muhammadni ulug'lashlaricha 
ulugʻlaganini koʻrmadim. Allohga qasamki, uni hurmatlaganlaridan yuziga tik 
boqmay-dilar. Agar tupursa tupigi erga etib bormay, ulardan birining kaftiga 
tushadi-da, uni yuzlariga va ko'krak-lariga surtadilar. Agar tahorat qilsa, ortgan 
suvini talashib ketadilar» (Jaloul afhom: 120-121-s). 


2) Rasululloh sollallohu alayhi va sallam maqtovlarida g'uluv va itro'dan 
(koʻklarga ko'tarib maqtashdan) qaytarilganlik: 


G'uluv — haddan oshish ma'nosidadir. Alloh taolo: «Diningizda g'uluv 
ketmangiz (ya'ni haddingizdan oshmangiz)!» (Niso: 171) degan. 

Itro' - haddan tashqari va yolg'on aralashtirib maqtashdir. 

Payg'ambar sollallohu alayhi va sallam xususla-rida g'uluv ketishdan murod — 
u zotni bandalik va payg'ambarlik martabasidan yuqori ko'tarish va uluhiyat 
xususiyatlaridan birontasini u zotga nisbat berish bilan — masalan, duo qilish, 
madad tilash yoki nomlariga qasam ichish bilan —- haddan oshishdir. 

U zot xususlarida itro'dan murod —- oshirib-toshirib va koʻklarga ko'tarib 
maqtashdir. U zot oʻzlari bunday qilishdan qaytarib aytganlar: «Meni nasro-niylar 
Ibn Maryamni ko'klarga ko'targani kabi ko'kka koʻtarib maqtamanglar! Men bir 
bandaman xolos. «Allohning bandasi va rasuli» denglar» (Muttafa-qun alayh). 
Ya'ni, meni yolgʻon maqtovlar bilan maqtamanglar, meni maqtashda xuddi 
nasorolar Iyso alayhis-salomning maqtovlarida g'uluv ketib, uni iloh deb da'vo 
qilishganidek haddan tajovuz qilmanglar. Meni Robbim nima bilan sifatlagan 
boʻlsa, shu bilan sifatlanglar, «Allohning bandasi va elchisi» denglar. 

Ashoblaridan biri u zotga: «Siz bizning sayyidimizsiz» deganida: «Sayyid Alloh 
taboraka va taolodir» deganlar. «Siz eng afzalimiz va eng ulugʻimizsiz» 
deyishganda: «Odatda oʻzingiz aytadigan so'zlarni aytaveringlar, shayton sizlarni 
o'z yo'liga yurgizib yubormasin», deganlar (Imom Abu Dovud rivoyati). 

Odamlar: «Ey Rasululloh, ey eng yaxshimiz va eng yaxshimizning o'g'li, 
sayyidimiz va sayyidimizning o'g'li!» deb murojaat qilganlarida u zot: «Ey 
odamlar, odatiy so'zingizni aytaveringlar, shayton sizlarni aldab qoʻymasin, men 
Allohning bandasi va payg'am-bari Muhnhammadman. Meni Alloh azza va jallaning 
O'zi qoʻygan darajadan yuqori ko'tarishlaringizni istamayman», deganlar (Ahmad 
va Nasoiy rivoyatlari). 

U zot xalqlar ichida mutlaq eng afzali va eng ulug'i edilar. Shunday boʻlsa-da, 
oʻzlarini «Siz sayyidimizsiz, siz eng yaxshimizsiz, siz eng afzali-mizsiz, siz eng 
ulugʻimizsiz» kabi so'zlar bilan maqtashlarini yoqtirmadilar, ashoblarini u kishi 
haqlarida g “uluv ketishdan va ortiqcha laganbar-dorlikdan uzoqlatish uchun va 
tavhidni himoya qilish uchun shunday qildilar. O'zlarini banda erishadigan 
martabalarning eng oliysi boʻlmish ikkita sifat bilan sifatlashga yoʻlladilar, bu 
sifatlarda g'uluv ham, aqidaga xatar ham yo'q edi, uikki sifat- «Allohning bandasi 
va Rasuli» degan sifatlar edi. O'zlarini Alloh azza va jalla o'rnatgan martabadan 
yuqori ko'tarishlarini istamadilar. Biroq endilikda koʻp odamlar u zotning bu 
qaytariqlariga xilof qilishdi, u zotga duo qiladigan, madad tilaydigan, nomlari bilan 
qasam ichadigan, Allohdan boshqasidan soʻrash mumkin bo'lmaydigan narsalarni 
u kishidan so'raydigan boʻldilar. Mavludlarda, qasidalarda va nashidlarda 
qilayotganlari kabi, Allohning haqqi bilan Rasulining haqqini ajrata olmaydigan 
boʻldilar. 


3) Rasululloh sollallohu alayhi va sallamning manzilat (daraja)larini bayon 
qilish: 

Rasululloh sollallohu alayhi va sallamni Alloh maqtagan soʻzlar bilan maqtab, 
manzilatlarini bayon qilishning, Alloh u zotni u bilan mufazzal etgan darajalarini 
zikr qilishning va shunday e'tiqod qilishning zarari yo'q. U zotning Alloh tarafidan 
berilgan oliy manzilatlari bor, Allohning bandasi va elchisi, xalqlari ichidagi mutlaq 
eng yaxshi va eng afzal kishisidirlar. U zot barcha odamlarga, insu jinning 
hammasiga Allohning rasulidirlar, payg'am-barlarning eng afzali va eng 
so'nggisidirlar, u zotdan keyin payg'ambar kelmaydi. Alloh u zotning qalblarini 
keng-munavvar qilib qoʻygan, zikrlarini yuksaltirib qoʻygan, u zotning amrlariga 
xilof qilganlarga xorlikni bitgan, u zot Alloh taolo tarafidan va'da qilingan maqomi 
mahmud (maqtovli oʻrin) egasidirlar: «Shoyadki, Robbingiz sizni (Qiyomat 
kunida) maqtovli (ya'ni, ummatlaringizni shafoat qiladigan) maqomda tiriltirur» 
(Isro: 79). Bu maqom butun payg'ambarlar ichidan yolg'iz u zotning o'zlariga xos 
maqomdir, u zot xalqlarning Allohdan eng qoʻrquvchirog'i va taqvolirog'idirlar. 
Alloh subhanahu va taolo u zotning huzurlarida ovozlarni ko'tarishdan qaytargan 
va u zot huzurlarida ovozlarini pasaytiruvchi kishilarni maqtagan: 

«Ey moʻminlar, (toki qilgan yaxshi) amallaringiz oʻzlaringiz sezmagan 
hollaringizda behuda-befoyda boʻlib qolmasligi uchun sizlar (payg'ambar bilan 
so'zlashgan paytlaringizda) ovozla-ringizni payg'ambarning ovozidan yuqori 
koʻtarmanglar va unga bir-birlaringizga ochiq (dag'al so'z) qilgandek ochiq- 
dag'al soʻz qilmanglar! Albatta Allohning payg'ambari huzurida ovozla-rini past 
qilgan zotlar — ana oʻshalar Alloh dillarini taqvo uchun imtihon qilgan (ya'ni, 
taqvo imtihonidan oʻtgan) zotlardir. Ular uchun magʻfirat va ulug' ajr-mukofot 

bordir. (Ey Muhammad), albatta (sizning ahli ayollaringiz istiqomat qiladigan) 
hujralar ortidan turib sizni chaqira-digan kimsalarning koʻplari aqlsiz kimsa- 
lardir. Agar ular to siz oʻzingiz ularning oldiga chiqquningizcha (sizni chaqirib 
bezovta etmasdan) sabr qilganlarida, albatta oʻzlari uchun yaxshiroq boʻlur edi. 
Alloh mag'firatli, mehribondir» (Hujurot: 2-5). 

Imom Ibn Kasir rahimahulloh aytadi: Bu oyat-larda Alloh taolo moʻmin 
bandalariga Payg'ambar sollallohu alayhi va sallam bilan qiladigan muomalalarida 
qilishlari lozim boʻlgan hurmat-ehtirom koʻrsatish va ulug'lash, ovozlarini 
Payg'ambar sollallohu alayhi va sallamning ovozlaridan ko'tar-maslik kabi ishlar 
xususida odob berdi. Alloh taolo u zotni boshqa odamlardek, ismlari bilan: «Ey 
Muhammad» deb chaqirishni man qildi, u zotni faqat risolat va nubuvvat sifatlari 
bilangina: «Yo Rasululloh», «Ey Allohning payg'ambari» deb chaqirilish lozim 
boʻladi. Alloh taolo aytadi: «(Ey mo'minlar), payg'ambarni chaqirishni 
oʻrtalaringiz-da bir-birlaringizni chaqirish kabi qilmangiz-lar (ya'ni u zotni 
hurmat-ehtirom bilan «Ey Allohning payg'ambari», deb chaqiringlar)» (Nur: 63). 
Alloh subhanahuning Oʻzi ham u zotga: «Ya ayyuhan-nabiy», «Ya ayyuhar-rosul» 
deb xitob qilgan. 

Alloh taolo va farishtalari u zotga salovot yoʻl-lab turadi, Alloh taolo bandalarini 
ham salovot aytishga buyurgan: «Albatta Alloh ham, Uning farishtalari ham 
payg'ambarga duoyu salovot ayturlar. Ey moʻminlar, sizlar ham u zotga salovot 
va salomlar aytinglar!» (Ahzob: 56). 

Lekin, u zot sollallohu alayhi va sallamning maqtovlari uchun Kitobu 
Sunnatdan dalilsiz biron muayyan vaqt va holatni xoslab ajratilmaydi, 
mavludxonlar qilayotganidek, u zotning tug'ilgan kunlari deb da'vo qilinadigan bir 
kunni maqtovlari uchun xoslash munkar bid'atdir. 

U zot sollallohu alayhi va sallamning sunnat-larini ulug'lash, unga amal qilish 
vojib deb e'tiqod qilish, sunnat — ta'zimlash va amal qilish vojibligi jihatidan 
Qur'oni Karimdan keyin ikkinchi o'rinda turadi, chunki u Alloh taolo tarafidan 
vahiydir, deb e'tiqod qilish ham u zotning oʻzlarini ulug'lash jumlasiga kiradi. 
Alloh taolo aytadi: «Va u oʻz havoyi-xohishi bilan soʻzlamas. U faqat (Alloh 
tomonidan payg'ambarga) vahiy qilinayotgan (tushirilayotgan) bir vahiydir» 
(Najm: 3-4). 

U zotning hadislarini shubha ostiga qo'yish yoki sha'nini pasaytirish yoki 
rivoyat yoʻllari va sanadlarini sahih yoki zaif deb sanash yo ma'nolarini sharhlash 
faqatgina chuqur ilm va hofiza egasi bo'lgan zotlargagina joiz boʻladi. Hozirgi 
davrga kelib, Rasululloh sollallohu alayhi va sallamning sunnat-lari haqida johilona 
jur'at bilan so'zlovchilar ko'paygan, xususan hali ta'limning dastlabki bosqich- 
larida boʻlgan o'spirin yoshlar tarafidan bu ish ko'proq sodir boʻladi, ular bir necha 
kitoblar ko'rgan boʻlib, oʻzlaricha hadislarni sahih va zaifga hukm qiladigan, 

ham, ummatga ham katta xatardir. Shunday ekan, Allohdan qo'ʻrqsinlar, o'z 
hadlarini bilsinlar. 

Ikkinchi boʻlim: 
Rasululloh sollallohu alayhi va sallamga itoat qilish va ergashishning 
vojibligi haqida 


Payg'ambar sollallohu alayhi va sallamga itoat qilish u zot buyurgan narsani 
qilish va qaytargan narsani tark qilishni vojib qiladi va bu «Muhammadun 
Rasululloh» degan shahodatning talabi hamdir. Darhaqiqat, Alloh taolo u zotga 
itoat qilishimizni koʻp oyatlarda buyurgan. Goho u zotga itoat Allohga itoat 
kalimasi bilan yonma-yon keladi. Masalan, Alloh taolo aytadi: «Ey moʻminlar, 
Allohga itoat qilingiz, va payg'ambarga hamda oʻ'zlaringizdan boʻlgan (ya'ni, 
musulmon) hokimlarga bo'yinsuningiz!» (Niso: 59). 

Bu kabi oyatlar ko'p. Goho alohida suratda ham buyuradi: 

«Kimki payg'ambarga itoat etsa, demak, Allohga itoat etibdi» (Niso: 80). 

«Va payg'ambarga bo'yinsuninglar. Shoyad rah-matga erishsangizlar» 
(Nur:56). 

Goho rasuli sollallohu alayhi va sallamga osiy boʻlgan kimsalarga va'id (tahdid) 
oyatlari keladi. Alloh taolo aytadi: 

«Payg'ambarning amriga xilof ish qiladigan kimsalar oʻzlariga biron fitna- 
kulfat etib qolishdan yoki alamli azob etib qolishidan hazir boʻlsinlar!» (Nur:63). 

Ya'ni, qalblariga kufr, munofiqlik, bid'at kabi fitnalar etishi yoki dunyoda alamli 
azob boʻlmish qatl etilish, jazo, qamoq yoki shu kabi tezkor uqubatlar etishi 
mumkin. Alloh taolo Rasululloh sollallohu alayhi va sallamga itoat qilishni va 
ergashishni bandaning Alloh muhabbatiga erishishiga, gunohlari mag'firat 
etilishiga sabab qildi. Alloh taolo aytadi: 

«Ayting (ey Muhammad): Agar Allohni sevsan-giz, menga ergashinglar. 
Shunda Alloh sizlarni sevadi va gunohlaringizni mag'firat qiladi» (Oli Imron:31). 
Shuningdek, u zotga itoat qilishni hidoyat, osiy boʻlishni zalolat deb atadi: 

«Agar unga bo'yinsunsangiz, hidoyat topursiz-lar» (Nur: 54). 

«Endi agar ular sizga javob bera olmasalar, bas, bilingki ular faqat havoyi 
nafslarigagina ergashurlar. Alloh tomonidan hidoyatlanmagan holda oʻz havoi 
nafsiga ergashgan kimsadan ham yoʻldan ozganroq kim bor?! Albatta Alloh 
bunday zolim qavmni xidoyat qilmas» (Qasas: 50). 

Alloh subhanahu va taolo u zotda ummatlari uchun goʻzal namuna borligini 
xabar berdi: 

«(Ey mo'minlar), sizlar uchun — Alloh va oxirat kunidan umidvor boʻlgan 
hamda Allohni koʻp yod qilgan kishilar uchun Allohning payg'ambari (iymon- 
e'tiqodi va xulqi atvori)da goʻzal ibrat bordir» (Ahzob: 21). 

Ibn Kasir rahimahulloh aytadi: «Bu oyati karima Rasululloh sollallohu alayhi va 
sallamni so'zlarida, amallarida, barcha holatlarida namuna qilib ushlash-dagi katta 

asldir. Shuning uchun ham Alloh taboraka va taolo «Ahzob» kunida Payg'ambar 
sollallohu alayhi va sallamning sabru toqatlarini, chidam va matonatlarini, 
jihodlarini, Robbi azza vajalladan kenglik-yorug'lik kutishlarini o'rnak va namuna 
qilib olishga buyurdi. Qiyomat kunigacha u zotga Allohning salovot va salomlari 
boʻlsin». 

Darhaqiqat, Alloh taolo Rasulga va unga ergashganlarga itoat qilishni 
Qur'onning qirqqa yaqin o'rnida takror-takror keltirdi. Insonlar Rasululloh va 
uning izdoshlari olib kelgan narsaga emoq-ichmoqqa muhtoj boʻlgandek 
muhtojdirlar. Chunki emoq-ichmoqsiz dunyoda oʻlim vujudga keladi. Rasul va 
uning izdoshlariga itoatsizlik bilan esa doimiy azob va baxtsizlik vujudga keladi. 
Rasulul-loh sollallohu alayhi va sallam ham ibodatlarni ado qilishda oʻzlariga 
ergashishga va ularni o'zlari ado qilayotgan kayfiyatda ado qilishga buyurdilar: 

«Mening namoz o'qiyotganimni ko'rganingizdek namoz oʻqinglar» (Imom 
Buxoriy rivoyati). 

«Mendan haj ibodatlaringizni o'rganinglar» (Imom Muslim rivoyati). 

«Kim bizning amrimiz boʻlmagan ishni qilsa, u rad qilingandir» (Muttafaqun 
alayh). 

«Kim sunnatimdan yuz o'girsa, u mendan emas» (Muttafaqun alayh). 

Va boshqa hadislar borki, ularda Rasululloh sollallohu alayhi va sallamga 
ergashishga buyruq hamda u zotga qarshi chiqishdan qaytariqlar bordir. 

Uchinchi boʻlim: 
Rasululloh sollallohu alayhi va sallamga salovot va salomlar yoʻllashning 
shar'iyligi haqida 


Alloh taolo Rasululloh sollallohu alayhi va sallamga salovotu salomlar aytishni 
u zotning haqlaridan qildi va ummatga u zotga salovot va salom aytishni mashru' 
qildi. Alloh taolo aytadi: 

«Albatta Alloh ham, Uning farishtalari ham payg'ambarga duoyu salovot 
ayturlar. Ey moʻminlar, sizlar ham u zotga salovot va salomlar ayting-lar!» 
(Ahzob: 56). 

Alloh taoloning salovoti farishtalar huzurida u zotni maqtashi, farishtalarning 
salovoti duo, insonlarning salovoti istig'for aytishdir (Buxoriy Abul Oliyadan zikr 
qilgan). 

Alloh subhanahu va taolo ushbu oyatda bandasi va nabiysining Oʻz huzuridagi 
— mala'ul a'lodagi manzilatidan xabar berdi. Ya'ni, Alloh u kishini muqarrab 
farishtalar huzurida maqtaydi, farishtalar u kishiga salovot yoʻllaydilar, so'ng 
Alloh taolo yuqori va quyi olam ahlining maqtovi jam bo'lishi uchun quyi olam 
ahlini Rasululloh sollallohu alayhi va sallamga salovot va salom yoʻllashga 
buyurdi. 

«Salomlar aytinglar!» ma'nosi — Islom salomi bilan salom beringlar, demakdir. 
Agar Payg'ambar sollallohu alayhi va sallamga salovot aytilsa, salovot va salom 
barobar aytilishi kerak, bittasiga cheklanib qolmaslik lozim. Ya'ni, faqat «sollallohu 
alayhi» deyilmaydi va faqat «alayhissalom» ham deyilmaydi. Chunki Alloh taolo 
har ikkalasini barobar aytishga buyurdi. 

Rasululloh sollallohu alayhi va sallamga salo-vot aytmoqlik ba'zi o'rinlarda 
matlub va zaruriy boʻlib, vojib yoki sunnati muakkada hisoblanadi. 

Ibn Qayyim rahimahulloh «Jaloul afhom» kitobida salovot aytishning 41ta 
oʻrnini keltiradi va birinchi oʻrinni ushbu so'zlar bilan boshlaydi: «Salovot 
aytishning eng muhim va eng ta'kidlirogʻi namozda tashahhuddan keyingi salovot 
bo'lib, musulmonlar uning shar'iy ekaniga ijmo' qilishgan, vojib ekanida ixtilof 
qilishgan». So'ng qunut duosining oxirida, juma, ikki hayit va istisqo namozlari 
xutbalarida, muazzinga javob aytgandan keyin, duo paytida, masjidga kirish va 
chiqishda, u zotning nomlari zikr etilganda kabi o'rinlarini aytib oʻtadi. 

Rasululloh sollallohu alayhi va sallamga salovot va salom aytish o'rinlarini aytib 
o'tgach, bu salovotlardan hosil boʻladigan samaralarni zikr qiladi va ulardan 
40tasini sanab oʻtadi (Jaloul afhom: 203-s). 

Jumladan: 

-Bu bilan Allohning buyrug'iga bo'ysunish bor; 

-Bir marta salovot aytganga Alloh taolodan 10 salovot hosil boʻladi; 

-Duo qilishdan oldin salovot aytsa, ijobatiga umid boʻladi; 

-Rasululloh sollallohu alayhi va sallamga vasila soʻrash bilan salovot yoʻllasa, u 
zot sollallohu alayhi va sallamning shafoatiga erishishiga sabab boʻladi; 

-Salovot yo'llash gunohlarning kechirilishiga sabab boʻladi; 

-Salovotu salom aytuvchiga Payg'ambar sollal-lohu alayhi va sallamning javob 
qaytarish-lariga sabab bo'ladi. 

O'sha ulug” payg'ambarga Allohning salovotu salom-lari boʻlsin. 

Toʻrtinchi boʻlim: 
Ahli baytning fazli va ular xususida jafo ham qilmay, g'uluv ham ketmay 
e'tiqod qilish lozim boʻlgan narsalar haqida 


Ahli bayt - Payg'ambar sollallohu alayhi va sallamning sadaqa eyishlari harom 
boʻlgan xonadon ahli boʻlib, ular Aliy oilasi, Ja'far oilasi, Aqil oilasi, Abbos oilasi, 
Horis ibn Abdulmuttolib avlodi hamda Payg'ambar sollallohu alayhi va sallamning 
ayollari va qizlaridir. 

Alloh taolo aytganidek: «(Ey payg'ambar) xonado-nining ahli, Alloh sizlardan 
gunohni ketkazish-ni va sizlarni butunlay poklashni istaydi, xolos» (Ahzob: 33). 

Imom Ibn Kasir rahimahulloh «Tafsir»ida yozadi: «Qur'onni tadabbur qilgan 
kishi Payg'ambar sollallohu alayhi va sallamning ayollari ham mazkur oyat ostiga 
kirishlari haqida shak-shubha qilmaydi, chunki aslida gapning oqimi ular haqida 
bormoqda. Shuning uchun keyingi oyatda: «(Ey payg'ambar ayollari,) uylaringizda 
Allohning oyatlari va hikmat (ya'ni payg'ambar hadislari)dan iborat tilovat 
qilina-digan narsalarni zikr-tilovat qilinglar!» (Ah-zob: 34) deyiladi. Ya'ni, Alloh 
taboraka va taolo sizlarning uylaringizda Oʻz Rasuliga nozil qilayotgan Kitob va 
Sunnatga amal qilinglar (Qatoda va boshqalar tafsiriga koʻra), butun insonlar 
orasidan faqat sizlarga xoslangan bu ne'matni zikr qiling-lar, zotan vahiy 
boshqalarning emas, aynan sizlar-ning uyingizda tushmoqda. Oisha Siddiqa bint 
Siddiq roziyallohu anho ular ichida ushbu ne'matga eng loyiqroq va bu xususda 
ulushi eng ko'p va bu umumiy rahmatdan xoslanganroqdirlar. Chunki, bu zotning 
to'shaklaridan boshqa biron ayolning toʻshagida Rasululloh sollallohu alayhi va 
sallamga vahiy nozil boʻlgan emas. Bu haqda Payg'ambar sollallohu alayhi va 
sallamning oʻzlari xabar berganlar». 

Ahlus-sunna val-jamoa Rasululloh sollallohu alayhi va sallamning ahli 
baytlarini yaxshi koʻ'radi-lar, doʻst tutadilar va Rasululloh sollallohu alayhi va 
sallamning ular xususida qilgan vasiyatlarini yodda tutadilar: «Ahli baytim 
xususida sizlarga Alloh(dan qo'rqish)ni eslataman» (Imom Muslim rivoyati). 

Ahlus-sunna ularni yaxshi koʻradilar va hurmat qiladilar. Chunki, bu 
Rasululloh sollallohu alayhi va sallamni yaxshi ko'rish va hurmatlash jumlasi- 
dandir. Faqat sharti shuki, ular xuddi ajdodlari boʻlmish Abbos va uning avlodi, 
Aliy va uning avlodi kabi sunnatga ergashuvchi, dinda mustahkam turgan 
bo'lishlari kerak. Ammo, sunnatga xilof qilgan va dinda barqaror boʻlmagan 
kishilarni garchi ahli baytdan boʻlsalar-da, doʻst tutish joiz emas. 

Ahlus-sunna val-jamoa ahli baytga nisbatan mo'tadil va insof bilan 
munosabatda bo'ladilar, ular ichidan dinda mustahkam turuvchi kishilarni doʻst 
tutadilar, sunnatga muxolif boʻlgan va dindan chetlangan kimsalardan garchi ahli 
baytdan boʻlsalar-da, voz kechadilar. Zero, unday kimsalarning ahli baytdan va 

Rasululloh sollallohu alayhi va sallam-ning qarindoshlaridan bo'lishlari to dinda 
barqaror boʻlmagunlaricha ularga hech qanday foyda bermaydi. 

«Va yaqin qarindosh-urug'laringizni (Alloh-ning azobidan) ogohlantiring!» 
(Shu'aro: 214) oyati nozil boʻlgach, Rasululloh sollallohu alayhi va sallam 
qarindosh-urugʻlarini chorlab, ularga shunday xitob qildilar: 

«Ey Quraysh jamoasi — yoki shunga o'xshash soʻz - oʻz joningizni qutqarib 
oling, men Allohning azobidan biron narsani sizlardan toʻsa olmayman. Ey Abbos 
ibn Abdulmuttalib, men Allohning azobidan biron narsa-ni sizdan toʻsa olmayman. 
Ey Rasulullohning ammasi Sofiya, men Allohning azobidan biron narsani sizdan 
to'sa olmayman. Ey Fotima bint Muhammad, molimdan istaganingcha so'ra, biroq 
men Allohning azobidan biron narsani sendan to'sa olmayman» (Imom Buxoriy 
rivoyati). 

Yana hadis sharif borki: «Qay bir kimsani amali (saodat darajasiga etishda) 
kechiktirgan boʻlsa, nasabi uni tezlata olmaydi» (Imom Muslim rivoyati). 

Ahlus-sunna val-jamoa ahli baytning ba'zilari xususida g'uluv ketib, ularni 
gunohdan mutlaq pok deb da'vo qiladigan rofiziylardan ham, haq yo'lda bar-qaror 
boʻlgan ahli baytlarga adovat qiladigan, ularga ta'na-malomat toshlari otadigan 
nosibiylardan ham, ahli baytni Allohga vosita qiladigan va ularni ilohlashtiradigan 
bid'at va xurofot ahlidan ham oʻzlarini pok deb biladilar. 

Ahlus-sunna bu va boshqa xususlarda mo''tadil manhaj va toʻg'ri yo'l ustidadir. 
Ular ahli bayt va ulardan boshqalar haqida haddan ham oshmaydilar, bepisandlik 
ham qilmaydilar, jafo ham qilmaydi-lar, g'uluv ham ketmaydilar, g'uluv 
ketuvchilardan oʻzlarini pok sanaydilar. Amirul moʻminiyn Aliy ibn Abu Tolib 
roziyallohu anhu o'zi haqida g'uluv ketgan kimsalarni tiriklay oʻtga tashladi. Ibn 
Abbos roziyallohu anhumo ularni oʻldirishni qo'llab-quvvatladi, biroq o'tda 
yondirish oʻrniga qilich bilan qatl qilish tarafdori bo'ldi. Aliy roziyallohu anhu 
g'uluvchilarning boshlig'i Abdulloh ibn Saba'ni oʻldirish maqsadida izlatganida u 
qochib yashirindi. 

Beshinchi boʻlim: 
Sahobalarning fazilatlari va ular xususida e'tiqod qilish vojib boʻlgan 
narsalar haqida, sahobalar orasida vujudga kelgan ishlar xususida ahlus- 
sunna val-jamoaning tutgan yoʻli haqida 


Sahobadan murod kimlar? Ular xususida qanday e'tiqod qilish kerak bo'ladi? 

Sahoba - sahobiy so'zining koʻpligi bo'lib, u Payg'ambar sollallohu alayhi va 
sallam bilan koʻrishgan, u zotga iymon keltirib, moʻmin holida o'lgan kishidir. 
Ularni Payg'ambar sollallohu alayhi va sallamga hamsuhbat bo'lganlik, birga jihod 
qilganlik, u zotdan shariatni qabul qilib, o'zlaridan keyingilarga etkazganlik 
xususiyatlari bilan ummat-ning eng afzali, davrlarning eng yaxshisi deb e'tiqod 
qilish vojib boʻladi. Darhaqiqat, Alloh taolo ularni Oʻzining ulugʻ Kitobida maqtab, 
shunday deydi: 

«Muhojir va ansorlarning birinchi peshqa-damlari va ularga chiroyli amallar 
bilan ergash-gan zotlar — Alloh ulardan rozi boʻldi va ular ham Undan rozi 
boʻldilar. Yana (Alloh) ular uchun ostidan daryolar oqib turadigan, ular abadiy 
qoladigan jannatlarni tayyorlab qoʻydi. Mana shu buyuk baxtdir» (Tavba: 100). 

«Muhammad Allohning payg'ambaridir. U bilan birga boʻlgan (mo'min)lar 
kofirlarga qahrli, oʻz oralarida (moʻminlar bilan) esa rahm-shafqatlidirlar. Ularni 
(mudom) Allohdan fazl-marhamat va rizolik tilab ruku', sujud qilayot-gan 
hollarida ko'rursiz. Ularning yuzlari-da sajda izidan (qolgan) belgi-alomatlari 
bordir. Mana shu (ya'ni kofirlarga qahrli boʻlish, moʻ'minlar-ga mehribonlik va 
koʻp namoz oʻqib, ruku'-sajda qilish) ularning Tavrotdagi misollaridir. (Ya'ni 
Tavrotda ham Alloh taolo mo'minlarni mana shunday sifatlar bilan sifatlagandir). 
Ularning Injilda-gi misollari esa xuddi bir shoxlar chiqarib, quvvatga kirgach, 
yo'g'onlashib, oʻz novdasida tik turgan, dehqonlarni lol qoldiradigan oʻsimlikka 
oʻxshaydi. (Moʻminlarning avval-boshda zaif-ozchilik boʻlishib, keyin asta-sekin 
ko'payib, kuchga to'lib ketishlari Injilda yuqorida zikr qilinganidek o'simlikka 
o'xshatilishi) ular sababli kofirlarni xafa qilish uchundir. Alloh (mo'minlardan) 
iymon keltirib, yaxshi amallar qilgan zotlarga mag'firat va ulug” ajr-mukofot 
va'da qilgandir» (Fath: 29). 

«(U o'ljalar yana) oʻz diyorlaridan va mol-mulklaridan haydab chiqarilgan 
zotlar — kambag'al muhojirlarnikidirki, ular Allohdan fazl-marhamat va rizolik 
istarlar hamda Alloh va Uning payg'ambariga yordam berurlar. Ana oʻshalar 
(iymonlarida) sodiq zotlardir. Ulardan (muhojirlardan) ilgari (Madina) diyoriga 
oʻrnash-gan va iymon-e'tiqodni (mahkam ushlagan) zotlar (ansorlar) esa 
oʻzlari(ning yonlari)ga hijrat qilib kelgan kishilarni sevarlar va dillarida ularga 
(muhojirlarga) berilgan narsa-oʻljalar sababli biron hasad tuymaslar hamda 
garchi oʻzlarida ehtiyoj boʻlsa-da, oʻzlarini qoʻyib (o'zgalarni) iysor-ixtiyor 

qilurlar. Kimki oʻz nafsining baxilli-gidan saqlana olsa, bas, ana oʻshalar najot 
topguvchi zotlardir» (Hashr: 8-9). 

Bu oyatlarda Alloh subhanahu muhojir va ansor-larni maqtadi va ularni 
yaxshiliklar sari shoshiluvchi peshqadamlar deb sifatladi hamda ular-dan rozi 
ekanligini, ularga jannatlarni hozirlab qo'yganligini xabar berdi. Ularni oʻzaro bir- 
birlariga mehribon, kofirlarga nisbatan qattiqqoʻl deb, ruku' va sajdalari ko'p, 
qalblari pok va iymonu toat belgilari bilan tanilib turadilar, deb sifatla-di. Ularni 
kofir dushmanlarni gʻamga solishda Oʻz payg'ambariga sheriklikka tanlaganini 
aytdi. Shu-ningdek, muhojirlarni oʻz vatanlarini, mol-dunyo-larini Alloh uchun, 
dinining nusrati uchun, Allohning fazli va roziligini umid qilib tark qildilar va 
shunda sodiq qoldilar, deb sifatladi. Ansorlarni esa hijrat va nusrat hovlisi sohiblari 
va sodiq iymon ahli deb sifatladi, ularning muhojir birodarlariga bo'lgan 
muhabbatlarini, muhojirlarni oʻzlaridan afzal ko'rganliklarini va ularga nisbatan 
hamdardu xayrixoh bo'lganliklarini, baxillikdan salomat bo'lganliklarini vasf qildi 
va shu bilan najotga erishganliklarining xabarini berdi. Bu aytib o'tilganlar ularning 
umumiy fazilatlaridan ba'zisi boʻlib, muhojiru ansorlar-dan har birining ba'zilarini 
ba'zilaridan afzal qilib turadigan martabalari, xos fazilatlari bor va bu ularning 
Islomga, jihodga, hijratga oshiqish-lariga qarab oʻlchanadi. Alloh ulardan rozi 
boʻlsin. 

Sahobalarning afzali toʻrt xalifa - Abu Bakr, Umar, Usmon va Aliy roziyallohu 
anhumdirlar. Soʻng jannat xushxabari berilgan oʻn kishi — mazkur to'rt xalifa va 
Talha, Zubayr, Abdurrahmon ibn Avf, Abu Ubayda ibn Jarroh, Sa'd ibn Abu 
Vaqqos, Said ibn Zayddirlar roziyallohu anhum ajmaiyn. 

Muhojirlar ansorlardan, Badr va Rizvon ahlla-ridan afzaldirlar. Makka fathidan 
ilgari Islomga kirib, jang qilganlar Fathdan keyin Islomga kirganlardan afzaldir. 


Sahobalar oʻrtasida voqe" boʻlgan fitna va janglar xususida ahlus-sunna val- 
jamoaning tutgan yoʻli 

Fitna sababi: 

Yahudlar Islomga va musulmonlarga qarshi til biriktirishdi, ulardan biri Yaman 
yahudlaridan boʻl-mish Abdulloh ibn Saba' ismli makkor va iflos bir kimsa o'zini 
musulmon qilib ko'rsatib, musulmonlar ichida xulafoi roshidiynning uchinchilari 
Usmon ibn Affon roziyallohu anhuga qarshi kin-adovat va zahar puflay boshladi, 
uning ziddiga tuhmatlar yog'dira boshladi. Uning soʻzlariga aldangan fikri tor, 
iymoni zaif, fitnani yaxshi ko'radigan kimsalar uning atrofida to'plandilar. Til 
biriktiruv xalifai roshid Usmon roziyallohu anhuning mazlum bo'lib o'ldirilishi 
bilan nihoya topdi. Uning ortidan musulmonlar orasida ixtilof kelib chiqdi. Mazkur 
yahudiy va uning izdoshlari tashabbusi bilan fitna avj oldi, oxir-oqibat sahobalar 
orasida urush kelib chiqdi. 

Tahoviya shorihi aytadi: «Olimlarning aytish-laricha, rofiziylikning aslini 
maqsadi Islom dini-ni yoʻq qilish va Rasululloh sollallohu alayhi va sallamni 
obro'sizlantirish boʻlgan zindiq munofiq keltirib chiqargan. Abdulloh ibn Saba' 
o'zini musul-mon ko'rsatib, oʻz makri va iflosligi bilan xuddi Bulis nasroniylik 
diniga qilganidek Islom diniga putur etkazishni istadi. U oʻzini xudojo'y qilib 
ko'rsatdi, amri ma'ruf, nahiy munkar qiluvchi boʻlib ko'rindi. Oxiri borib Usmon 
roziyallohu anhuga fitna uyushtirish va oʻldirish ishiga xarakat qildi. Keyin Ko'faga 
kelib, oʻzining g'arazli maqsadlariga erishish uchun Aliy roziyallohu anhu 
xususida g'uluv qilish va unga madad berishni izhor qildi. Bu narsa Aliy 
roziyallohu anhuga etib borgach, u kishi uni oʻldirmoqchi bo'ldilar. Shunda u 
Qirqiysga qochib ketdi. Bu xabar tarixda mashhur». 

Shayxulislom Ibn Taymiya aytadi: «Usmon roziyallohu anhu o'ldirilgach, 
qalblar birlasha olmay qoldi, qayg'u gʻamlar ulkanlashdi, yomonlar g'olib boʻlib, 
yaxshilar xor boʻldi. Fitna chiqara olmay yurganlar harakatga tushdilar. Yaxshilik, 
islohni yaxshi koʻradigan kishilar uni barpo qilishdan ojiz bo'lib qoldilar va amirul 
moʻ'miniyn Aliy ibn Abu Tolib roziyallohu anhuga bay'at berdilar. Darhaqiqat, u 
kishi oʻsha paytda xalifalikka eng loyiq va boshqalardan ko'ra afzalroq edi. Ammo, 
qalblar tarqoq, fitna olovi yoqilgan edi, soʻzlar bir-biriga to'g'ri kelmas, jamiyat 
izdan chiqqan, xalifa va yaxshi insonlar o'zlari maqsad qilayotgan barcha 
yaxshiliklarga imkon topa olmasdilar. Ko'pchilik bo'linish va fitnaga aralashib 
ketdi va boʻlar ish boʻldi». 

Aliy va Muoviya roziyallohu anhumo oʻrtasidagi urushga aralashgan 
sahobalarning uzrlarini bayon qilib, yana shunday deydi: «Muoviya xalifalik da'vo 
qilmagan, u Aliy bilan jangga kirganida unga xalifa sifatida bay'at berilmagan va 
xalifa sifatida jangga kirmagan, xalifalikka loyiq ham emasdi. Buni Muoviya ham, 
uning tarafdorlari ham e'tirof etishardi. Muoviya va tarafdorlari Aliy va uning 
tarafdorlariga qarshi urush boshlash va ularga g'olib boʻlishni o'ylamagan ham edi. 
Biroq, Aliy roziyallohu anhu va u kishining ashoblari u kishiga itoat qilish va bay'at 
berish lozim, chunki musulmonlar uchun faqat bitta xalifa boʻlishi kerak degan 
fikrda edilar va Muoviya va uning tarafdorlarini u kishining itoatidan tashqarida 
hisoblab, ularni yagona xalifaga itoat qildirish va jamoatni saqlab qolishni o'z 
vazifalari deb ko'rdilar, bu vazifani ado qilish maqsadida ularga qarshi jang qilish 
fikrida boʻldilar. Muoviya va uning tarafdorlari esa, Aliyga itoat qilish bizga vojib 
emas, agar bizga qarshi urush ochilsa, biz mazlum holda urushga kiramiz, chunki 
Usmon bilittifoq mazlum boʻlib oʻldirildi, uning qotillari Aliyning lashkari ichida, 
ular shavkat va qudrat sohibi, agar biz tiyilsak ular bizga ham zulm va tajovuz 
qilishadi, Aliy esa xuddi Usmonni himoya qila olmaganidek bizni ham ulardan 
himoya qila olmaydi, biz bizning haqimizda insof qilishga qodir boʻlgan xalifaga 
bay'at qilishimiz lozim, deyishardi». 

Sahobalar orasida urushlar keltirib chiqargan fitna va paydo boʻlgan ixtiloflar 
xususida ahlus-sunna val-jamoaning fikri ikki ishda umumlashadi: 

Birinchi ish: Ular sahobalar orasida vujudga kelgan narsalar haqida 
gapirishdan toʻxtaladilar va u haqda bahs yuritishdan tiyiladilar, chunki bunday 
holatlarda sukut saqlash omonlik yoʻlidir va aytadilar: 

«Ey Robbimiz, Oʻzing bizlarni va bizlardan ilgari iymon bilan oʻtgan zotlarni 
magʻfirat qilgin va qalblarimizda iymon keltirgan zotlar uchun biron g'illi-g'ash 
qilmagin. Ey Robbimiz, albatta Sen mehribon va rahmlidirsan» (Hashr: 10). 

Ikkinchi ish: Sahobalarning kamchiliklari haqi-da rivoyat qilingan so'zlarga bir 
necha taraflama javob aytiladi: 

Birinchi: Bu soʻzlar orasida dushmanlar ularning obro'larini toʻkish uchun 
to'qib chiqargan yolg'onlar mavjud. 

Ikkinchi: Bu so'zlarga qo'shib yuborilgan, kamaytirilgan, ya'ni aslidan 
o'zgartirilib yolg'onlar kirgizilgan, shu bois ularga e'tibor berilmaydi. 

Uchinchi: Bu so'zlar ichidan toʻg'ri boʻlganlari ham —- ular esa juda oz — ular 
bunda ma'zurdirlar. Chunki, ular mujtahidlardir, ijtihodlari ortidan yo to'g'ri 
topgan yo esa xato qilgan bo'lib chiqadilar. Chunki, bu ijtihod qilinadigan 
o'rinlardan boʻlib, agar mujta-hid toʻg'ri topsa ikki ajrga, xato qilsa bir ajrga ega 
boʻladi va uning xatosi kechirilgan. Rasululloh sollallohu alayhi va sallam 
aytganlar: «Agar hukm qiluvchi ijtihod qilib, to'g'ri topsa, unga ikkita ajr, ijtihod 
qilib, xato qilsa, unga bitta ajr bo'ladi» (Muttafaqun alayh). 

Toʻrtinchi: Sahobalar ham inson, shaxs sifatida xato qilishlari mumkin. Ular 
shaxslarga nisbatan gunohdan pok emaslar. Lekin ulardan sodir boʻlgan narsalarga 
bir necha kafforatlar bor: 

-Tavba qilgan bo'lishlari. Tavba har qancha gunohni o'chirib yuboradi. Bu 
haqda dalillar kelgan. 

-Agar ulardan biror xato sodir boʻlgan taqdirda ham, ularning o'sha xatoning 
kechirilishiga olib keladigan fazilatlari, xususiyatlari bor. Alloh taolo aytadi: 
«Albatta, yaxshi amallar yomonlik-gunohlarni ketkazur» (Hud: 114). 

-Ularga boshqalarga nisbatan ko'p yaxshiliklar ato etilgan. Fazlda hech kim 
ularga tenglasha olmaydi. Rasululloh sollallohu alayhi va sal-lamning soʻzlari bilan 
sobit boʻlganki, ular eng yaxshi asr kishilari, ulardan birlarining bir mudd qilgan 
sadaqasi boshqalarning Uhud tog'icha qilgan sadaqalaridan ortiqroq (Mutta-faqun 
alayh). Roziyallohu anhum va arzohum ajma'iyn. 

Shayxulislom Ibn Taymiya rahimahulloh aytadi: «Butun ahlus-sunna val-jamoa 
va din imomlarining hammalari sahobalardan birontasini, eng yaqinlarini ham, 
sobiqiynlarini ham, boshqalarini ham ma'sum — gunohdan pok deb e'tiqod 
qilmaydilar. Balki ular ham gunohga tushib qolishlari mumkin. Alloh taolo ularni 

tavba sababli kechiradi, darajalarini ko'taradi va gunohlarni o'chiruvchi 
yaxshiliklar yoki boshqa sabablar bilan kechiradi. Alloh taolo aytadi: 

«Rost Qur'onni keltirgan zot (ya'ni, Muhammad alayhis-salotu vassalom) va 
uni tasdiq etgan (moʻminlar) — ana oʻshalar taqvodor zotlardir. Ular uchun 
Parvardigorlari huzurida (ya'ni jannatda) oʻzlari xohlagan narsalari bordir. Bu 
chiroyli amal qilguvchi kishilarning mukofotidir. Zero Alloh ularning qilgan 
yomon amallarini oʻchirib, qilib oʻtgan eng chiroyli amallarining ajri bilan 
mukofotlar» (Zumar: 33-35). 

«Endi qachon u voyaga etib, qirq yoshga to'lganida: «Robbim, meni Sen 
menga va ota-onamga in'om etgan ne'matingga shukr qilishga va Oʻzing rozi 
boʻladigan yaxshi amallarnigina qilishga muvaffaq etgin va Oʻzing men uchun 
zurriyotimda ham yaxshilik qilgin (ya'ni farzandlarimni ham ahli solih 
bandalaringdan qilgin). Albatta men Senga (qilgan barcha gunohlarimdan) tavba 
qildim va albatta men musulmonlardandirman», dedi. Ana oʻshalar shunday 
zotlardirki, Biz ulardan qilgan eng chiroyli amallarni qabul qilurmiz va jannat 
egalari qatorida ularning yomonlik gunohlaridan oʻtib yuborurmiz» (Ahqo£: 15- 
16)». (Majmu/'ul fato-vo: 35,69). 

Darhaqiqat, Allohning dushmanlari fitna vaqti-da sahobalar orasida kelib 
chiqqan ixtilof va jangu jadalni ularni kamsitish va hurmatlariga til tekkizishga 
sabab qilib oldilar. Ba'zi zamondosh yozuvchilar ham bu xabis yoʻlni tutib, o'zlari 
bilmagan narsalari haqida vaysashadi. Oʻzlarini Rasululloh sollallohu alayhi va 
sallamning sahobalari orasida go'yo hakam qilib olib, nodonlik bilan, hech qanday 
dalilsiz ravishda ulardan ba'zilarini to'g'rilikka, ba'zilarini xatokorlikka hukm 
qilishadi, sharq-shunoslar va ularning dumlari boʻlmish g'arazli kimsalar so'zini 
takrorlashadi. Ayrim sayoz bilimli yosh musulmonlarni oʻzlarining ulug' 
ummatlari tarixiga va asrlarning yaxshisi boʻlgan salafi solihlari tarixiga nisbatan 
shubhaga soladilar, Islomni ayblashni va musulmonlarning birligini bo'lib 
tashlashni istaydilar, salafi solihlarga ergashish va Alloh taoloning: «Ulardan keyin 
(dunyoga) kelgan zotlar ayturlar: Ey Robbimiz, Oʻzing bizlarni va bizlardan 
ilgari iymon bilan oʻtgan zotlarni mag'firat qilgin va qalblarimiz-da iymon 
keltirgan zotlar uchun biron g'illi-gʻash qilmagin. Ey Robbimiz, albatta Sen 
mehribon va rahmlidirsan» (Hashr: 10) degan soʻzlariga amal qilish oʻrniga bu 
ummatning oxirgilari qalbiga avvalgilarga nisbatan adovat solishni koʻzlaydilar. 

Oltinchi bob: bid'atlar 


Bu bob quyidagi bo'limlarni oʻz ichiga oladi: 

Birinchi boʻlim: Bid'atning ta'rifi, turlari, hukmlari. 

Ikkinchi boʻlim: Musulmonlar hayotida bid'at-ning paydo boʻlishi va unga olib 
kelgan sabablar. 

Uchinchi boʻlim: Islom ummatining bid'atchilar-ga munosabati, ahlus-sunna 
val-jamoaning ularni rad qilishdagi manhaji. 

Toʻrtinchi boʻlim: Zamonaviy bid'atlardan namu-nalar: 

1.Mavludxonlik marosimlari; 

2 Joylar, qadamjolar va dunyodan oʻtib ketganlarni tabarruk sanash; 

3.Ibodatlar va Allohga qurbat hosil qilinadigan ishlardagi bid'atlar. 


Birinchi boʻlim: 
Bid'atning ta'rifi, turlari, hukmlari 


1) Ta'rifi: 

Bid'at — ilgari bo'lmagan narsani ixtiro qilish ma'nosidagi «bad'» so'zidan 
olingan. 

«Falonchi bir bid'atni chiqardi» degani ilgari bo'lmagan bir yangi yoʻlni birinchi 
boʻlib boshlab berdi, deganidir. 

Bid'at chiqarish ikki xil bo'ladi: 

1) Dunyo ishlarida bid'at chiqarish, yangi ixtirolar yaratishga oʻxshash. Bu 
mubohdir. Chunki, odatlardagi asl-asos mubohlikdir. 

2) Dinda bid'at chiqarish. Bu haromdir. Chunki, din ishidagi asl-asos tavqif 
(Kitobu Sunnat dalil-lariga cheklanish)dir. 

Rasululloh sollallohu alayhi va sallam aytgan-lar: «Kim bizning bu ishimizda 
(ya'ni dinimizda) undan bo'lmagan narsani paydo qilsa, u rad (qilinadi)» 
(Muttafaqun alayh). 

Bir rivoyatda: «Kim u to'g'rida bizning amrimiz boʻlmagan bir ishni qilsa, urad 
etiladi», deganlar (Imom Muslim rivoyati). 


2) Bid'atning turlari: 

Dindagi bid'at ikki turli: 

Birinchi tur: E'tiqod va so'zdagi bid'at. Jahmiya, mo''tazila, rofiza va boshqa 
adashgan firqalarning soʻzlari va e'tiqodlari kabi. 

Ikkinchi tur: Ibodatlardagi bid'at. Allohga U mashru' qilmagan ibodatlar bilan 
ibodat qilish kabi. Buning oʻzi bir necha qismdir: 

Birinchi qism: Ibodatning aslida bo'ladigan bid'at. Shariatda asli bo'lmagan 
yangi bir ibodat paydo qilish bilan bo'ladi. Masalan, aslida shar'iy bo'lmagan biror 
namozni yangidan paydo qilish yoki mavlud va boshqa noshar'iy bayramlarni 
paydo qilish kabi. 

Ikkinchi qism: Mashru' boʻlgan ibodatga ziyoda orttirish bilan boʻladigan bid'at. 
Masalan, peshin yoki asr namoziga beshinchi rak'atni ziyoda qilish kabi. 

Uchinchi qism: Mashru' boʻlgan ibodatni ado etish kayfiyatida bo'ladigan bid'at. 
Masalan, mashru' zikrlarni jo'r bo'lib, ohang bilan aytish kabi yoki ibodatlarda 
oʻzini Rasululloh sollallohu alayhi va sallamning sunnatlaridan chiqib ketish 
darajasida qattiq qiynash kabi. 

To'rtinchi qism: Mashru' ibodat uchun shariat xoslamagan bir vaqtni xoslash 
bilan boʻladigan bid'at. Masalan, Sha'bonning oʻrtasidagi bir kechani namozga, 
kunduzini ro'zaga xoslash kabi. Chunki, roʻza va tungi namoz aslida mashru/', 
biroq ularni maxsus vaqtlarga xoslash dalilga muhtojdir. 


3) Dinda bid'at chiqarishning hukmi: 

Dindagi har bir bid'at harom va zalolatdir. Rasululloh sollallohu alayhi va 
sallam aytganlar: «Yangi paydo qilingan ishlardan saqlaninglar! Chunki, (dinda) 
yangi paydo qilingan har bir narsa bid'at va har bid'at zalolatdir» (Imom Muslim 
rivoyati). Bir rivoyatda: «Kim u toʻgʻrida bizning amrimiz bo'lmagan bir ishni qilsa, 
u rad etiladi» deganlar (Imom Muslim rivoyati). 

Mazkur ikki hadis shunga dalolat qiladiki, dinda paydo qilingan har bir 
yangilik bid'at, har bir bid'at rad etilajak zalolatdir. Buning ma'nosi shuki, ibodat 
va e'tiqodlardagi bid'atlar harom qilingan. Biroq, haromlik bid'atning turiga qarab 
farqli bo'ladi. Ulardan ochiq kufr boʻlganlari ham bor, qabrlarni ularda yotganlarga 
qurbat hosil qilish maqsadida tavof qilish, ularga jonliq va nazrlar keltirish, 
qabrdagilarga duo qilish va ulardan madad so'rash kabi yoki jahmiya va 
mo''tazilalarning g'uluv ketganlari aytadigan soʻzlar kabi. Ulardan shirkka vosita 
boʻladiganlari bor, qabrlar ustiga bino qurish, ular oldida namoz oʻqish va duo 
qilish kabi. Ulardan e'tiqodiy fisq boʻlganlari bor, xavorij, qadariya va 
murji'alarning shar'iy dalillarga zid so'z va e'tiqodlaridagi bid'at kabi. Ulardan 
ma'siyat boʻlganlari bor, tarki dunyochilik, ro'zasini oftob tig'ida turib oʻtkazish, 
jimo' shahvatini kesish maqsadida oʻzini bichish kabi. 


Eslatma: 

Kimki bid'atni bid'ati hasana va bid'ati sayyi'aga (yaxshi bid'at va yomon 
bid'atga) boʻlsa, u xato qilgan va Rasululloh sollallohu alayhi va sallamning: «Har 
bir bid'at zalolatdir» degan soʻzlariga qarshi chiqqan boʻladi. Rasululloh sollallohu 
alayhi va sallam barcha bid'atni zalolat deb hukm qilgan hollarida bu odam, yoʻq, 

barcha bid'at zalolat emas, balki hasana bid'at ham bor, degan bo'ladi. Hofiz Ibn 
Rajab «Arba'iyn» sharhida aytadi: «Rasululloh sollallohu alayhi va sallamning javomi'ul 
kalimdan sanaluvchi «har bir bid'at zalolatdir» degan so'zlaridan hech bir narsa istisno 
etilmaydi. Bu din asoslaridan bir buyuk asl-asosdir. Payg'ambar sollallohu alayhi va 
sallamning «Kim bizning bu ishimizda undan bo'lmagan narsani paydo qilsa, u rad 
qilingandir» degan so'zlari ham ayni shu ma'noni ifodalaydi. Demak, kimki bir yangilik 
paydo qilib, uni dinga nisbatlasa, dinda uning qaytadigan asli bo'lmasa, u zalolatdir. 
E'tiqod masalalari bo'ladimi, amallarmi, zohiriy ishlar bo'ladimi, botiniymi, farqsiz, din 
undan pokdir» (Jomi'ul ulum val-hikam). 

Bid'ati hasana deydiganlarning so'zlariga hech qanday hujjat yoʻq, faqat Umar 
roziyallohu anhuning tarovih namozi haqida: «Bu naqadar yaxshi bid'at» degan 
so'zini hujjat qiladilar. 

Va yana salaflarning Qur'onni bitta kitob qilib jamlanishini hamda hadislarni 
yozib, devon qilin-ganini inkor qilmaganlarini aytib, bu ham bid'at-ku, deydilar. 
Bunga javob shuki, bu ishlar shariatda asli bor boʻlib, yangi paydo qilingan emas. 
Umar roziyallohu anhu «naqadar yaxshi bid'at» degan so'zlari bilan lug'aviy 
bid'atni nazarda tutgan, shar'iy bid'atni emas. Shariatda qaytadigan asli bor 
boʻlgan har qanday narsaga bid'at deyilsa, undan lug'aviy bid'at tushuniladi, 
shar'iy bid'at tushunilmaydi. Chunki, shar'iy bid'at deb shariatda qaytadigan asli 
boʻlmagan narsaga aytiladi. 

— Qur'onni bitta kitobga jamlashning shariatda asli bor. Chunki, Payg'ambar 
sollallohu alayhi va sallam Qur'onni yozib qoʻyishga buyurar edilar, lekin 
qo'lyozmalar tarqoq edi. Sahobalar roziyallohu anhum uni saqlash maqsadida bitta 
mushafga jamladilar. 

— Tarovihni Payg'ambar sollallohu alayhi va sallam bir necha kun sahobalari 
bilan oʻqigach, ularga farz qilinib qolishidan xavf qilib chiqmay qo'yganlar. 
Sahobalar roziyallohu anhum uni Payg'am-bar sollallohu alayhi va sallam hayotlik 
paytlarida yolg'iz-yolg'iz oʻqib yurganlar. U zotning vafotlaridan so'ng Umar ibn 
Xattob roziyallohu anhu xuddi Payg'ambar sollallohu alayhi va sallamning orqala- 
rida o'qiganlaridek hammani bitta imom ortiga jamladi. Bu dindagi bid'at emas. 

— Hadislarni yozib qo'yish ham shariatda asli bo'lgan ishdir. Payg'ambar 
sollallohu alayhi va sallam ba'zi sahobalarning iltimoslariga koʻra ayrim hadislarni 
yozishga buyurgan edilar. Payg'ambar sollallohu alayhi va sallam davrida umumiy 
tarzda hadis yozishdan ehtiyot bo'lishning sababi —- hadis bilan Qur'onning 
aralashib ketishi xavfi edi. U zot sollallohu alayhi va sallam vafot etgach, bu 
qo'rquv barham topdi. Ya'ni, Qur'on Rasululloh sollallohu alayhi va sallam 
vafotlaridan ilgari mukammal va aniq-tiniq boʻlgan edi. Shundan so'ng 
musulmonlar hadisni zoe bo'lib ketishidan saqlash uchun yig'ib, kitob holiga 
keltirdilar. Ularni Alloh taolo yaxshi mukofotlar bilan mukofotlasin. Ular Robbilari- 


www.ahliilm.com kutubxonasi 117 


Tavhid aqidasi 


ning kitobi va nabiylari sollallohu alayhi va sallamning sunnatini zoe bo'lishdan 
saqlab qoldilar. 

Ikkinchi boʻlim: 
Musulmonlar hayotida bid'atlarning paydo boʻlishi va unga olib kelgan 
sabablar 


1) Musulmonlar hayotida bid'atlarninng paydo bo'lishi. 

Buning ostida ikkita masala bor: 

Birinchi masala: Bid'atlarning paydo boʻlish davri 

Shayxulislom Ibn Taymiya rahimahulloh «Maj-mu'ul fatovo»da (10/354) aytadi: 
«Bilingki, ilmlar va ibodatlarga taalluqli bo'lgan aksari bid'atlar ummat ichida xulafoi 
roshidiynlarning oxirgi davr-larida sodir bo'ldi. Payg'ambar sollallohu alayhi va sallam 
xabar berganlaridek: «Mendan keyin yashagan-laringiz tez orada ko'p ixtiloflarni ko'radi. 
Shunda sizlar mening sunnatimni hamda xulafoi roshidiyn va mahdiyyin (hidoyat va 
to'g'ri yo'l ustidagi xalifalar) sunnatini mahkam ushlanglar» (Abu Dovud, Termiziy 
rivoyatlari). 

Birinchi bo'lib qadar bid'ati, irjo' bid'ati, tashayyu' va xavorijlar bid'ati paydo boʻldi. 
Usmon roziyallohu anhu vafotidan keyin firqalar paydo bo'lgach, hururiya bid'ati paydo 
bo'ldi. Sahobalar davri oxirlarida, ya'ni Ibn Umar, Ibn Abbos va Jobir kabi sahobalar 
davrining oxirlarida qadariya paydo bo'ldi. Murjialar ham shunga yaqinroq davrda paydo 
bo'ldi. Jahmiya esa Umar ibn Abdulazizning o'limidan so'ng tobeinlar davrining oxirlarida 
paydo boʻldi. U kishi bu firqadan ogohlantirganligi rivoyat qilingan. Jahm Hishom ibn 
Abdulmalikning xalifa-lik davrida Xurosonda chiqqan edi. 

Bu bid'atlar ikkinchi asrda paydo bo'ldi, u davrda sahobalar bor edi, ular bid'at ahliga 
qarshi nahiy munkar qildilar. Mufazzal asrdan so'ng i'tizol (mo''tazila) bid'ati paydo bo'ldi, 
musulmonlar orasida fitnalar yuz berdi, fikrlarning xilma-xilligi, bid'at va xohish-havoga 
moyillik kuchaydi, so'fiylik bid'ati, qabrlarga sag'ana qurish bid'ati vujudga keldi. Shunday 
qilib vaqt o'tgan sari bid'atlar ko'payib, xilma-xil tus oldi». 


Ikkinchi masala: Bid'atlarning paydo boʻlish oʻrni 

Bid'atlarning paydo bo'lishi jihatidan islomiy diyorlar farqli boʻlgan. 
Shayxulislom Ibn Taymiya «Majmu'ul fatovo»da (20/300-303-s) aytadi: «Rasu-lulloh 
sollallohu alayhi va sallamning ashoblari yashagan va ulardan ilm va iymon tarqalgan katta 
shaharlar beshta: ikki haram (Makka va Madina), ikki iroq (Ko'fa va Basra) va Shom. 
Qur'on, hadis, fiqh, ibodat va ular ortidan keluvchi islomiy ishlar barchasi shu diyorlardan 
chiqqan. Asosiy bid'atlar ham Madinai Nabaviyadan tashqari shu to'rt shahardan chiqdi. 
Ko'fadan tashayyu' (shialik) va irjo' (muryji-alik) chiqdi, keyin boshqa joylarga tarqaldi. 
Basradan qadar (qadariylik), i'tizol (mo''tazila-lik), fosid nosiklar chiqdi, keyin boshqalarga 
tarqaldi. Shomda nosibiylik va qadariylik tarqaldi. Bid'atlarning eng yomoni bo'lmish 
tajahhum (jahmiyalik) Xuroson tomonda paydo bo'ldi. Bid'atlarning paydo bo'lishi nabaviy 
diyordan (Madinadan) uzoqlik miqdoriga qarab bo'ldi. Usmon roziyallohu anhu 

o'ldirilgandan so'ng bo'linish paydo bo'lgach, haruriya bid'ati paydo bo'ldi. Ammo Madinai 
Nabaviya garchi unda bid'atni dildan istovchi kimsalar bo'lgan esa-da, bunday bid'atlar 
tarqali-shidan salomat edi. Unda qadariya va boshqa bid'atlar bo'lgan, biroq bid'atchilar 
xorlangan, mazammatlangan, Ko'fadagi, Basradagi, Shomdagi bid'atchilarning aksi o'laroq 
mag'lub va xor edilar. Payg'ambar sollallohu alayhi va sallamdan sahih hadisda sobit 
bo'lganki, Dajjol Madinaga kira olmaydi. Darhaqiqat, to'rtinchi asrgacha, ya'ni imom 
Molikning ashoblari davrigacha iymon va ilm davom etdi». 

Ammo mufazzal uch asr ichida Madinai Nabaviyada boshqa shaharlarda 
bo'lgandek bid'at zohir boʻlmadi va unda dinning asllarida bid'at chiqmadi. 

2) Bid'atlarning chiqishiga olib kelgan sabablar: 

Shubhasiz, Qur'on va Sunnatni mahkam ushlashda bid'atu zalolatlarga 
tushishdan omonlik bor. Alloh taolo aytadi: «Albatta, mana shu Mening Toʻg'ri 
Yoʻlimdir. Bas, shu yoʻlga ergashinglar! (Boshqa) yoʻllarga ergashmangizki, ular 
sizlarni Uning yoʻlidan uzib qoʻyar» (An'om: 153). 

Ibn Mas'ud roziyallohu anhu rivoyat qiladi: Payg'ambar sollallohu alayhi va 
sallam bir chiziq chizdilar-da, so'ng: «Bu Allohning toʻg'ri yoʻli», dedilar. Uning 
oʻng va chap tarafiga bir necha chiziqlar tortib: «Bular shunday yo'ʻllarki, har 
birining ustida bittadan shayton unga chorlab turadi», dedilar. So'ng quyidagi 
oyatni oʻqidilar: «Albatta, mana shu Mening Toʻgʻri Yoʻlimdir. Bas, shu yoʻlga 
ergashinglar! (Boshqa) yoʻllarga ergashmangizki, ular sizlarni Uning yoʻlidan 
uzib qoʻyar» (Ahmad, Ibn Hibbon, Hokim va boshqalar rivoyatlari). 

Kim Kitob va Sunnatdan yuz o'girsa, uni adashti-ruvchi yoʻllar, paydo qilingan 
bid'atlar o'z domiga tortib ketadi. 


Bid'atlar kelib chiqishiga olib kelgan sabab-lar quyidagi ishlarda 
umumlashadi: 

Din hukmlarini bilmaslik, xohish-havoga erga-shish, fikr va shaxslarga taassub 
qilish, kofirlarga o'xshashga urinish, ularga taqlid qilish. 

Mazkur sabablarni birma-bir batafsil koʻrib chiqamiz: 

a) Din hukmlarini bilmaslik: 

Davrlar oʻtib, odamlar risolat osorlaridan uzoqlashgan sari ilm ozayib, jaholat 
tarqala bordi. Payg'ambar sollallohu alayhi va sallam aytgan-laridek: 

«Mendan keyin yashaganlaringiz tez orada koʻp ixtiloflarni ko'radi» (Abu 
Dovud, Termiziy rivoyat-lari). 

«Albatta Alloh ilmni bandalari (qalbi)dan sug'urib olish bilan olib qo'ymaydi, 
balki ilmni olimlarni olish bilan olib qo'yadi. Hatto biron-bir olimni qoldirmagach, 
odamlar johil kimsalarni oʻzlariga bosh qilib olishadi, ulardan (fatvo) so'ral-ganda 
ilmsizlik bilan fatvo berib, (o'zlari ham) adashib, (boshqalarni ham) adashtirishadi» 
(Imom Buxoriy rivoyati). 

Bid'atlarga faqat ilm va ulamolar qarshi tura oladi. Agar ilm va ulamolar 
yo'qolsa, bid'atlar yoyilishiga, bid'atchilar faollashuviga qulay fursat vujudga 
keladi. 

b) Xohish-havoga ergashish: 

Kim Kitobu Sunnatdan yuz oʻgirsa, havosiga erga-shib ketadi. Alloh taolo 
aytadi: 

«Endi agar ular sizga javob bera olmasalar, bas, bilingki ular faqat havoyi 
nafslarigagina ergashurlar. Alloh tomonidan hidoyatlanmagan holda oʻz havoi 
nafsiga ergashgan kimsadan ham yoʻldan ozganroq kim bor?!» (Qasas: 50). 

«(Ey Muhammad), havoyi nafsini oʻziga «iloh» qilib olgan va Alloh uni bilgan 
holida yoʻldan ozdirib, quloq va koʻnglini muhrlab, koʻz oldiga parda tortib 
qoʻygan kimsani koʻrganmisiz? Bas, uni Alloh (yoʻldan ozdirgani)dan soʻng kim 
hidoyat qila olur?!» (Josiya: 23). 

Bid'atlar xohish-havolarga ergashish samarasidan boshqa narsa emas. 

v) Fikrlarga va shaxslarga taassub qilish: 

Fikr va shaxslarga taassub qilish ham kishini dalilga ergashish va haqni 
tanishdan toʻsadi. Alloh taolo aytadi: «Qachon (mushriklarga): «Alloh nozil qilgan 
hukmlarga boʻysuningiz», deyilsa, ular: «Yoʻq, biz otalarimizni qanday yoʻlda 
topgan boʻl-sak, oʻshanga ergashamiz», deyishadi» (Baqara: 170). 

Hozirgi davrdagi ba'zi so'fiy mazhablar va quburiylarga ergashgan kishilar 
ichidagi mutaassib-larning holi ayni shuki, agar ularni Kitobu Sunnatga chaqirilsa, 
bu ikkisiga xilof keluvchi barcha narsalarni tark qilishga chorlansa, oʻz mazhablari, 
mashoyixlari, ota-bobolarini hujjat qilishadi. 

g) Kofirlarga oʻxshashga urinish: 

Kofirlarga oʻxshashga urinish ham kishini bid'at-lar komiga tortadigan 
sabablardan. Abu Voqid al-Laysiy shunday hikoya qiladi: «Biz Rasululloh 
sollallohu alayhi va sallam bilan birga Hunaynga qarab otlandik, kufrdan 
qutulganimizga hali ko'p bo'lmagan edi. Mushriklarning sidra otlik bir daraxti 
boʻlib, uning oldiga borib sigʻinishar va (irim qilib) qurollarini unga bog'lashar edi, 
uni «zotu anvot» deb atalardi. Yoʻlda o'shanday daraxt-lardan biri yonidan o'tib 
qoldik. Shunda biz: «Yo Rasululloh, bizga ham «zotu anvot» qilib bersangiz» dedik. 
Rasululloh sollallohu alayhi va sallam: «Subhanalloh! Jonim Qoʻlida boʻlgan Zotga 
qasamki, xuddi Banu Isroil Musoga aytgandek soʻzlarni aytmoqdasizlar. Ular: «Ey 
Muso, bizlarga ham ularning ilohlari kabi xudo qilib (yasab) ber», dedilar. U 
aytdi: «Albatta, sizlar bilmaydigan qavmdirsizlar» (A'rof: 138). Ilgari oʻtgan 
ummat-larning yoʻllarini tutmoqdasizlar!» dedilar (Imom Termiziy rivoyati). 

Hadisdan ma'lum boʻladiki, Banu Isroilni oʻz payg'ambarlaridan shunday qabih 
talabni qilishga — ularga xuddi mushriklarning olihalari kabi oliha yasab berishni 
so'rashga olib borgan narsa - ularning kofirlarga o'xshashga urinishlaridan boshqa 

narsa emasdi. Ayni shu narsa Muhammad sollallohu alayhi va sallamning 
ashoblaridan ba'zilarini u zotdan oʻzlariga tabarruklanadigan bir daraxt qilib 
berish-larini soʻrashga olib bordi. Bu esa bugungi voqe'-likning ayni o'zidir. Zero, 
hozirda musulmonlardan ko'plari bid” at vashirk amallarida, chunonchi tug'ilgan 
kunlarni nishonlash, maxsus ishlar uchun kunlar va haftaliklar uyushtirish, diniy 
va xotirlash munosabatlari bilan yig'ilish, haykal va xotira toshlari oʻrnatish, 
motam marosimlari o'tkazish, janozalardagi bid'atlar, qabrlar ustiga sag'analar 
qurish va shu kabilarda kofirlarga taqlid qilishga oʻtib ketdilar. 

Uchinchi boʻlim: 
Islom ummatining bid'atchilarga nisbatan tutgan oʻrni va ahlus-sunna val- 
jamoaning ularni rad qilishdagi manhaji 


1) Ahlus-sunna val-jamoaning bid'atchilarga nisbatan tutgan oʻrni: 

Ahlus-sunna val-jamoa doim bid'atchilarni rad qilib, ularning bid'atlarini inkor 
qilib va ularni bu ishlarni qilishdan to'sib kelgan. Quyida bundan ba'zi namunalar 
olib kelamiz: 

a) Ummud-Dardo roziyallohu anho aytadi: «Abud-Dardo oldimga g'azablangan 
holda kirib keldi. «Sizga nima boʻldi?» degan edim, «Allohga qasamki, Muham- 
mad sollallohu alayhi va sallamning ishlaridan faqat namozni jamoat boʻlib 
oʻqishlaridan boshqa biror narsa (qolganini) bilmayapman», dedi» (Imom Buxoriy 
rivoyati). 

b) Amr ibn Yahyo aytadi: «Otam bobomdan rivoyat qilib aytganlarini 
eshitdimki: Biz g'adot (bomdod) namozidan oldin Abdulloh ibn Mas'udning eshigi 
oldida uni kutib, chiqsa birga namozga boramiz deb o'tirgan edik, Abu Muso al- 
Ash'ariy kelib qoldi va: «Abu Abdurrahmon hali chiqmadimi?» deb soʻradi. Biz: 
«Yo'q» degan edik, to chiqqunicha biz bilan o'tirdi. Chiqib kelgach hammamiz 
unga peshvoz chiqdik. Abu Muso dedi: «Ey Abu Abdurrahmon, men hozirgina 
masjidda notanish bir ishni ko'rdim, lekin alhamdulillah, yaxshilikni koʻrdim». 
«Nima ish ekan?» deb soʻradi. U aytdi: «Borsangiz ko'rasiz, masjidda bir qavmni 
ko'rdimki, namozni kutib, halqa-halqa boʻlib oʻtirishibdi. Har bir halqada bir kishi 
(bosh), qo'llarida toshchalar, haligi kishi: «Yuz marta takbir aytinglar» deydi, yuz 
marta takbir aytishadi, «Yuz marta tahlil aytinglar» deydi, yuz marta tahlil 
aytishadi, «Yuz marta tasbeh aytinglar» deydi, yuz marta tasbeh aytishadi». «Siz 
ularga nima dedingiz?» dedi. «Sizning fikringizni kutib, hech narsa demadim», 
dedi. «Yomonliklarini sanashga buyurmabsiz-da, yaxshiliklaridan hech narsa yo'q 
bo'lmasligiga kafolat bermabsiz-da», dedi. So'ng birgalashib ketdik. Haligi 
halqalardan biri oldiga kelib toʻxtadi va: «Nima qilayapsizlar?» deb soʻradi. «Ey 
Abu Abdurrahmon, toshchalar bilan takbir, tahlil, tasbeh, tahmidni sanayapmiz» 
deyishdi. «Gunohlaringizni sananglar, yaxshiliklaringizdan biron narsa zoe 
ketmasligiga men kafilman. Holingizga voy boʻlsin, ey ummati Muhammad! 
Halokatingiz bunchalar tez bo'lmasa! Hali u zotning sahobalari hayot boʻlsa, 
kiyimlari hali eskimagan boʻlsa, idishlari sinmagan boʻlsa! Jonim Qoʻlida bo'lgan 
Zotga qasamki, sizlar yo Muhammad sollallohu alayhi va sallamning millatidan 
ko'ra hidoyatliroq bir millatdasizlar yo esa zalolat eshigini ochishga 
urinuvchisizlar», dedi. «Ey Abu Abdurrahmon, biz faqat yaxshilik istagan edik» 
deyishdi. «Qancha yaxshilik istovchilar bo'ladiki, unga aslo eta olmaydilar. 
Rasululloh sollallohu alayhi va sallam aytganlarki: «Bir qavm keladiki, Qur'on 

oʻqiydilar, biroq bo'g'izlaridan nariga o'tmaydi». Allohga qasam-ki, bilmayman, 
balki oʻshalarning koʻplari sizlardan boʻlsa kerak», dedi. Soʻng ulardan burilib 
ketdi». Umar ibn Salama aytadi: «Oʻshalarning koʻpchiligini Nahravon kuni 
xavorijlar bilan birga bizga qarshi urushga kirganini koʻrdik» (Imom Dorimiy 
rivoyati). 

v) Bir kishi Imom Molik ibn Anas rahimahulloh huzuriga kelib: «Qaerdan 
ehrom bog'ʻlasam boʻladi?» deb soʻradi. «Rasululloh sollallohu alayhi va sallam 
belgilab bergan va oʻzlari ehrom bog'lagan miyqot-dan», deb javob berdi. «Undan 
uzoqroqdan bog'lasam-chi?» dedi. «Bunday qilishni durust deb ko'rmayman» dedi. 
«Buning nimasini karih ko'rasiz?» dedi. «Sening fitnaga tushishingni karih 
ko'raman» dedi. «Yaxshilikni ziyoda qilishda nima fitna boʻlishi mumkin?» deb 
so'radi. Molik dedi: «Chunki, Alloh taolo aytadi: «Payg'ambarning amriga xilof 
ish qiladigan kim-salar oʻzlariga biron fitna-kulfat etib qolishdan yoki alamli 
azob etib qolishidan hazir boʻlsinlar!» (Nur: 63). Sen oʻzingni Rasululloh 
sollallohu alayhi va sallam ham u bilan xoslanmagan bir fazilat bilan xoslashingdan 
koʻra ham katta fitna boʻlishi mumkin-mi?!» (Abu Shoma «Albo'isu ala inkaril bida! 
val-havodis»da (14-s) keltirgan). 

Bular oʻtmish ulamolari ishlaridan namunalar edi. Alhamdulillah, barcha 
asrlarda, to hozirgi kungacha ham ulamolar bid'atchilarni inkor qilishda davom 
etmoqdalar. 

2) Ahlus-sunna val-jamoaning ahli bid'at-larni rad qilishdagi manhaji: 

Ularning bundagi manhaji Kitob va Sunnat asosiga qurilgan, bid'atchilarning 
shubhalarini keltirib, so'ng ularni yoʻqqa chiqaradigan qoniqti-ruvchi va miq 
etkizmay (tilni aylantirmay, mot qilib) qoʻyuvchi manhajdir. Ular sunnatlarni 
ushlash va bid'atlardan tiyilish vojib ekaniga Kitob va Sunnatdan dalil keltiradilar. 
Bu to'g'rida ko'plab kitoblar yozganlar, aqida kitoblarida shia, xavorij, jahmiya, 
mo''tazila va ash'ariylarning iymon va aqida asoslari haqida aytgan bid'at 
so'zlariga raddiyalar berganlar, shu mavzuga xos kitoblar yozganlar. Masalan, 
imom Ahmad jahmiyalarga raddiya kitobi yozgan, boshqa imomlar, jumladan 
Usmon ibn Said ad-Dorimiy ham bu mavzuda kitob yozgan, shayxulislom Ibn 
Taymiya va shogirdi Ibnul Qayyim, shayx Muhammad ibn Abdul-vahhob va 
boshqalarning kitoblarida ham mazkur firqalarga, quburiy va so'fiylarga qarshi 
raddiyalar mavjud. Xossatan, bid'at ahllarini rad qilib yozilgan kitoblar ham ko'p 
boʻlib, misol tariqasida quyidagi-larni aytish mumkin: 

Eski kitoblardan: 

1.Imom Shotibiyning «E'tisom» kitobi; 

2.Shayxulislom Ibn Taymiyaning «Iqtizous-sirotil mustaqiym» kitobi; 

3.Ibn Vazzohning «Inkarul havadis val-bida'» kitobi; 

4.Turtushiyning «Al-havadis val-bida'» kitobi; 

5.Abu Shomaning «Al-ba'is a'la inkaril bida" val-havadis» kitobi. 

Yangi kitoblardan: 

1.Shayx Aliy Mahfuzning «Al-ibda' fiy mazor-ril-ibtida”» kitobi; 

2.Muhammad ibn Ahmad al-Havomidiyning «As-sunan» va «Al-mubtada'at ul- 
mutaalliqa bil-azkari vas-solavat» kitoblari; 

3.Shayx Abdulaziz ibn Bozning «At-tahzir minal bida!» risolasi; 

Allohga hamdlar boʻlsinki, musulmon ulamolar doimiy ravishda gazeta va 
jurnallar, eshittirishlar, jum'a xutbalari va ma'ruzalar orqali bid'atlarni inkor qilib 
va bid'atchilarga raddiyalar berib keladilar. Bu esa musulmonlarning ongini 
ochishda va bid'atlarni yo'qotishda katta ta'sirchan amallardan hisoblanadi. 

Toʻrtinchi boʻlim: 
Zamonaviy bid'atlardan namunalar 


1.Mavludi nabiy qilib marosimlar oʻtkazish; 

2.Qadamjolar, ziyoratgohlar va qabrlarni tabar-ruk sanash; 

3.Ibodatlar va Allohga qurbat hosil qilish oʻrinlaridagi bid'atlar; 

Mazkur bid'atlar hozirgi davrda zamonning orqaga ketishi, ilmning ozligi, 
ixtiloflar va bid'atlarga chaqiruvchilarning ko'pligi, urf-odatlarda kofirlarga 
oʻxshashga intilish yoyilgani sababli ko'paygan. Bu Rasululloh sollallohu alayhi va 
sallamning: «Sizlardan ilgari o'tganlarning yoʻllariga ergashib ketasizlar» (Termiziy 
rivoyati) degan soʻzlarining tasdig'idir. 

1) Mavludi nabiy munosabati bilan marosim-lar qilish. 

Bu xuddi nasorolarning Iso Masihning tugʻilgan kunini bayram (rojdestvo) 
qilishlariga o'xshaydi. Johil musulmonlar yoki adashgan olimlar har yili Rabiul- 
avval oyida, shuningdek boshqa paytlarda ham Muhammad sollallohu alayhi va 
sallamning tug'ilganliklari munosabati bilan yig'ilish va marosimlar o'tkazishadi. 
Bu narsani ba'zilar masjidlarda, ba'zilar uylarida yo maxsus tayyorlangan joylarda 
tashkil qiladilar va bunday marosimlarga avom xalq ommaviy ravishda toʻplanadi. 
Bu nasorolarning Masih alayhissalomning tugʻilgan kuni munosabati bilan yig'ilish 
qilish bid atiga oʻxshab ketadi. Ko'pincha bu yig'ilishlar bidat hamda nasorolarga 
o'xshashga urinish bo'lishi bilan bir qatorda, koʻplab shirk va munkar amallardan 
ham xoli emas. Masalan, ularda Rasululloh sollallohu alayhi va sallam haqlarida 
g'uluv ketadigan qasidalar o'qiladi, hatto Allohdan so'raladigan duo va yordam 
talab qilishlarni u kishidan soʻrash darajasigacha boradilar. Holbuki, Payg'ambar 
sollallohu alayhi va sallam oʻzlariga maqtov aytishda g'uluv ketishdan qaytarib 
shunday deganlar: «Meni nasorolar Ibn Maryamni ko'klarga ko'tarib maqtagandek 
maqtamanglar. Men Allohning bandasiman, xolos. «Allohning bandasi va Rasuli» 
denglar» (Muttafaqun alayh). 

Ko'pincha, bu majlislarida Rasululloh sollal-lohu alayhi va sallam ham hozir 
boʻladilar, deb e'tiqod qiladilar. Munkar amallaridan shuni ham aytish mumkinki, 
bunday yig'ilishlarda koʻpchilik jo'r bo'lib nag'malar bilan nashidlar aytishadi, 
do'mbiralar chalib, bid'atchi soʻfiylar kabi zikrlar qilishadi. Goho, bu yig'ilishlarda 
erkak-ayol aralash bo'ladi va buzuqliklarga olib keladigan fitnalar ham chiqadi. 
Bunday amallardan xoli boʻlgan taqdirda ham bid'at ekani kifoyadir: «Har bir 
yangi paydo qilingan narsa bid'at va har bir bid'at zalolatdir». Bu yig'ilishlarni 
qilish borib-borib, boshqa har xil nunkarotlarning paydo bo'lishiga vosita bo'ladi. 

Kitob va Sunnatda, salafi solihlarning amalla-rida va mufazzal asrlarda asli- 
asosi boʻlmagan narsa bid'at dedik. Mavlud bid'ati ancha kech, ya'ni hijriy 
to'rtinchi asrdan keyin paydo boʻlgan. Uni fotimiy shialar paydo qilishgan. 

Imom Abu Hafs Tojuddin al-Fokhoniy rahima-hulloh aytadi: «Ammo ba'd, ba'zi 
odamlar Rabiul-avval oyida qilayotgan, mavlud deb ataladigan yig'ilish haqida, buning 
dinda asli bormi, degan savollar ko'p tushyapti. Shu savolga aniq javob, muayyan izoh talab 
qilibdilar. Allohdan tavfiq so'ragan holda aytamanki, mavludning Qur'on va Sunnatda asli 
borligini bilmayman. Dinda namuna bo'lgan, salaf ulamolari yo'lini mahkam tutgan din 
olimlarining birontasidan bu amalni qilganliklari bizga etib kelmagan. Balki bu battol 
kimsalar paydo qilgan bid'at va ochko'z odamlar shu bilan boyishni ko'zlagan nafs 
shahvatidan boshqa narsa emas» (Risolatul mavrid fiy amalil mavlid). 

Shayxulislom Ibn Taymiya rahimahulloh yozadi: «Ba'zi insonlar paydo qilayotgan, 
nasorolarning Iyso alayhissalomning tug'ilgan kunini nishonlash-lariga taqlidan yo 
Payg'ambar sollallohu alayhi va sallamga nisbatan muhabbat va ulug'lash niyatida 
qiladigan mavludin nabiy deb atalmish bayramlari ham shu jumladandir. Aslida, 
Payg'ambar sollallohu alayhi va sallamning tug'ilgan kunlari ayni qaysi kunligi haqida 
ixtiloflar bor, qolaversa, uni bayram qilib yig'ilishlar qilishni salaflar qilmaganlar. Agar 
bunda katta yaxshilik bo'lganda salaflar albatta qilgan bo'lardilar, ular bizdan koʻra bunga 
loyiqroq va bizdan ko'ra ular Rasululloh sollallohu alayhi va sallamni ulug'lovchiroq, 
yaxshi ishlarga bizdan ko'ra harisroq edilar. Balki, Rasululloh sollallohu alayhi va sallamga 
bo'lgan muhabbat u zotni ulug'lash, u zotga ergashish, itoat qilish, buyruqlariga 
bo'ysunish, sunnatlarini botinan va zohiran tiriltirish, olib kelgan yo'llarini yoyishda va 
buning uchun qalb, til va qoʻl bilan jihod qilishda ko'rinishi kerak. Avvalgi muhojir va 
ansorlardan iborat salaflarning va ularga yaxshilik bilan ergashgan zotlarning yo'llari shu 
edi» (Iqtizous-sirotil-mustaqiym: 2/615). 

Bu bid'atni inkor qilib, qadimda va hozirda risolalar, kitoblar yozilgan. Bu narsa 
bid'at va g'ayridinlarga taqlid bo'lishiga qo'shimcha, yana avliyolar, mashoyixlar, 
peshvolar kabilarning ham mavludlarini qilishga olib keladi va koʻp yomonliklar 
eshigini ochadi. 

2) Qadamjolar, ziyoratgohlar va shaxslarni tirik va oʻlik holda tabarruk 
sanash: 

Yangi paydo qilingan bid'atlardan biri — maxluqlarni (yaratilmish narsalarni) 
tabarruk-lashdir. Bu butparastlikning bir turi hamda sodda va laqma odamlarning 
topgan-tutgani ovlanadigan qarmoqdir. Tabarruk —- baraka talab qilish, ya'ni bir 
narsada yaxshilikning davomiy turishini va ziyodalanishini istashdir. Bu talabning 
ijobatiga faqatgina Alloh subhanahu qodir boʻladi, Allohgina barakani yog'diradi 
va davomiy qiladi. Ammo yaratilmish baraka berishga, vujudga keltirishga, hattoki 
olib qolishga va davomiy qilishga ham qodir boʻlmaydi. Qadamjo va 
ziyoratgohlarni, tirik va oʻlik shaxslarni tabarruklash - ulardan barakot talab qilish 
mumkin emas. Agar oʻsha narsa baraka beradi, deb e'tiqod qilsa, shirk boʻladi. 
Agar uni ziyorat qilish, silash, o'pish Allohdan talabi hosil boʻlishiga sabab, deb 
e'tiqod qilsa, u shirkka vositadir. Ammo, sahobalar roziyallohu anhumning 

Payg'ambar sollal-lohu alayhi va sallamning mo'ylarini, tupuklarini, jismlaridan 
ajragan narsani tabarruk qilishlariga kelsak, bu u zotning ular orasida hayotlik 
paytlariga xosdir. Ammo, vafotlaridan soʻng sahobalar u zotning hujralarini, 
qabrlarini tabarruk qilmaganlar, namoz oʻqigan yoki o'tirgan joylarini tabarruklash 
uchun bormaganlar. Shuningdek, Abu Bakr, Umar va boshqa ulugʻ sahobalar kabi 
solih kishilarni tirikligida ham, o'lganlaridan keyin ham tabarruk-lamaganlar. Hiro 
g'origa namoz o'qish, duo qilish uchun kelmas edilar, Muso alayhis-salom Alloh 
bilan gaplashgan Tur tog'iga namoz o'qish uchun bormaganlar. Va boshqa 
payg'ambarlarning yoki ulug'larning joylari deb aytiladigan tog'larga, makonlarga, 
biron payg'ambarning qadamjosiga quril-gan sag'analarga bormaganlar. Hatto, 
Nabiy sollallohu alayhi va sallam doimo Madinai Nabaviyada namoz oʻqib yurgan 
joyni ham, yoki Makkada yo boshqa joyda namoz o'qigan joylarini salaflardan 
birontasi o'pmagan, silama-gan, ulug'lamagan. Agar muborak ikki oyoqlari bilan 
bosib namoz o'qib turgan joyni o'pish yoki silash ummatlari uchun mashru' 
boʻlmagan ekan, qanday qilib boshqa birovlar namoz o'qigan, uxlagan deb 
aytiladigan joyni o'pib, silash joiz boʻlsin?! 

3) Ibodatlar va Allohga qurbat hosil qilish oʻrinlaridagi bid'atlar: 

Bu zamonda ibodatlar oʻrnida paydo qilingan bid'atlar ko'p. Ibodatlardagi asl- 
asos - dalil bilan shar'iy bo'lishidir. Biror dalil va hujjati bo'lmagan narsa bid'atdir. 
Rasululloh sollallohu alayhi va sallam aytganlaridek: «Kim unda bizning amrimiz 
boʻlmagan bir ishni qilsa u rad etilgandir» (Imom Muslim rivoyati). 

Biron bir dalilsiz qilinadigan ibodatlar juda koʻp boʻlib, quyidagilar shular 
jumlasidan: 

— Namozga jahriy niyat qilish, ya'ni, niyat qildim Alloh uchun falon-falon 
namoz o'qimoqlikni deyish. Bu bid'at, chunki Payg'ambar sollallohu alayhi va 
sallamning sunnatlaridan emas. Zero, Alloh taolo aytadi: «Ayting: Sizlar Allohga 
dininglarni bildirmoqchimisizlar?! Holbuki, Alloh osmonlardagi va Erdagi bor 
narsani bilur. Alloh barcha narsani bilguvchidir!» (Hujurot: 16). Niyatning o'rni 
qalbdir, u qalbga oid amal, tilga emas. 

— Namozdan soʻng jamoat bo'lib zikr qilish. Bu ham bid'at, chunki har bir shaxs 
vird va zikrlarni yolg'iz-yolg'iz aytishi shar'iydir. 

— Biron munosabatlarda yoki duodan keyin yoki oʻliklar uchun Fotiha o'qishni 
so'rash. 

— Oʻlganlarga atab motamxonalar qilish, marosim qilib dasturxonlar tuzash, 
qorilar yollash. Buni o'lganga foydasi bor deb yoki azadorlikning bir turi deb 
o'ylaydilar. Bularning barchasi bid'at va asli yoʻq ishlardir. 

— Diniy munosabatlar tufayli yig'ilishlar qilish. Masalan: Isro va me'roj 
munosabati, nabaviy hijrat munosabati kabi. Bunday yig'ilishlarning ham shariatda 
asli yoʻq. 

— Rajab oyida rajabiy umra deb umra qilish, unga ayrim nafl namozlari va nafl 
ro'zalarni xoslash. Aslida, bu oyning ham boshqa oylardan umrada, namozda, 
ro'zada, qurbonlikda va boshqalarda ajralib turadigan joyi yoʻq. 

— So'fiylarning turli tuman zikrlari. Ularning hammasi bid'at. Chunki, 
so'zlarida, ko'rinishlarida va vaqtlarida shar'iy zikrlarga xiloflik bor. 

— Sha'bon oyining qoq yarmidagi bir tunni tungi namozga, kunni esa ro'zaga 
xoslash. Bu haqda ham Payg'ambar sollallohu alayhi va sallamdan hech narsa sobit 
bo'lmagan. 

— Qabrlarga sag'ana qurish, masjid qilib olish, tabarruklanish maqsadida ziyorat 
qilish, o'liklarni vosita qilish va boshqa shirkiy ishlar, shuningdek, ayollarning 
qabrlarni ziyorat qilishi ham shu jumladandir. Rasululloh sollallohu alayhi va 
sallam qabrlarni ziyorat qiluvchi ayollarni, qabrlar ustiga masjid quruvchilarni, 
chiroqlar yoquvchilarni la'natlaganlar. 

Bid'at kufrning elchisidir. U Alloh va Rasuli qonun qilmagan, dinda ortiqcha 
narsa boʻlib, gunohi kabiradan ham yomon. Shayton bid'at amali qilinganda 
gunohi kabiraga xursand boʻlganidan koʻra ko'proq xursand boʻladi. Chunki, 
gunoh qiluvchi gunch qilganini bilib tavba qiladi. Bid'atchi esa bid'atni qilib, oʻzini 
Allohga yaqinlik qiluvchi dindor deb hisoblaydi va tavba qilmaydi. Bid'at sunnatni 
yoʻq qiladi, u oʻz ahliga sunnatlarni qilishni va sunnat ahlini yomon ko'rgizadi. 
Bid'at Allohdan uzoqlash-tiradi, Allohning g'azabini, azobini keltiradi va 
qalblarning zanglashi va fasodiga olib keladi. 

Bid'atchiga qanday muomala qilinadi: 

Bid'atchi bilan hamsuhbat bo'lish, u bilan birga oʻtirish harom, faqat nasihat 
yuzasidan va unga amalining munkar ekanini bildirish uchun birga o'tirish 
mumkin. Chunki, unga koʻp aralashib yurish o'zining yomon ta'sirini o'tkazadi. 
Agar uni tiyib qo'yishning iloji bo'lmasa, undan va uning yomonligidan ehtiyot 
boʻlish vojib. 

Musulmonlarning olimlari va peshvolari bid'atchilarni tiyib qo'yishlari va 
ularning qo'lidan tutib, yomonliklardan qaytarishlari vojib. Chunki, ularning 
Islomga nisbatan xatarlari qattiq. Shuni ham bilish lozimki, kofir davlatlar 
bid'atchilar bid'atini keng yoyishi uchun ularga turli yoʻllar bilan yordam 
berishadi. Chunki, mana shu yoʻl bilan Islomga zarba berishni, uning asl suratini 
bulg'ashni maqsad qilishadi. 

Alloh azza va jalladan diniga nusrat berishini, kalimasini oliy qilishini va 
dushmanlarini xor qilishini so'raymiz. Payg'ambarimiz Muhammad sol-lallohu 
alayhi va sallamga, oilasi va ashoblariga Allohning salovot va salomlari bo'lsin. 

